3.  การประกอบธุรกิจของแต่ละสายผลิตภัณฑ์

    3.1 ลักษณะการให้บริการ

บริษัทเป็นหนึ่งในผู้นำในธุรกิจให้บริการโทรศัพท์เคลื่อนที่ในประเทศไทย
โดยดำเนินธุรกิจให้บริการโทรศัพท์เคลื่อนที่ภายใต้สัญญาร่วมการงานจาก กสท.
มีอายุสัญญาสิ้นสุดในปี 2561
บริษัทให้บริการโทรศัพท์เคลื่อนที่กับลูกค้าในระบบรายเดือนและระบบเติมเงินในหลายรูปแบบด้วยกันทั้งแบบเสียง
(Voice) และแบบไม่มีเสียง (Non-Voice)
โดยบริการแบบไม่มีเสียงรวมถึงการให้บริการทางข้อมูล การให้บริการ SMS การให้บริการ MMS
การดาวน์โหลดเสียงเรียกเข้าและภาพกราฟิก รวมทั้งบริการเสริมอื่น ๆ
ซึ่งบริษัทดำเนินการร่วมกับผู้ให้บริการ Content (Content Provider) นอกจากนี้
บริษัทยังให้บริการข้ามแดนอัตโนมัติแก่ลูกค้าที่นำโทรศัพท์เคลื่อนที่ไปใช้งานในต่างประเทศและลูกค้าของผู้ให้บริการโทรศัพท์เคลื่อนที่ในต่างประเทศที่เลือกใช้โครงข่ายของบริษัทเมื่อใช้โทรศัพท์เคลื่อนที่ระหว่างพำนักอยู่ในประเทศไทย
และให้บริการโทรศัพท์ระหว่างประเทศแก่ลูกค้าที่โทรศัพท์ทางไกลไปยังเลขหมายในต่างประเทศ
ทั้งนี้ภายใต้ข้อตกลงการให้บริการข้ามแดนอัตโนมัติที่บริษัททำไว้กับผู้ให้บริการโทรศัพท์เคลื่อนที่ในต่างประเทศ

ธุรกิจโทรศัพท์เคลื่อนที่ในประเทศไทยมีการเปลี่ยนแปลงเป็นอย่างมากในระยะเวลาไม่กี่ปีที่ผ่านมา
โดยผู้ให้บริการโทรศัพท์เคลื่อนที่หลายรายมีการขยายโครงข่ายและช่องทางการจัดจำหน่ายเพื่อขยายพื้นที่ให้บริการและเพื่อให้สินค้าและบริการเข้าถึงผู้ใช้บริการจำนวนมากขึ้น
ส่งผลให้มีการใช้โทรศัพท์เคลื่อนที่ในวงกว้างครอบคลุมประชากรที่มีฐานะทางเศรษฐกิจและสังคมที่หลากหลาย
รวมทั้งครอบคลุมประชากรในพื้นที่ต่าง ๆ ได้มากขึ้น นอกจากนี้
การคิดค่าบริการโทรศัพท์เคลื่อนที่ในอัตราที่เหมาะสม
และการใช้บริการระบบเติมเงินที่สามารถกระทำได้ง่ายขึ้นเป็นปัจจัยสำคัญประการหนึ่งที่ทำให้ลูกค้าระบบเติมเงินเป็นลูกค้ากลุ่มใหญ่ของธุรกิจ

ข้อมูลเกี่ยวกับฐานลูกค้าของบริษัทในระยะ 3 ปีที่ผ่านมาสิ้นสุด ณ วันที่ 31 ธันวาคม 2548 ถึงวันที่
31 ธันวาคม 2550

+----------------------------+-------------+-------------+-------------+
|                            | สิ้นสุด ณ วันที่  |             |             |
|                            | 31 ธันวาคม   |             |             |
+============================+=============+=============+=============+
|                            | 2548        | 2549        | 2550        |
+----------------------------+-------------+-------------+-------------+
| จำนวนผู้ใช้บริการ (หน่วย : ’000 |             |             |             |
| เลขหมาย)                   |             |             |             |
+----------------------------+-------------+-------------+-------------+
|   ระบบรายเดือน              | 1,465.1     | 2,036.1     | 2,072.7     |
+----------------------------+-------------+-------------+-------------+
|   อัตราการเติบโต (ร้อยละ)     | 14.8        | 39.0        | 1.8         |
+----------------------------+-------------+-------------+-------------+
|   CAGR⁽¹⁾ 2548 - 2550      | 17.6        |             |             |
+----------------------------+-------------+-------------+-------------+
|   ระบบเติมเงิน               | 7,211.9⁽²⁾  | 10,189.4⁽²⁾ | 13,699.3⁽³⁾ |
+----------------------------+-------------+-------------+-------------+
|   อัตราการเติบโต (ร้อยละ)     | 10.8        | 41.3        | 34.5        |
+----------------------------+-------------+-------------+-------------+
|   CAGR 2548 - 2550         | 28.2        |             |             |
+----------------------------+-------------+-------------+-------------+
|   รวม                      | 8,677.0     | 12,225.5    | 15,772.0    |
+----------------------------+-------------+-------------+-------------+
|   อัตราการเติบโต (ร้อยละ)     | 11.4        | 40.9        | 29.0        |
+----------------------------+-------------+-------------+-------------+
|   CAGR 2548-2550           | 26.5        |             |             |
+----------------------------+-------------+-------------+-------------+

หมายเหตุ

คำจำกัดความของจำนวนผู้ใช้บริการที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ไตรมาสแรกของปี 2550
บริษัทได้เปลี่ยนคำจำกัดความของจำนวนผู้ใช้บริการของระบบเติมเงินใหม่เพื่อให้สะท้อนตัวเลขจำนวนผู้ใช้บริการที่มีการใช้งานจริง

  (1) CAGR (Compound Annual Growth Rate) หมายถึง อัตราการเติบโตเฉลี่ยต่อปี

  (2) จำนวนผู้ใช้บริการตามคำจำกัดความเดิม คือ รวมทุกเลขหมายที่ยังอยู่ในระยะเวลา 45
  วันหลังจากสิ้นสุด Validity ตามอายุที่กำหนดไว้ของซิมการ์ด

  (3) จำนวนผู้ใช้บริการตามคำจำกัดความใหม่ คือ รวมทุกเลขหมายที่ยัง Active อยู่
  โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
  ตามอายุที่กำหนดไว้ของซิมการ์ดก็ตาม

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU)
โดยคำนวณจากรายได้สุทธิต่อจำนวนผู้ใช้บริการเฉลี่ย

+-------------------------------+------------+------------+------------+
|                               | สิ้นสุด ณ วันที่ |            |            |
|                               | 31 ธันวาคม  |            |            |
+===============================+============+============+============+
|                               | 2548       | 2549       | 2550       |
+-------------------------------+------------+------------+------------+
| รายได้เฉลี่ยต่อเลขหมายต่อเดือน      |            |            |            |
| (หน่วย : บาท)                  |            |            |            |
+-------------------------------+------------+------------+------------+
|   ระบบรายเดือน                 | 953        | 809        | 823 ⁽¹⁾    |
+-------------------------------+------------+------------+------------+
|   ระบบเติมเงิน                  | 298⁽²⁾     | 269⁽²⁾     | 2          |
|                               |            |            | 97^((1,3)) |
+-------------------------------+------------+------------+------------+
|   รวม                         | 406        | 356        | 3          |
|                               |            |            | 74^((1,3)) |
+-------------------------------+------------+------------+------------+

ที่มา บริษัท

หมายเหตุ

คำจำกัดความของรายได้เฉลี่ยต่อเลขหมายต่อเดือนที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ไตรมาสแรกของปี 2550
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
บริษัทจึงได้เปลี่ยนคำจำกัดความของรายได้เฉลี่ยต่อเลขหมายต่อเดือนใหม่เพื่อให้สะท้อนรายได้ที่เกิดจากการเชื่อมต่อโครงข่าย

(1)
รวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
ซึ่ง ณ สิ้นปี 2550 ได้แก่ เอไอเอส ทรูมูฟ ทริปเปิลที บรอดแบนด์ และดิจิตอลโฟน

(2) คำนวณจากจำนวนผู้ใช้บริการตามคำจำกัดความเดิม คือ รวมทุกเลขหมายที่ยังอยู่ในระยะเวลา
45 วันหลังจากสิ้นสุด Validity ตามอายุที่กำหนดไว้ของซิมการ์ด

(3) คำนวณจากจำนวนผู้ใช้บริการตามคำจำกัดความใหม่ คือ รวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
ตามอายุที่กำหนดไว้ของซิมการ์ดก็ตาม

3.1.1 การให้บริการโครงข่ายโทรศัพท์เคลื่อนที่

(ก) บริการด้านเสียงสำหรับลูกค้าในระบบรายเดือน

“ใช้สบาย จ่ายรายเดือน” คือ ลักษณะเด่นของบริการในระบบรายเดือนที่บริษัทให้บริการแก่ลูกค้า
ซึ่งเป็นการให้เครดิตโดยลูกค้าสามารถชำระค่าบริการภายหลังการใช้
การให้บริการในระบบรายเดือนเป็นการเสริมสร้างความแข็งแกร่งต่อจุดยืนของบริษัทในการเป็นผู้ให้บริการที่เป็นมิตรและให้ความใส่ใจต่อลูกค้าและเข้าใจถึงสถานการณ์ต่าง
ๆ ของลูกค้า

ลูกค้าที่ต้องการใช้บริการในระบบรายเดือนจะต้องทำการจดทะเบียนโดยกรอกแบบสัญญาขอใช้บริการ
โดยไม่เสียค่าธรรมเนียมและแนบเอกสารหลักฐานแสดงตนพร้อมแจ้งที่อยู่สำหรับจัดส่งใบแจ้งหนี้ค่าบริการ
สัญญาขอใช้บริการไม่กำหนดระยะเวลาการใช้บริการขั้นต่ำ ดังนั้น
ลูกค้าสามารถยกเลิกการใช้บริการได้โดยยื่นเอกสารตามที่กำหนด ณ
สำนักงานบริการลูกค้าของบริษัททุกสาขา
หรือโทรไปยกเลิกการใช้บริการได้ที่ศูนย์บริการลูกค้าของบริษัท
โดยไม่เสียค่าธรรมเนียมในการยกเลิกการใช้บริการ

ณ วันที่ 31 ธันวาคม 2550 จำนวนผู้ใช้บริการในระบบรายเดือนคิดเป็นร้อยละ 13.1
ของจำนวนผู้ใช้บริการทั้งหมด

  -------------------------------- ------------ ------------ ------------
                                   สิ้นสุด ณ วันที่                
                                   31 ธันวาคม                 

                                   2548         2549         2550

  ผู้ใช้บริการในระบบรายเดือน (เลขหมาย)  1,465,083    2,036,102    2,072,745

  อัตราการเติบโต (ร้อยละ)             14.8         39.0         1.8

  สัดส่วนต่อจำนวนผู้ใช้บริการทั้งหมด        16.9         16.7         13.1
  (ร้อยละ)                                                    
  -------------------------------- ------------ ------------ ------------

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU) ของผู้ใช้บริการในระบบรายเดือน
โดยคำนวณจากรายได้สุทธิต่อจำนวนผู้ใช้บริการเฉลี่ย มีดังนี้

+-------------------------------+------------+------------+------------+
|                               | 2548       | 2549       | 2550       |
+-------------------------------+------------+------------+------------+
|                               |            |            |            |
+-------------------------------+------------+------------+------------+
| รายได้เฉลี่ยต่อเลขหมายต่อเดือน      |            |            |            |
| (หน่วย : บาท)                  |            |            |            |
+-------------------------------+------------+------------+------------+
|   ระบบรายเดือน                 | 953        | 809        | 823⁽¹⁾     |
+-------------------------------+------------+------------+------------+
|   อัตราการเติบโต (ร้อยละ)        | -13.8      | -15.1      | 1.7        |
+-------------------------------+------------+------------+------------+

ที่มา บริษัท

หมายเหตุ

คำจำกัดความของรายได้เฉลี่ยต่อเลขหมายต่อเดือนที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ไตรมาสแรกของปี 2550
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
บริษัทจึงได้เปลี่ยนคำจำกัดความของรายได้เฉลี่ยต่อเลขหมายต่อเดือนใหม่เพื่อให้สะท้อนรายได้ที่เกิดจากการเชื่อมต่อโครงข่าย

  (1)
  รวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
  ซึ่ง ณ สิ้นปี 2550 ได้แก่ เอไอเอส ทรูมูฟ ทริปเปิลที บรอดแบนด์ และดิจิตอลโฟน

ระหว่างปี 2548 ถึง 2550 รายได้เฉลี่ยต่อเลขหมายต่อเดือน (ARPU)
สำหรับลูกค้าในระบบรายเดือนจะอยู่ในช่วงระหว่าง 800 บาทถึง 950 บาท ทั้งนี้ เหตุที่ ARPU
ของบริษัทมีทิศทางที่ลดลงเกิดจากการขยายตัวของฐานลูกค้าเข้าไปในกลุ่มที่มีปริมาณการใช้น้อย
ซึ่งเป็นไปตามลักษณะปกติของภาวะตลาดโทรคมนาคม นอกจากนี้ การลดลงของ ARPU
ยังเกิดจากการนำเสนออัตราค่าบริการที่ลดลง ARPU
ของบริษัทสำหรับลูกค้าในระบบรายเดือนสูงกว่าลูกค้าในระบบเติมเงิน
ส่วนหนึ่งเป็นผลมาจากบริการในระบบรายเดือนสามารถตอบสนองความต้องการของลูกค้าที่มีปริมาณการใช้บริการมาก
ส่วนบริการในระบบเติมเงินสามารถตอบสนองความต้องการของลูกค้าในวงกว้างแต่มีปริมาณการใช้งานโดยเฉลี่ยต่อคนน้อยกว่า

บริษัทได้นำเสนอรูปแบบการให้บริการและรูปแบบการคิดค่าบริการที่หลากหลายเพื่อตอบสนองกลุ่มผู้ใช้บริการแต่ละกลุ่มซึ่งมีความต้องการในการใช้งานและวิถีชีวิตที่แตกต่างกันออกไป
ทั้งนี้ ในการให้บริการทุกรูปแบบบริษัทจะคิดค่าบริการอัตราเดียวทั่วประเทศ
และได้รวมบริการเสริมพื้นฐาน เช่น บริการรับสายเรียกซ้อนและบริการโอนสายอัตโนมัติไว้ด้วย
และลูกค้ายังสามารถเปลี่ยนแปลงรูปแบบการให้บริการได้โดยอาจต้องเสียค่าธรรมเนียมในบางกรณี
นอกจากนี้
บริษัทได้นำเสนอบริการที่สามารถเปลี่ยนรูปแบบการให้บริการระหว่างบริการในระบบรายเดือนและบริการในระบบเติมเงินโดยลูกค้าไม่ต้องเปลี่ยนเลขหมายโทรศัพท์แต่อย่างใด

บริษัทนำเสนอรูปแบบการคิดค่าบริการใหม่ ๆ
อย่างต่อเนื่องเพื่อจูงใจกลุ่มลูกค้าและเป็นการสร้างความแปลกใหม่ต่อตลาด
รวมทั้งเป็นการเสนอบริการเพื่อตอบสนองต่อความต้องการที่หลากหลายของลูกค้าและสภาวะการแข่งขันในตลาด

รูปแบบการให้บริการหลักแก่ลูกค้าในระบบรายเดือนมีดังนี้

+------------------+--------------------------+-----------------------+
| รูปแบบการให้บริการ  | จุดเด่น                    | กลุ่มลูกค้าเป้าหมาย        |
+==================+==========================+=======================+
| Maximize         | -                        | กลุ่มลูกค้าโทรมาก         |
|                  |  อัตราค่าบริการต่อนาทีที่ดึงดูดใจ |                       |
|                  |                          |                       |
|                  | -   มีส่วนลดค่าบริการ        |                       |
|                  | สำหรับการโทรที่มีระยะเวลานาน |                       |
|                  |                          |                       |
|                  | -   บริการเลขานุการส่วนตัว   |                       |
|                  |                          |                       |
|                  | -   บริการลูกค้าด้วยสิทธิพิเศษ  |                       |
|                  |                          |                       |
|                  | -   ส่วนลดหรือ             |                       |
|                  | รายการส่งเสริมการขายที่ร้านค้า |                       |
|                  |     ภัตตาคาร โรงแรม ฯลฯ   |                       |
|                  |     ที่ร่วมรายการ           |                       |
+------------------+--------------------------+-----------------------+
| ZAD              | -                        | กลุ่มวัยรุ่น               |
|                  | อัตราค่าบริการต่ำเมื่อใช้งานนาน | นักศึกษาที่เคยใช้ระบบเต    |
|                  |                          | ิมเงินแล้วประสงค์จะเปลี่ยนม |
|                  | -   ค่าบริการเหมาจ่ายต่ำ     | าเป็นลูกค้าระบบรายเดือนแต |
|                  |                          | ่ยังคงต้องการรูปแบบการคิดค |
|                  |                          | ่าบริการแบบเรียบง่ายและรูป |
|                  |                          | แบบค่าใช้จ่ายที่มีความยืดหยุ่น |
+------------------+--------------------------+-----------------------+
| WORK             | -                        | กลุ่มลูกค้าโทรปานกลางถึงสูง |
|                  | อัตราค่าบริการในช่วงเวลาพิเศษ |                       |
|                  |                          |                       |
|                  | -   ค่าบริการเหมาจ่ายต่ำ     |                       |
+------------------+--------------------------+-----------------------+
| โอ...มั่ก ๆ        | -   อัตราค่าบริการรายเดือนต่ำ | กลุ่มลูกค้าโทรปานกลางถึงสูง |
|                  |                          |                       |
|                  | -   อัตราค่า               |                       |
|                  | บริการต่ำสำหรับโทรในเครือข่าย |                       |
+------------------+--------------------------+-----------------------+
| D แพ็คเกจอื่น ๆ     | -   รูป                   | กลุ่มลูกค้าที่ต้อง           |
|                  | แบบการคิดค่าบริการและอัตราค่า | การควบคุมค่าใช้จ่ายต่อเดือน |
|                  | บริการเหมาจ่ายขั้นต่ำในแบบต่าง |                       |
|                  |     ๆ ให้เลือก             |                       |
+------------------+--------------------------+-----------------------+
| Zero             | -   ไม่มีค่าบริการรายเดือน    | กลุ่มลูกค้าที่โทรน้อย        |
|                  |                          |                       |
|                  | -   อัตราค่า               |                       |
|                  | บริการต่อนาทีเท่ากันทุกเครือข่าย |                       |
+------------------+--------------------------+-----------------------+
| Feel Free        | -   ค่า                   | ก                     |
|                  | บริการเหมาจ่ายที่ระดับราคาต่าง | ลุ่มลูกค้าที่โทรปานกลางถึงสูง |
|                  |     ๆ                    | และต้องการรูปแบบก       |
|                  |                          | ารคิดค่าบริการแบบเรียบง่าย |
|                  |    สำหรับสิทธิโทรฟรีในแต่ละวัน | ไม่ซับซ้อน               |
+------------------+--------------------------+-----------------------+

ในเดือนมีนาคม 2547 บริษัทได้นำเสนอ “แพ็คเกจ Maximize”
ซึ่งเป็นบริการรูปแบบใหม่สำหรับลูกค้าในระบบรายเดือนที่มีปริมาณการโทรมาก
รูปแบบการให้บริการประเภทนี้จะช่วยขยายตลาดกลุ่มลูกค้าที่โทรมาก นอกจากนี้
ยังมีบริการเลขานุการส่วนตัวให้บริการความช่วยเหลือตลอด 24 ชั่วโมง
ซึ่งเป็นบริการพิเศษเฉพาะลูกค้า Maximize เท่านั้น รวมทั้งมอบ Maximize Card
ที่ให้สิทธิประโยชน์เป็นส่วนลดสำหรับร้านค้าและสถานบริการชั้นนำกว่า 750 แห่ง อาทิ ภัตตาคาร
โรงแรม รีสอร์ท สปา และฟิตเนสทั่วประเทศ ปัจจุบัน “แพ็คเกจ Maximize”
ได้เพิ่มโปรโมชั่นใหม่ที่คิดค่าบริการเป็นครั้งในช่วงเวลาพิเศษ

“แพ็คเกจ ZAD” เป็นรูปแบบการให้บริการที่บริษัทนำเสนอแก่ลูกค้าในเดือนกุมภาพันธ์ 2548
กลุ่มเป้าหมายคือลูกค้ากลุ่มวัยรุ่นที่ใช้บริการโทรศัพท์เคลื่อนที่ระบบเติมเงินอยู่แล้วและประสงค์จะเปลี่ยนรูปแบบการให้บริการมาเป็นลูกค้าระบบรายเดือน
โดยลูกค้าสามารถใช้บริการที่คุ้มค่าด้วยโครงสร้างอัตราค่าบริการที่เรียบง่ายและยืดหยุ่นคล้ายกับบริการในระบบเติมเงิน
กล่าวคือ ค่าบริการเหมาจ่ายต่อเดือนเริ่มต้นในระดับต่ำกว่าแพ็คเกจอื่น ๆ
ในระบบรายเดือนและสามารถยกยอดค่าบริการเหมาจ่ายที่ใช้ไม่หมดไปในรอบบิลถัดไปได้เหมือนกับระบบเติมเงินโดยเก็บได้สูงสุดไม่เกิน
1,500 บาท
รูปแบบการให้บริการนี้กระตุ้นให้ลูกค้าใช้บริการโทรศัพท์นานขึ้นโดยคิดอัตราค่าบริการเป็นอัตราพิเศษเมื่อใช้งานนาน
ๆ

“แพ็คเกจ WORK” ได้ถูกนำเสนอเมื่อเดือนพฤศจิกายน 2548
โดยคิดอัตราค่าบริการในรูปแบบใหม่ในช่วงเวลาพิเศษ แพ็คเกจ WORK
จึงเป็นอีกหนึ่งแพ็คเกจที่บริษัทตั้งใจพัฒนาขึ้นเพื่อสร้างความคุ้มค่าแก่ผู้ใช้บริการ ซึ่งแพ็คเกจ WORK
ประสบความสำเร็จด้วยดี ทำให้จำนวนผู้ใช้บริการในระบบรายเดือนในช่วง 2 เดือนสุดท้ายของปี
2548 ของบริษัทเพิ่มขึ้นอย่างมาก

ต่อมาบริษัทได้เปิดตัว “แพ็คเกจ WORK MORE” เพื่อตอบสนองการแข่งขันที่รุนแรงมากขึ้น
โดยอัตราค่าบริการจะเหมือนกับ “แพ็คเกจ WORK” แต่สามารถโทรได้ทั้งวันโดยไม่แบ่งช่วงเวลา

ในเดือนมกราคม 2549 บริษัทได้นำเสนอ “แพ็คเกจ ZAD Buffet”
เป็นรูปแบบการให้บริการที่ผู้ใช้บริการสามารถโทรฟรีได้ตลอดในช่วงเวลาพิเศษ
ส่วนนอกช่วงเวลาพิเศษจะคิดค่าบริการในอัตราตามปกติ และจากนั้นในช่วงครึ่งปีแรกของปี 2549
บริษัทได้เพิ่มโปรโมชั่น ZAD Super Buffet และ ZAD Hot Buffet
ซึ่งมีรูปแบบการคิดค่าบริการในลักษณะเดียวกัน กล่าวคือ
มีช่วงเวลาพิเศษที่ผู้ใช้บริการสามารถโทรฟรีได้ แต่แตกต่างกันเพียงอัตราค่าบริการต่อนาที

แพ็คเกจ ZAD ยังนำเสนอรูปแบบการให้บริการใหม่ ๆ อย่างต่อเนื่อง โดยเดือนมิถุนายน 2549
บริษัทได้เสนอรูปแบบการให้บริการโทรฟรี เพื่อนซี้ 5 เบอร์ตลอด 24 ชม.
โดยคิดค่าบริการแบบเหมาจ่ายขั้นต่ำและรับสิทธิโทรฟรีไปยัง 5
เลขหมายพิเศษในโครงข่ายของดีแทค

ในเดือนกุมภาพันธ์ 2550 บริษัทได้เปิดตัว “แพ็คเกจ โอ มั่ก ๆ”
เพื่อตอบรับการเริ่มต้นของการคิดค่าตอบแทนการเชื่อมต่อโครงข่ายโทรคมนาคม
โดยคิดค่าบริการสำหรับการโทรหาเลขหมายภายในโครงข่ายของบริษัทต่ำกว่าการคิดค่าบริการสำหรับการโทรหาเลขหมายต่างโครงข่าย
บริษัทเชื่อว่าการเปิดตัวแพ็คเกจใหม่นี้เป็นการสร้างรูปแบบใหม่ให้กับผู้ให้บริการโทรศัพท์เคลื่อนที่ในการคิดค่าบริการในระบบรายเดือน
โดยผู้ให้บริการจะเริ่มมองหารูปแบบการส่งเสริมการขายและอัตราค่าบริการใหม่เพื่อจูงใจให้มีการโทรหาเลขหมายภายในโครงข่ายเดียวกันเพิ่มมากขึ้น

ในเดือนตุลาคม 2550 บริษัทได้เปิดตัว “แพ็คเกจ Feel Free” และ “แพ็คเกจ Zero”
เพื่อรองรับการปรับเปลี่ยนตราสัญลักษณ์ของบริษัท ในส่วนของ “แพ็คเกจ Feel Free”
คิดค่าบริการแบบเหมาจ่ายรายเดือนและรับสิทธิโทรฟรีต่อวันที่ระดับราคาต่าง ๆ
ตามความเหมาะสมของผู้ใช้บริการ
โดยจะคิดค่าบริการต่อนาทีเพิ่มเติมในส่วนที่โทรเกินสิทธิที่ได้รับในแต่ละวัน สำหรับ “แพ็คเกจ
Zero” ไม่มีค่าบริการรายเดือน และคิดค่าโทรเป็นนาทีตามการใช้งานจริงของผู้ใช้บริการ

นอกจากนี้ บริษัทยังมุ่งมั่นที่จะพัฒนารูปแบบการให้บริการใหม่ ๆ
ที่หลากหลายเพื่อให้สอดคล้องกับความต้องการและวิถีชีวิตที่เป็นเอกลักษณ์เฉพาะของกลุ่มลูกค้าแต่ละกลุ่ม
ทั้งนี้ เพื่อสร้างความพึงพอใจสูงสุดให้แก่ลูกค้าผู้ใช้บริการอย่างต่อเนื่อง
บริษัทยังได้ให้บริการโทรศัพท์เคลื่อนที่แก่กลุ่มองค์กรธุรกิจ อันได้แก่
กลุ่มธุรกิจขนาดกลางและขนาดย่อม (SMEs) และกลุ่มลูกค้าองค์กรอีกด้วย
(โปรดพิจารณารายละเอียดเพิ่มเติมในส่วนที่ 2 ข้อ 3.1.1(จ) - กลุ่มองค์กรธุรกิจ)

(ข) การให้บริการเสียงสำหรับลูกค้าระบบเติมเงิน

บริษัทให้บริการแก่ลูกค้าระบบเติมเงินซึ่งมีจุดเด่นคือ “จ่ายง่าย ๆ ใช้ได้ทันที”
ลูกค้าระบบเติมเงินสามารถใช้บริการได้เมื่อซื้อซิมการ์ดระบบเติมเงิน
ซึ่งลูกค้าสามารถใช้บริการได้อย่างสะดวกรวดเร็วกว่าระบบรายเดือน นอกจากนี้
ลูกค้าไม่ต้องกังวลเกี่ยวกับการชำระค่าบริการตามใบแจ้งหนี้ทุก ๆ
เดือนหรือค่าบริการแบบเหมาจ่ายซึ่งลูกค้าอาจใช้ไม่ครบในบางเดือน
แม้ว่าลูกค้าจะชำระค่าบริการล่วงหน้าแต่ลูกค้าระบบเติมเงินยังสามารถควบคุมค่าใช้จ่ายได้ตามที่ต้องการและมีความคล่องตัวในการใช้บริการสูง
บริการนี้ยังช่วยลดอุปสรรคสำหรับลูกค้าที่ประสงค์จะใช้บริการเพราะสามารถเข้าถึงได้โดยง่ายและลูกค้าสามารถเติมเงินได้ตามต้องการและใช้บริการได้อย่างต่อเนื่องตราบเท่าที่ยังมีจำนวนเงินและระยะเวลาการใช้งานเหลืออยู่
โดยเมื่อจำนวนเงินที่มีอยู่หมดผู้ใช้บริการจะไม่สามารถโทรออกได้
แต่จะยังสามารถรับสายได้ไปอีกระยะเวลาหนึ่ง ทั้งนี้ บริษัทยังคงพัฒนารูปแบบการให้บริการใหม่ ๆ
ของระบบเติมเงินเพื่อตอบสนองความพอใจของลูกค้าอย่างต่อเนื่อง

บริษัทเริ่มให้บริการระบบเติมเงินภายใต้ชื่อ “Dprompt” ในปี 2542
และบริษัทได้เปลี่ยนตราสินค้าในการให้บริการและนำเสนอภายใต้ชื่อบริการ “Happy”
ในเดือนพฤษภาคม 2546
ซึ่งบริการดังกล่าวประสบความสำเร็จในด้านการตลาดเป็นอย่างมากทำให้จำนวนลูกค้าระบบเติมเงินมีการเติบโตอย่างรวดเร็ว
โดย ณ วันที่ 31 ธันวาคม 2550 บริษัทมีลูกค้าระบบเติมเงินประมาณร้อยละ 86.9
ของจำนวนลูกค้าทั้งหมด ซึ่งส่งผลให้รายได้ของบริษัทเติบโตขึ้นอย่างต่อเนื่อง อย่างไรก็ดี
การแข่งขันในการช่วงชิงลูกค้าที่รุนแรงขึ้นในระยะเวลา 1 – 2 ปีที่ผ่านมา
ทำให้ผู้ประกอบการในตลาดนำเสนออัตราค่าโทรที่มีราคาลดลงอย่างมีนัยสำคัญและส่งผลให้เกิดแรงกดดันต่อรายได้เฉลี่ยต่อเลขหมายต่อเดือนของผู้ประกอบการทุกรายในตลาดรวม

  -------------------------------- -------------- --------------- ---------------
                                   สิ้นสุด ณ วันที่ 31                  
                                   ธันวาคม                         

                                   2548           2549            2550

  จำนวนผู้ใช้บริการในระบบเติมเงิน        7,211,857⁽¹⁾   10,189,396⁽¹⁾   13,699,281⁽²⁾
  (เลขหมาย)                                                       

  อัตราการเติบโต (ร้อยละ)             10.8           41.3            39.3

  สัดส่วนต่อจำนวนผู้ใช้บริการทั้งหมด        83.1           83.3            86.9
  (ร้อยละ)                                                         
  -------------------------------- -------------- --------------- ---------------

ที่มา บริษัท

หมายเหตุ

คำจำกัดความของจำนวนผู้ใช้บริการที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ไตรมาสแรกของปี 2550
บริษัทได้เปลี่ยนคำจำกัดความของจำนวนผู้ใช้บริการของระบบเติมเงินใหม่เพื่อให้สะท้อนตัวเลขจำนวนผู้ใช้บริการที่มีการใช้งานจริง

  (1) จำนวนผู้ใช้บริการตามคำจำกัดความเดิม คือ รวมทุกเลขหมายที่ยังอยู่ในระยะเวลา 45
  วันหลังจากสิ้นสุด Validity ตามอายุที่กำหนดไว้ของซิมการ์ด

  (2) จำนวนผู้ใช้บริการตามคำจำกัดความใหม่ คือ รวมทุกเลขหมายที่ยัง Active อยู่
  โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
  ตามอายุที่กำหนดไว้ของซิมการ์ดก็ตาม

ข้อมูลเกี่ยวกับรายได้เฉลี่ยต่อเลขหมายต่อเดือน (ARPU) ของผู้ใช้บริการในระบบเติมเงิน
โดยคำนวณจากรายได้สุทธิต่อจำนวนผู้ใช้บริการเฉลี่ย มีดังนี้

+---------------------------------+-----------+-----------+-----------+
|                                 | 2548      | 2549      | 2550      |
+---------------------------------+-----------+-----------+-----------+
|                                 |           |           |           |
+---------------------------------+-----------+-----------+-----------+
| รายได้เฉลี่ยต่อเลขหมายต่อเดือน (หน่วย  |           |           |           |
| : บาท)                          |           |           |           |
+---------------------------------+-----------+-----------+-----------+
|   ระบบเติมเงิน                    | 298       | 269       | 297⁽¹⁾    |
+---------------------------------+-----------+-----------+-----------+
|   อัตราการเติบโต (ร้อยละ)          | 12.0      | -9.7      | 10.6      |
+---------------------------------+-----------+-----------+-----------+

ที่มา บริษัท

หมายเหตุ

คำจำกัดความของรายได้เฉลี่ยต่อเลขหมายต่อเดือนที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ไตรมาสแรกของปี 2550
ผู้ให้บริการโทรคมนาคมที่ได้ลงนามในสัญญาเชื่อมต่อโครงข่ายระหว่างกันได้เริ่มคิดค่าเชื่อมต่อโครงข่ายซึ่งกันและกัน
บริษัทจึงได้เปลี่ยนคำจำกัดความของรายได้เฉลี่ยต่อเลขหมายต่อเดือนใหม่เพื่อให้สะท้อนรายได้ที่เกิดจากการเชื่อมต่อโครงข่าย

  (1)
  รวมค่าเชื่อมต่อโครงข่ายจากผู้ให้บริการที่มีการลงนามในสัญญาเชื่อมต่อโครงข่ายโทรคมนาคมกับบริษัท
  ซึ่ง ณ สิ้นปี 2550 ได้แก่ เอไอเอส ทรูมูฟ ทริปเปิลที บรอดแบนด์ และดิจิตอลโฟน

การให้บริการระบบเติมเงินสามารถตอบสนองความต้องการของกลุ่มลูกค้าที่เห็นคุณค่าของลักษณะเฉพาะของบริการประเภทนี้ได้เป็นอย่างดี
รวมถึงเป็นที่รู้จักในกลุ่มลูกค้าวัยรุ่นและนักศึกษา

ปัจจุบันการให้บริการระบบเติมเงินของบริษัทมีอยู่ 6 รูปแบบหลัก คือ ซิมแฮปปี้ ซิมเปิ้ล ซิมม่วนซื่น
ซิมประหยัด ซิมฝาแฝด และซิมม่วนอ๊กม่วนใจ๋
ซึ่งมีรูปแบบการให้บริการที่เหมาะสำหรับการใช้งานในแต่ละประเภทที่แตกต่างกันออกไปเนื่องจากบริษัทตระหนักถึงประโยชน์ของการใช้กลยุทธ์เจาะจงเฉพาะกลุ่ม
(Segmentation) และการผสมผสานรูปแบบต่าง ๆ
เพื่อให้ตอบสนองความต้องการของลูกค้าแต่ละกลุ่มที่แตกต่างกันได้เป็นอย่างดีและสามารถให้บริการแก่ลูกค้าที่มีความต้องการหลากหลายและมีประสบการณ์ในการใช้มาแล้วด้วย
บริษัทจึงได้พัฒนาและนำเสนอรูปแบบการให้บริการอย่างต่อเนื่อง ที่ผ่านมาบริษัทได้เปิดตัวบริการ
“ใจดีให้ยืม” “ใจดีให้แลก” “ใจดีแจ้งเครือข่าย” “ใจดีให้โอน” “ใจดีแจกวัน” และ
“ใจดีฉุกเฉิน” รวมทั้งจะเปิดให้บริการใหม่ ๆ เพิ่มเติมอีกในอนาคต
นอกจากบริษัทคิดค่าใช้บริการในอัตราเดียวทั่วประเทศในอัตราจริงเป็นวินาทีแล้ว
ลูกค้าระบบเติมเงินยังจะได้รับบริการเสริมขั้นพื้นฐานเหมือนกับลูกค้าระบบรายเดือน

รูปแบบการให้บริการหลักแก่ลูกค้าระบบเติมเงินทั้ง 6 รูปแบบ มีดังนี้

+------------------+--------------------------+-----------------------+
| รูปแบบการให้บริการ  | จุดเด่น                    | กลุ่มลูกค้าเป้าหมาย        |
+==================+==========================+=======================+
| ซิมแฮปปี้           | -   ส่วนลด                | กลุ่มล                  |
|                  | อัตราค่าโทรตามเงื่อนไขที่กำหนด | ูกค้าโทรปานกลางถึงโทรมาก |
+------------------+--------------------------+-----------------------+
| ซิมเปิ้ล            | -   อัตราค่าโทรอัตราเดียว    | กล                    |
|                  |                          | ุ่มลูกค้าที่มีปริมาณการโทรน้อย |
|                  | -                        |                       |
|                  |   เติมเงินเท่าไรก็สามารถใช้ได้ |                       |
|                  |     1 ปี                  |                       |
+------------------+--------------------------+-----------------------+
| ซิมม่วนซื่น          | -   อัตราค่าบริกา           | ก                     |
|                  | รต่ำสำหรับโทรในเครือข่ายดีแทค | ลุ่มลูกค้าที่มีปริมาณการโทรน้อ |
|                  |     ของกลุ่มเลข            | ยในภาคตะวันออกเฉียงเหนือ |
|                  | หมายในภาคตะวันออกเฉียงเหนือ |                       |
|                  |                          |                       |
|                  | -   เติมเงินเท่าไร          |                       |
|                  |     ก็สามารถใช้ได้ 1 ปี      |                       |
+------------------+--------------------------+-----------------------+
| ซิมประหยัด         | -   ราคาซิมถูกกว่าประเภทอื่น  | กลุ่มลูกค้าที่มีปร           |
|                  |                          | ิมาณการโทรน้อยถึงปานกลาง |
|                  | -   อัตราค่าโทรอัตราเดียว    |                       |
+------------------+--------------------------+-----------------------+
| ซิมฝาแฝด          | -   ขายเป็นคู่ จำนวนจำกัด    | กล                    |
|                  |                          | ุ่มลูกค้าที่มีปริมาณการโทรมาก |
|                  | -   โทรหากันฟรีตลอด 24     |                       |
|                  |     ชั่วโมง                |                       |
|                  |                          |                       |
|                  | -   อัตร                  |                       |
|                  | าค่าโทรอัตราเดียวไปยังเบอร์อื่น |                       |
+------------------+--------------------------+-----------------------+
| ซิมม่วนอ๊กม่วนใจ๋     | -   ขายเป็นแพ็ก 4 เลขหมาย  | กล                    |
|                  |     จำนวนจำกัด            | ุ่มลูกค้าที่มีปริมาณการโทรมาก |
|                  |     เฉพาะภาคเหนือเท่านั้น    |                       |
|                  |                          |                       |
|                  | -   อัตราค่าบริการต่ำ        |                       |
|                  | สำหรับการโทรและส่งข้อความถึง |                       |
|                  |     4 เลขหมายในแพ็กตลอด   |                       |
|                  |     24 ชั่วโมง             |                       |
|                  |                          |                       |
|                  | -   อัตร                  |                       |
|                  | าค่าโทรอัตราเดียวไปยังเบอร์อื่น |                       |
+------------------+--------------------------+-----------------------+

เมื่อเดือนพฤษภาคม 2546 บริษัทได้แนะนำบริการ “Happy Dprompt” ให้แก่ลูกค้าระบบเติมเงิน
ซึ่งเป็นบริการรูปแบบแรกในประเทศไทยที่ให้ลูกค้าสามารถเลือกช่วงเวลาหนึ่งในสี่ของวัน
(นอกจากช่วงเวลาที่มีการใช้งานสูงของวัน) ที่จะคิดค่าบริการในอัตราถูกเป็นพิเศษ
ซึ่งนับว่าเป็นหนึ่งในบริการที่ประสบความสำเร็จอย่างมากในประเทศไทยทำให้มียอดผู้ใช้บริการรายใหม่ในแพ็คเกจนี้สูงถึง
900,000 เลขหมายภายในระยะเวลาเพียงสามเดือนนับแต่เปิดตัว
นับเป็นรูปแบบบริการเติมเงินชนิดแรกที่ผู้ใช้บริการมีสิทธิในการเลือกและมีความยืดหยุ่นในการปรับเปลี่ยนช่วงเวลาและอัตราค่าบริการได้ตามต้องการซึ่งช่วยให้มีการใช้งานเพิ่มขึ้น
ทำให้ฐานลูกค้าของบริษัทประกอบไปด้วยกลุ่มผู้ใช้บริการกลุ่มใหม่ที่มีการใช้งานโดยเฉลี่ยสูงกว่าลูกค้ากลุ่มเดิมทั้งในแง่จำนวนครั้งและระยะเวลาในการโทร
เป็นผลทำให้รายได้จากการให้บริการระบบเติมเงินต่อลูกค้าเพิ่มขึ้นอย่างมีนัยสำคัญ

ในช่วงครึ่งปีแรกของปี 2548
ธุรกิจการให้บริการระบบเติมเงินมีการแข่งขันกันอย่างสูงและมีปริมาณการใช้งานผันแปรต่อราคาสูงขึ้น
อีกทั้งราคายังเป็นจุดดึงดูดให้ลูกค้าสนใจในบริการ ดังนั้น
เพื่อคงความสามารถในการแข่งขันและการให้บริการที่เน้นความคุ้มค่าแก่ลูกค้า
บริษัทจึงเริ่มใช้นโยบายเรื่องของราคาเช่นเดียวกับผู้ประกอบการรายอื่น

ในเดือนมิถุนายน 2548 บริษัทได้นำเสนอบริการ “ซิมเฮฮา”
ซึ่งเป็นบริการเติมเงินรูปแบบล่าสุดเพื่อกลุ่มผู้ใช้บริการกลุ่มใหม่ของระบบเติมเงิน คือ
กลุ่มวัยรุ่นและคนรุ่นใหม่ โดยตอบสนองความต้องการใช้งานเฉพาะแบบภายในกลุ่ม
จุดเด่นของบริการประเภทนี้คือการให้ลูกค้าสามารถโทรฟรีถ้าโทรไม่เกิน 5
วินาทีสำหรับการโทรไปยังเลขหมายในโครงข่ายของบริษัท
บริการชนิดนี้ยังช่วยแก้ปัญหาช่องสัญญาณเต็มจากการโทรข้ามโครงข่าย
โดยกระตุ้นให้ผู้ใช้บริการโทรหาเพื่อนในกลุ่มภายในโครงข่ายของบริษัทเอง
บริษัทยังได้เสนอค่าโทรในอัตราพิเศษและอัตราพิเศษสำหรับบริการพิมพ์ข้อความผ่านบริการพิมพ์ข้อความ
ผ่านบริการ SMS บริการ Chat และบริการกระจายเสียง (Voice Chat)

ในเดือนพฤศจิกายน 2548 บริษัทได้นำเสนอนวัตกรรมใหม่ล่าสุดที่ยังไม่เคยมีคู่แข่งรายใดทำมาก่อน
คือ บริการ “ซิม
กระปุก” โดยจุดเด่นของบริการดังกล่าว คือ
ผู้ใช้บริการจะได้รับสิทธิโทรฟรีเมื่อรับสายจากเบอร์ในเครือข่ายดีแทค
โดยจะได้รับมูลค่าโทรฟรีตามจำนวนนาทีที่รับสาย ในอัตรานาทีละ 1 บาท (สูงสุดไม่เกิน 10
บาทต่อการรับสายหนึ่งครั้ง) บริการชนิดนี้ยังช่วยแก้ปัญหาช่องสัญญาณเต็มจากการโทรข้ามโครงข่าย
โดยกระตุ้นให้ผู้ใช้บริการโทรหาเพื่อนในกลุ่มภายในโครงข่ายของบริษัทเอง

ในเดือนพฤษภาคม 2549 บริษัทได้เปิดให้บริการชุด “ซิมของเรา” ผู้ใช้บริการจะได้รับซิมการ์ด 2
เลขหมายที่มีเลขหมายเรียงติดกัน และหากผู้ใช้ 2 เลขหมายโทรหากันจะไม่เสียค่าโทรตลอด 24
ชั่วโมง เมื่อเลขหมาย “ซิมของเรา” มีการเติมเงินในราคาตั้งแต่ 100 บาทขึ้นไป เลขหมาย
”ซิมของเรา” อีก 1 เลขหมายจะได้รับโบนัสการเติมเงินฟรี

ณ เดือนมิถุนายน 2549 บริษัทได้นำเสนอบริการใหม่ภายใต้ชื่อ “ซิมเปิ้ล”
ซึ่งมีจุดเด่นที่มีอัตราค่าบริการอัตราเดียวและมีช่วงระยะเวลาการใช้งานได้ถึง 1 ปี
ไม่ว่าจะเติมเงินเท่าไร

ต่อมาในเดือนตุลาคม 2549 บริษัทได้ขยายตลาดในภาคตะวันออกเฉียงเหนือ โดยการเปิดตัว
“ซิมม่วนซื่น” ซึ่งได้รับการตอบรับจากกลุ่มลูกค้าในภูมิภาคตะวันออกเฉียงเหนือเป็นอย่างดี
การบริการดังกล่าวมีจุดเด่นคือค่าบริการในอัตราต่ำสำหรับการโทรภายในเครือข่ายดีแทคของกลุ่มเลขหมายในภาคตะวันออกเฉียงเหนือและมีช่วงระยะเวลาการใช้งานได้ถึง
1 ปี ไม่ว่าจะเติมเงินเท่าไรก็ตาม

ในเดือนมกราคม 2550 บริษัทได้เปิดตัว “ซิมประหยัด” ซึ่งมีราคาถูกกว่าซิมประเภทอื่น
เพื่อเป็นการลดค่าใช้จ่ายในการเปิดใช้บริการโทรศัพท์ของบริษัทสำหรับผู้ใช้บริการรายใหม่
ทำให้ตลาดโทรศัพท์เคลื่อนที่มีการขยายตัวอย่างมาก
อัตราค่าบริการจะคิดอัตราเดียวทุกเครือข่ายตลอด 24 ชั่วโมง

เดือนตุลาคม 2550 บริษัทได้เปิดตัว “ซิมฝาแฝด” ซึ่งออกจำหน่ายเป็นแพ็กคู่ในจำนวนจำกัด
โดยผู้ใช้บริการสามารถโทรหากันฟรีตลอด 24 ชั่วโมง
และเสียค่าบริการอัตราเดียวสำหรับการโทรไปยังเลขหมายอื่นทุกเครือข่าย

ต่อมาในเดือนธันวาคม 2550 บริษัทได้ขยายตลาดในภาคเหนือโดยการเปิดตัว “ซิมม่วนอ๊กม่วนใจ๋”
ซึ่งได้รับการตอบรับเป็นอย่างดี ซิมดังกล่าวออกจำหน่ายเป็นแพ็ก 4 เลขหมายในจำนวนจำกัด
เฉพาะในเขตภาคเหนือเท่านั้น
โดยมีอัตราค่าบริการต่ำสำหรับการโทรไปยังเลขหมายภายในแพ็กเดียวกัน
และค่าบริการอัตราเดียวสำหรับการโทรไปยังเลขหมายอื่นทุกเครือข่าย

นอกจากนี้ บริษัทยังได้พัฒนาระบบตอบรับโทรศัพท์อัตโนมัติ (Interactive Voice Response)
เพื่อนำเสนอแพ็คเกจต่าง ๆ ให้แก่ลูกค้าในปัจจุบัน ซึ่งลูกค้าสามารถโทรไปที่ 1003
เพื่อที่จะรับฟังและสามารถเลือกแพ็คเกจที่ต้องการได้
ซึ่งทำให้บริษัทมีความคล่องตัวสูงในการนำเสนอแพ็คเกจต่าง ๆ ให้กับลูกค้า
อีกทั้งยังเป็นการช่วยให้บริษัทสามารถสื่อสารข้อมูลของแพ็คเกจใหม่ ๆ
ให้กับลูกค้าได้อย่างรวดเร็วเพื่อตอบสนองภาวะการแข่งขันที่เปลี่ยนแปลงอย่างรวดเร็วในปัจจุบัน

บริษัทมีกลยุทธ์สำหรับนวัตกรรมแห่งผลิตภัณฑ์และบริการอย่างชัดเจน
และการที่บริษัทได้พัฒนามาอย่างต่อเนื่องสะท้อนให้เห็นถึงวัตถุประสงค์หลักของบริษัทในการตอบสนองความต้องการของลูกค้าและสร้างความพึงพอใจสูงสุดของผู้ใช้บริการ

ช่องทางการเติมเงิน

บริษัทตระหนักถึงความสำคัญของช่องทางการเติมเงินในระบบเติมเงินจึงได้นำเสนอช่องทางใหม่ ๆ
เพิ่มเติมอย่างต่อเนื่องเพื่อความสะดวกของผู้ใช้บริการและเพิ่มทางเลือกในการเติมเงินนอกเหนือจากการซื้อบัตรเติมเงินเท่านั้น
ช่องทางการเติมเงินในปัจจุบันที่บริษัทให้บริการ ได้แก่

(1) ช่องทางปกติสำหรับการซื้อบัตรเติมเงิน ซึ่งมีจำหน่ายที่ร้านดีแทค
สำนักงานบริการทุกสาขาทั่วประเทศ และร้านของตัวแทนจำหน่ายสินค้าอุปกรณ์โทรคมนาคม
รวมทั้งร้านค้าทั่วไปที่มิใช่ร้านค้าที่จำหน่ายสินค้าโทรคมนาคมโดยตรง อาทิ ร้านสะดวกซื้อ
สถานีบริการน้ำมัน ซุปเปอร์มาร์เก็ต เป็นต้น

(2) ช่องทางที่ได้พัฒนาขึ้นใหม่ รวมถึงช่องทางอิเล็กทรอนิกส์ ได้แก่ บริการเติมเงินผ่านตู้เอทีเอ็ม
บริการธนาคารอัตโนมัติทางโทรศัพท์ บริการธนาคารอัตโนมัติทางอินเตอร์เน็ต บริการเติมเงินด่วน
(Express Refill) ที่ร้านดีแทค และบริการแฮปปี้ออนไลน์ (ซึ่งเป็นระบบเติมเงินแบบ
E-Refill)

บริษัทยังได้ขยายช่องทางการเติมเงินออกไปยังกลุ่มที่มิได้ประกอบกิจการโทรคมนาคม
เพื่ออำนวยความสะดวกและเข้าถึงลูกค้าในทุกพื้นที่ เช่น ในปี 2546 บริษัทได้ร่วมกับ บจ. เนสท์เล่
(ไทย) ในการขยายช่องทางการเติมเงินผ่านรถเข็นจำหน่ายไอศกรีมเนสท์เล่ ในปี 2547
บริษัทได้ร่วมมือกับ บมจ. สหพัฒนพิบูล
ซึ่งเป็นบริษัทผู้ผลิตและจำหน่ายผลิตภัณฑ์อุปโภคบริโภครายใหญ่ของประเทศไทย
ในการจำหน่ายบัตรเติมเงินผ่านช่องทางจัดจำหน่ายร้านค้าปลีกในเครือสหพัฒนพิบูลที่มีอยู่กว่า
50,000 แห่งทั่วประเทศ

ในเดือนมิถุนายน 2549 บริษัทได้นำเสนอบริการ “แฮปปี้ออนไลน์” โดยเปิดเครือข่าย Massive
Virtual Distribution ซึ่งเป็นระบบการเติมเงินแบบ E-Refill
โดยผู้ที่ทำหน้าที่เป็นตัวแทนจำหน่ายมูลค่าเติมเงิน (Air Time)
สามารถจำหน่ายมูลค่าเติมเงินจากโทรศัพท์เคลื่อนที่เครื่องหนึ่งไปยังโทรศัพท์เคลื่อนที่อีกเครื่องหนึ่ง
ซึ่งนับเป็นการขยายช่องทางจำหน่ายบนโทรศัพท์มือถืออีกทางหนึ่ง
โดยการร่วมมือกับพันธมิตรที่ต้องการนำบริการเติมเงินไปสร้างมูลค่าเพิ่มให้กับบริการที่มีอยู่
ซึ่งในขณะนี้บริษัทได้ร่วมกับร้านชายสี่บะหมี่เกี๊ยวในการใช้ร้านรถเข็นของชายสี่บะหมี่เกี๊ยวที่มีอยู่ทั่วประเทศเป็นจุดเติมเงินแฮปปี้ออนไลน์
นับเป็นการรุกคืบขยายช่องทางการจำหน่ายใหม่ ๆ อย่างรวดเร็ว

ในปี 2550 บริษัทยังมีการขยายช่องทางการจำหน่ายซิมการ์ดและช่องทางการเติมเงิน
ทั้งร้านค้าปลีกและเครือข่ายผู้ให้บริการเติมเงินแบบ E-Refill อย่างต่อเนื่อง
ตามการขยายเครือข่ายโทรศัพท์เคลื่อนที่ของบริษัทไปยังพื้นที่ห่างไกลในชนบท
เพื่อรองรับการขยายตัวของผู้ใช้บริการที่ยังคงเติบโตอย่างต่อเนื่องในพื้นที่ดังกล่าว

(ค) บริการเสริม (Value Added Services)

บริการเสริม ได้แก่ บริการทางเสียงและบริการเสริมที่มิใช่บริการทางเสียง

(1) บริการเสริมที่เป็นบริการทางเสียง (Voice Based)

-   บริการด้าน Call Management ได้แก่ บริการรับฝากข้อความด้วยเสียง
    บริการแจ้งเตือนสายที่ไม่ได้รับ เป็นต้น

-   บริการออดิโอเท็กซ์ ได้แก่ บริการดูดวงชะตา บริการตรวจผลรางวัลสลากกินแบ่ง
    บริการรายงานผลกีฬา เป็นต้น

-   บริการเสียงเพลงขณะเรียกรอสายหรือ Ring4U

-   บริการข้อมูลทางโทรศัพท์ที่ให้บริการร่วมกับพันธมิตร ได้แก่ บริการ BUG 1113 เป็นต้น

    (2) บริการเสริมที่มิใช่บริการทางเสียง (Non-Voice)

-   บริการ SMS

-   บริการ MMS

-   บริการอินเตอร์เน็ตทางโทรศัพท์เคลื่อนที่ผ่านทางโครงข่าย WAP GPRS และ EDGE

-   บริการด้าน Content ต่าง ๆ เช่น บริการดาวน์โหลดเสียงเรียกเข้า โลโก้ สกรีนเซฟเวอร์
    เกมส์ เป็นต้น

รายได้จากบริการเสริมเปรียบเทียบกับรายได้จากบริการทั้งหมด

  ----------------------------- ------------- ------------- -------------
                                2548          2549          2550

  รายได้จากบริการเสริม             7             8             8
  คิดเป็นร้อยละของ                                             
  รายได้รวมจากการให้บริการ (ร้อยละ)                             

  รายได้รวมจากการให้บริการ         41,979        47,013        64,491
  (ล้านบาท)                                                  
  ----------------------------- ------------- ------------- -------------

ที่มา บริษัท

รายได้จากบริการเสริมต่าง ๆ มีการขยายตัวอย่างรวดเร็วเนื่องจากมีการใช้บริการเพิ่มมากขึ้น
โดยเฉพาะอย่างยิ่ง3kp-ภายหลังจากที่บริษัทได้พัฒนาโครงข่ายระบบข้อมูลความเร็วสูง EDGE
ให้ครอบคลุมพื้นที่ให้บริการทั่วประเทศ ในปี 2548 บริษัทมีรายได้จากบริการเสริมคิดเป็นร้อยละ 7
ของรายได้จากการให้บริการทั้งหมด ซึ่งเพิ่มขึ้นเป็นร้อยละ 8 ในปี 2549 และปี 2550
อนาคตสำหรับธุรกิจด้านบริการเสริมยังคงสามารถพัฒนาได้อีกมาก อย่างไรก็ดี
การขยายตัวของธุรกิจดังกล่าวยังคงมีอุปสรรคจากความไม่คุ้นเคยกับการใช้เทคโนโลยีและโทรศัพท์เคลื่อนที่ของผู้ใช้บริการที่ไม่ได้รองรับเทคโนโลยีสำหรับบริการเสริมบางประเภท

แม้ว่าในปัจจุบันรายได้จากการให้บริการเสริมที่มิใช่บริการทางเสียงโดยเฉพาะอย่างยิ่งการให้บริการอินเตอร์เน็ตไร้สาย
(Mobile Internet) จะยังไม่สูงมากนัก แต่นับเป็นแหล่งรายได้ที่มีศักยภาพการเติบโตในอนาคต
เนื่องจากการใช้บริการมีแนวโน้มขยายตัวเพิ่มมากขึ้นอันเนื่องมาจากการลงทุนพัฒนาโครงข่ายในการให้บริการด้านนี้อย่างต่อเนื่อง
และได้พัฒนาโครงข่ายระบบข้อมูลความเร็วสูง EDGE ให้ครอบคลุมพื้นที่ส่วนใหญ่ของประเทศ
ซึ่งสามารถรองรับการส่งข้อมูลจำนวนมากได้ด้วยความเร็วสูง
ดังจะเห็นได้จากรายได้จากการให้บริการอินเตอร์เน็ตไร้สายที่เติบโตอย่างก้าวกระโดดในปี 2550
ซึ่งเป็นปีที่บริษัทได้พัฒนาระบบข้อมูลความเร็วสูง EDGE เสร็จสมบูรณ์

บริษัทได้ดำเนินกลยุทธ์ต่าง ๆ เพื่อกระตุ้นให้มีการใช้บริการเสริมมากขึ้น จากการดำเนินการพบว่า
ปัจจัยดังจะกล่าวต่อไปนี้ มีผลอย่างมากในการตัดสินใจใช้บริการเสริมของผู้ใช้บริการ

-   ปัจจัยด้านราคา

บริษัทได้มีรายการส่งเสริมการขายสำหรับบริการเสริม SMS บริการเสริม MMS
และบริการการดาวน์โหลดต่าง ๆ ผ่านโครงข่าย GPRS/EDGE
โดยนำเสนอแพ็คเกจหลากหลายที่คุ้มค่า ซึ่งลูกค้าสามารถเลือกใช้สิทธิในการส่ง SMS และ/หรือ
MMS ในอัตราค่าบริการต่อครั้งที่ต่ำกว่าอัตราปกติโดยคิดค่าบริการเป็นรายเดือน หรือเลือกแพ็คเกจ
GPRS/EDGE เพื่อดาวน์โหลดผ่านโครงข่าย GPRS/EDGE
โดยลูกค้าสามารถเลือกแพ็คเกจที่เหมาะสมกับลักษณะการใช้งาน ได้แก่
แพ็คเกจค่าบริการเป็นรายเดือนคิดตามเวลาที่ใช้งาน
หรือแพ็คเกจค่าบริการรายเดือนคิดตามปริมาณข้อมูลที่ดาวน์โหลด หรือแพ็คเกจค่าบริการเป็นรายวัน
ซึ่งแพ็คเกจอัตราค่าบริการดังกล่าวมีส่วนช่วยให้ปริมาณการใช้บริการเสริมเพิ่มสูงขึ้นเนื่องจากลูกค้าได้รับความคุ้มค่ามากขึ้นจากอัตราค่าบริการต่อครั้งที่ต่ำลง

-   การตั้งค่าโทรศัพท์

บริษัทได้พัฒนาระบบการให้บริการ Terminal Management
เพื่อให้พนักงานทราบว่าผู้ใช้บริการใช้โทรศัพท์เคลื่อนที่รุ่นใดและสามารถช่วยเหลือผู้ใช้บริการในการตั้งค่าโทรศัพท์เพื่อใช้บริการ
MMS หรือ GPRS/EDGE ได้สะดวกและง่ายยิ่งขึ้น ทั้งนี้ ผู้ใช้บริการสามารถติดต่อ Call Center
ของบริษัทหรือเข้าไปยังเว็บไซต์เพื่อขอรับบริการตั้งค่าโทรศัพท์อย่างรวดเร็วผ่านทางบริการ SMS
ด้วยตนเอง

-   ผู้ให้บริการด้าน Content และโปรแกรมการใช้งานต่าง ๆ

การขยายตัวของการใช้บริการเสริมยังขึ้นอยู่กับจำนวนผู้ให้บริการด้าน Content และ
Application
ต่าง ๆ ที่มีความหลากหลาย ปัจจุบันบริษัทได้ร่วมกับพันธมิตรทางธุรกิจผู้พัฒนา Content
หลายรายเพื่อนำเสนอสินค้าและบริการในด้านนี้แก่ผู้ใช้บริการ

-   คุณภาพของโครงข่าย

บริษัทได้พัฒนาโครงข่ายส่งข้อมูลไร้สายความเร็วสูงด้วยเทคโนโลยี GPRS/EDGE
ครอบคลุมทั่วประเทศเสร็จสมบูรณ์ในปี 2550 หลังจากที่ประสบความสำเร็จในการพัฒนา EDGE
ในกรุงเทพมหานครและพื้นที่ในเขตนิคมอุตสาหกรรมภาคตะวันออก รวมทั้งจังหวัดใหญ่ ๆ
ที่มีการใช้งานส่งผ่านข้อมูลในปริมาณสูงและจังหวัดท่องเที่ยว เช่น จังหวัดเชียงใหม่ จังหวัดภูเก็ต
และเขตเมืองหาดใหญ่ เป็นต้น ทำให้ลูกค้าสามารถใช้บริการ MMS
และเชื่อมต่ออินเตอร์เน็ตผ่านทางโทรศัพท์เคลื่อนที่ผ่านโครงข่าย GPRS/EDGE
ได้สะดวกรวดเร็วยิ่งขึ้น นอกจากนี้
บริษัทยังได้มุ่งมั่นที่จะรักษาโครงข่ายให้สามารถรองรับการใช้บริการของลูกค้าได้ตลอดเวลา

-   กิจกรรมการให้ความรู้และกิจกรรมด้านการตลาด

ในกรณีที่ลูกค้าไม่คุ้นเคยกับบริการเสริมต่าง ๆ
บริษัทได้จัดกิจกรรมให้ความรู้แก่ลูกค้าเกี่ยวกับบริการใหม่ ๆ และวิธีการใช้บริการอย่างต่อเนื่อง
อาทิ ภาษาไทยซึ่งเป็นอุปสรรคที่สำคัญประการหนึ่งสำหรับลูกค้าคนไทยในการสื่อสารผ่านบริการ SMS
และบริการ MMS เนื่องจากการใช้บริการ SMS
เป็นภาษาไทยจะยากกว่าการใช้บริการดังกล่าวเป็นภาษาอังกฤษ
แต่มีลูกค้าเพียงจำนวนน้อยที่ถนัดการใช้ภาษาอังกฤษ ดังนั้น การใช้บริการ SMS
ในประเทศไทยจึงไม่เป็นที่แพร่หลายเหมือนในประเทศอื่น ในปี 2548 บริษัทจึงเริ่มให้บริการ
“ป๊อปป๊อป” เพื่อเป็นการลดอุปสรรคดังกล่าว
โดยลูกค้าสามารถใช้บริการส่งข้อความด้วยเสียงของตนเองแทนการพิมพ์ผ่านโทรศัพท์
ซึ่งสามารถส่งไปยังทุกเลขหมายทุกระบบ
ไม่ว่าจะเป็นเลขหมายโทรศัพท์เคลื่อนที่หรือเลขหมายโทรศัพท์พื้นฐาน
บริการนี้นับเป็นการช่วยแก้ปัญหาผู้ใช้บริการ SMS ทางหนึ่ง

-   คุณลักษณะของเครื่องโทรศัพท์เคลื่อนที่ในปัจจุบัน

เนื่องจากเครื่องโทรศัพท์เคลื่อนที่จอสีที่สามารถรองรับบริการ MMS และใช้งานโครงข่าย
GRPS/EDGE
ได้มีแนวโน้มราคาที่ลดลงและมีการวางจำหน่ายเครื่องโทรศัพท์เคลื่อนที่ที่มีฟังก์ชั่นการทำงานที่หลากหลายยิ่งขึ้น
อีกทั้งตลาดโทรศัพท์เคลื่อนที่มือสองก็มีขนาดใหญ่
ซึ่งสามารถรองรับความต้องการของลูกค้าได้ดีในราคาที่ต่ำกว่าโทรศัพท์เคลื่อนที่เครื่องใหม่ ดังนั้น
บริษัทเชื่อว่าบริการเสริมจะเป็นปัจจัยสำคัญปัจจัยหนึ่งที่ช่วยผลักดันการขยายตัวของรายได้ในอนาคต

บริษัทยังคงพัฒนาและนำเสนอเทคโนโลยีใหม่ ๆ
เพื่อปรับปรุงคุณภาพในการให้บริการเสริมอย่างต่อเนื่อง
รวมทั้งลดอุปสรรคในการใช้บริการเสริมด้านข้อมูลโดยกำหนดอัตราค่าบริการที่เหมาะสมและจูงใจ
และร่วมงานอย่างใกล้ชิดกับพันธมิตรผู้พัฒนา Content และ Application ต่าง ๆ
และจัดกิจกรรมให้ความรู้แก่ผู้ใช้บริการเสริมอย่างต่อเนื่อง

(ง) บริการระหว่างประเทศ

บริการระหว่างประเทศ ได้แก่
บริการโทรศัพท์ระหว่างประเทศที่ให้ลูกค้าของบริษัทสามารถโทรออกต่างประเทศโดยตรงผ่านทางโทรศัพท์เคลื่อนที่และบริการข้ามแดนอัตโนมัติ
(International Roaming) ซึ่งบริษัทให้บริการแก่ลูกค้าของบริษัทเมื่อเดินทางออกนอกประเทศ
(Outbound) และแก่ผู้เดินทางมายังประเทศไทยและเชื่อมโยงโครงข่ายกับบริษัท (Inbound)

ในปัจจุบัน ลูกค้าของบริษัทที่โทรออกไปยังต่างประเทศจะโทรผ่านโครงข่ายของ กสท. หรือทีโอที
โดยบริษัทได้รวมค่าใช้บริการของ กสท.
ไว้ในใบเรียกเก็บค่าบริการของลูกค้าระบบรายเดือนที่ใช้บริการผ่านโครงข่ายของ กสท.
เพื่ออำนวยความสะดวกให้แก่ลูกค้าของบริษัทมากยิ่งขึ้น
ส่วนลูกค้าระบบเติมเงินจะมีการตัดยอดค่าใช้บริการโดยอัตโนมัติจากบริษัท
โดยบริษัทจะนำไปชำระหนี้ค่าบริการกับ กสท. หรือทีโอทีในภายหลัง ตามที่ กสท.
และทีโอทีเรียกเก็บ

เมื่อเดือนกุมภาพันธ์ 2550 บจ. ดีแทค เนทเวอร์ค
ซึ่งเป็นบริษัทย่อยของบริษัทได้รับใบอนุญาตประกอบกิจการโทรคมนาคมในการให้บริการโทรศัพท์ทางไกลระหว่างประเทศจาก
กทช. ปัจจุบันได้เปิดให้บริการดังกล่าวแล้ว

สำหรับบริการข้ามแดนอัตโนมัติ
ลูกค้าของบริษัททั้งในระบบรายเดือนและระบบเติมเงินเมื่อเดินทางไปต่างประเทศจะสามารถใช้โทรศัพท์เคลื่อนที่ของบริษัทผ่านเครือข่ายผู้ร่วมให้บริการโทรศัพท์เคลื่อนที่ในต่างประเทศได้ทั่วโลก
โดย ณ ปัจจุบัน บริการดังกล่าวครอบคลุมพื้นที่ให้บริการ ดังนี้

  ------------------------------------------------- ------------- ----------
  บริการข้ามแดนอัตโนมัติ                                 จำนวนประเทศ   จำนวน
                                                                  ผู้ให้บริการ

  บริการโทรออกและรับสายเรียกเข้า (Voice Roaming)        140           350
  และบริการรับส่งข้อความตัวอักษร (SMS Roaming)                          
  สำหรับผู้ใช้บริการระบบรายเดือน                                        

  บริการโทรออกและรับสายเรียกเข้า (Voice Roaming)        24            30
  และบริการรับส่งข้อความตัวอักษร (SMS Roaming)                          
  สำหรับผู้ใช้บริการระบบเติมเงิน                                         

  บริการรับส่งข้อมูล (GPRS Roaming)                      92            203
  และบริการรับส่งข้อความมัลติมีเดีย (MMS Roaming)                         

  บริการเสริมอื่น ๆ (เช่น บริการแสดงหมายเลขเรียกเข้า        140           350
  บริการเตือนสายที่ไม่ได้รับ                                             
  บริการโอนสายอัตโนมัติ บริการระงับการโทรออกหรือเรียกเข้า)                 
  ------------------------------------------------- ------------- ----------

รายได้จากการให้บริการข้ามแดนอัตโนมัติสำหรับลูกค้าที่เดินทางออกนอกประเทศและผู้เดินทางมายังประเทศไทยนับเป็นหนึ่งในบริการที่บริษัทให้ความสำคัญ
ทั้งนี้
รายได้จากการให้บริการข้ามแดนอัตโนมัติขยายตัวอย่างต่อเนื่องโดยมีสาเหตุหลักมาจากคุณภาพโครงข่ายที่พัฒนาดีขึ้นอย่างต่อเนื่องของบริษัทและการขยายตัวของธุรกิจท่องเที่ยวและสภาพเศรษฐกิจโดยรวมของประเทศ

  ------------------------------------ ------------ ------------ ------------
                                       2548         2549         2550

                                                                 

  รายได้จากการให้บริการข้ามแดนอัตโนมัติ       4            5            4
  คิดเป็นร้อยละของรายได้รวมจากการให้บริการ                             
  (ร้อยละ)                                                        

  รายได้รวมจากการให้บริการ (ล้านบาท)       41,979       47,013       64,491
  ------------------------------------ ------------ ------------ ------------

ที่มา บริษัท

ธุรกิจท่องเที่ยวในประเทศมีผลกระทบอย่างมีนัยสำคัญต่อรายได้ของการให้บริการข้ามแดนอัตโนมัติที่ได้รับจากผู้ที่เดินทางเข้าประเทศ
ซึ่งประกอบด้วยนักท่องเที่ยวและนักธุรกิจ ในสภาวะปกติช่วงไตรมาสที่ 2 และไตรมาสที่ 3
ถือเป็นช่วงนอกฤดูกาลท่องเที่ยวของประเทศไทย
รายได้จากการให้บริการข้ามแดนอัตโนมัติในรอบระยะเวลาดังกล่าวจึงต่ำกว่าในช่วงไตรมาสอื่น
ในเดือนธันวาคม 2547 ประเทศไทยได้ประสบภัยพิบัติจากคลื่นสึนามิ
ซึ่งส่งผลกระทบอย่างรุนแรงต่อธุรกิจท่องเที่ยว
เหตุการณ์ดังกล่าวมีผลทำให้รายได้จากการให้บริการข้ามแดนอัตโนมัติของบริษัทในปี 2548
ลดลงเมื่อเทียบกับรายได้รวมจากการให้บริการ ทั้งนี้ ตั้งแต่ปี 2549
ธุรกิจท่องเที่ยวได้ฟื้นตัวดีขึ้นจึงส่งผลให้รายได้ของการให้บริการข้ามแดนอัตโนมัติมีสัดส่วนเพิ่มสูงขึ้น
สำหรับปี 2550 รายได้จากการให้บริการข้ามแดนอัตโนมัติเพิ่มขึ้นเพียงเล็กน้อยจากปีก่อน
ส่วนหนึ่งมีสาเหตุมาจากสถานการณ์ทางการเมืองในประเทศ

บริษัทคาดว่ารายได้จากการให้บริการโทรศัพท์ข้ามแดนอัตโนมัติ ซึ่งบริษัทจะดำเนินการผ่าน บจ.
ดีแทค เนทเวอร์ค จะเพิ่มสูงขึ้นในอนาคต
เนื่องจากบริษัทสามารถให้บริการโทรศัพท์ทางไกลระหว่างประเทศแก่ลูกค้าได้โดยตรงตามใบอนุญาตประกอบกิจการโทรคมนาคมในการให้บริการโทรศัพท์ทางไกลระหว่างประเทศที่
บจ. ดีแทค เนทเวอร์ค ได้รับจาก กทช.

(จ) กลุ่มองค์กรธุรกิจ

ลูกค้าในกลุ่มองค์กรธุรกิจ ได้แก่ กลุ่มธุรกิจขนาดกลางและขนาดย่อม (SMEs) และกลุ่มลูกค้าองค์กร

(1) กลุ่มธุรกิจขนาดกลางและขนาดย่อม (SMEs)

กลุ่มลูกค้า SMEs นับว่าเป็นตลาดที่มีศักยภาพสูง
บริษัทได้นำเสนอบริการและโซลูชั่นที่เหมาะสมสำหรับกลุ่ม ลูกค้า SMEs
ซึ่งมีความหลากหลายและเป็นประโยชน์โดยตรงต่อกลุ่ม SMEs
ที่สามารถช่วยเพิ่มประสิทธิภาพการทำงานและรวมถึงการลดต้นทุนในการประกอบธุรกิจได้เป็นอย่างดี
โดยกลุ่มลูกค้า SMEs นี้จะต้องมีเลขหมายที่จดทะเบียนไว้อย่างน้อย 3 เลขหมาย
พร้อมเอกสารสำคัญในการจดทะเบียนบริษัทของลูกค้า

โซลูชั่นที่หลากหลายและเหมาะสมต่อกลุ่ม SMEs ที่นำเสนอต่อลูกค้า SMEs ณ ปัจจุบัน ได้แก่
อัตราค่าโทรพิเศษเมื่อโทรหาเลขหมายภายในบริษัทของลูกค้ารายเดียวกัน (หรือ In-group
Calling) การทำการตลาด โฆษณาสินค้า สร้างการรับรู้ให้กับลูกค้าปลายทางของกลุ่ม SMEs
ด้วยการรับส่งข้อมูลผ่านมือถือ (หรือ Corporate SMS) หรือด้วยเทคโนโลยีไร้สายความเร็วสูง
ที่สามารถเชื่อมต่ออินเตอร์เน็ตผ่านเครือข่าย GPRS และ EDGE ซึ่งช่วยให้กลุ่ม SMEs
มีความยืดหยุ่นและอิสระในการทำงาน สามารถทำงานได้ทุกที่ทุกเวลา เป็นต้น

บริการสำคัญต่างๆ ที่มีที่รองรับความต้องการของกลุ่ม SMEs ในปัจจุบัน เช่น
ใบแจ้งหนี้ค่าบริการเพียงใบเดียวสำหรับทุกเลขหมายในกลุ่ม
สามารถควบคุมค่าใช้จ่ายของแต่ละเลขหมายที่จดทะเบียน อัตราค่าโทรศัพท์ราคาพิเศษ
สามารถเช็คยอดค่าใช้จ่ายผ่านมือถือได้ตลอดเวลา ซึ่งบริการต่างๆ เหล่านี้นั้นทำให้กลุ่ม SMEs
สามารถที่จะควบคุมและตรวจสอบค่าใช้จ่ายชองบริษัทได้ง่ายและสะดวกยิ่งขึ้น นอกจากนี้ลูกค้ากลุ่ม
SMEs จะได้รับสิทธิพิเศษต่างๆ ไม่ว่าจะเป็นลักษณะของส่วนลดร้านค้าหรือบริการต่างๆ
ที่จำเป็นทางธุรกิจ การประชาสัมพันธ์ข้อมูลข่าวสาร ความรู้ด้านต่างๆ
ในการประกอบธุรกิจผ่านโปรแกรมหรือการจัดสัมมนาต่างๆ รวมไปถึง
กิจกรรมบันเทิงหรือกิจกรรมเพื่อสังคมต่างๆ

(2) กลุ่มลูกค้าองค์กร

กลุ่มลูกค้าองค์กร หรือ Corporate Enterprise
เป็นตลาดที่มีศักยภาพและเป็นกลุ่มที่เป็นรายได้หลักของส่วนธุรกิจของบริษัท ณ ปัจจุบัน
ทางบริษัทได้มุ่งเน้นกลุ่มลูกค้าองค์กรไปตามประเภทของอุตสาหกรรม ซึ่งโดยหลักๆ แล้วจะมี
อุตสากรรมธนาคารและการเงิน (Banking & Finance) อุตสาหกรรมการผลิต
(Manufacturing) อุตสาหกรรมค้าส่งและค้าปลีก (Wholesale & Retail)
อุตสาหกรรมบริการ (Services)
บริษัทได้พัฒนาและนำเสนอบริการและโซลูชั่นแก่กลุ่มลูกค้าองค์กรอย่างต่อเนื่อง
ด้วยความหลากหลายและเหมาะสมของบริการและโซลูชั่นต่อแต่ละประเภทของอุตสาหกรรมนี้
เป็นสิ่งที่ช่วยทำให้ธุรกิจขององค์กรแต่ละภาคอุตสาหกรรมมีประสิทธิภาพและประสิทธิผลเพิ่มมากขึ้นได้

นอกจากรูปแบบของแพ็กเกจการโทรในรูปแบบปกติที่มีอยู่ตามท้องตลาด
หรือแพ็คเกจการโทรที่จัดทำขึ้นพิเศษให้เหมาะสมกับแต่ละองค์กรโดยเฉพาะ เช่น
การจัดสรรค่าโทรพิเศษภายในกลุ่มองค์กรเดียวกัน บริษัทยังมีโซลูชั่นอื่นๆ
ที่สามารถตอบโจทย์ความต้องการของแต่ละองค์กรได้ ซึ่งได้แก่

-   โซลูชั่น Corporate SMS สามารถช่วยลูกค้าในการส่งผ่านข้อมูลข่าวสารภายในองค์กร
    หรือทำการตลาดเพื่อกระตุ้นยอดขายขององค์กรนั้นๆ ได้

-   โซลูชั่น PushMail สามารถช่วยให้ลูกค้าสามารถเช็ค E-mail ผ่านโทรศัพท์มือถือ
    หรือพีดีเอโฟนได้ ซึ่งทำให้มีความยืดหยุ่นในการทำงาน ได้ทุกที่ทุกเวลา

-   โซลูชั่น Enhanced Voice Connect
    สามารถช่วยให้ลูกค้าควบคุมค่าใช้จ่ายค่าโทรศัพท์ภายในประเทศ
    โดยใช้เลขหมายต่อภายในโทรไปยังเลขหมายได้สูงสุด 30
    เลขหมายในคราวเดียวกันในอัตราค่าโทรพิเศษทั่วประเทศ

-   โซลูชั่นที่ประยุกต์ผ่านเครือข่าย GPRS/EDGE ดังเช่น ระบบติดตามยานพาหนะ (Fleet
    Management) ระบบงานขายอัจฉริยะ (Sales Forced Automation)
    ระบบแจ้งเตือนอัตโนมัติ (Automatic Alert Service)

นอกจากโซลูชั้นหลักต่างๆ ที่กล่าวมาข้างต้น บริษัทยังมีบริการอื่นๆ
ที่รองรับความต้องการขององค์กรในรูปแบบของการใช้งานโทรออกต่างประเทศ (IDD:
International Direct Dialing)
และการนำโทรศัพท์หรืออุปกรณ์ที่เกี่ยวข้องไปใช้งานต่างประเทศ (IR: International
Roaming)

ปัจจุบัน บริษัทมุ่งเน้นความสำคัญในเรื่องการให้บริการต่อลูกค้าองค์กร
โดยแต่ละองค์กรจะได้รับการบริการหลังการขายจากทีมงานที่จัดสรรมาดูแลโดยเฉพาะ
สามารถยืดระยะเวลาการชำระค่าบริการ
บริการใบแจ้งหนี้ค่าบริการเพียงใบเดียวสำหรับทุกเลขหมายในกลุ่ม
อีกทั้งยังสามารถแยกสัดส่วนของการเรียกเก็บเงินของค่าใช้จ่ายส่วนองค์กรและจากการใช้งานของพนักงาน
หรือ บริการ Dual Bill นอกจากนี้ลูกค้าองค์กรสามารถได้รับสิทธิพิเศษและกิจกรรมต่างๆ
ที่จัดขึ้นให้โดยเฉพาะ

(ฉ) การให้บริการลูกค้า

การให้บริการแก่ลูกค้าของบริษัทเป็นปัจจัยสำคัญประการหนึ่งที่ทำให้บริษัทแตกต่างจากคู่แข่งขัน ดังนั้น
ปรัชญาองค์กรของบริษัทจึงเน้นในเรื่องการให้บริการที่เป็นมิตร ดูแลใส่ใจ
และให้บริการสอดคล้องกับความต้องการของลูกค้า
ซึ่งเป็นการตอกย้ำถึงความตั้งใจที่จะให้บริการอันเป็นเลิศแก่ลูกค้า

บริษัทมุ่งพัฒนาการให้บริการแก่ลูกค้าผ่านช่องทางต่าง ๆ อย่างต่อเนื่อง ดังนี้

(1) Call Center

ณ วันที่ 31 ธันวาคม 2550 บริษัทมี Call Center 5 แห่ง ได้แก่ กรุงเทพมหานคร
จังหวัดปทุมธานี จังหวัดเชียงใหม่ จังหวัดนครราชสีมา และจังหวัดสุราษฏร์ธานี
โดยมีพนักงานให้บริการลูกค้าทางโทรศัพท์ประมาณ 2,300 คน
ซึ่งมีหน้าที่ให้คำแนะนำการใช้บริการใหม่ ๆ บริการตอบข้อซักถามแก้ไขปัญหาการใช้บริการ
เปลี่ยนแปลงประเภทการใช้บริการ และให้ข้อมูลเกี่ยวกับค่าใช้บริการแก่ลูกค้า
รับแจ้งปัญหาการใช้บริการโครงข่ายและปัญหาอื่น ๆ รวมทั้งรับแจ้งเหตุฉุกเฉินต่าง ๆ จากลูกค้า
โดยสามารถให้บริการทั้งในภาษาไทย ภาษาอังกฤษ ภาษายาวี ภาษาจีน และภาษาญี่ปุ่น
และในอนาคตจะเปิดให้บริการในภาษาพม่า และภาษาอื่น ๆ เพิ่มเติมอีกด้วย

ลูกค้าสามารถติดต่อ Call Center ที่หมายเลข 1678
ได้ทั้งจากโทรศัพท์เคลื่อนที่และจากโทรศัพท์พื้นฐานตลอด 24 ชั่วโมง ทุกวันไม่มีวันหยุด
รวมทั้งสามารถติดต่อผ่านระบบ Video Phone บนเครื่อง Self Service Kiosk
ของบริษัทและเว็บไซต์ของบริษัทหรือทางอีเมล์ได้เช่นกัน

บริษัทตระหนักถึงความสำคัญอย่างยิ่งต่อเป้าหมายการให้บริการที่ดีเยี่ยมแก่ลูกค้าจึงได้นำกลยุทธ์การให้บริการลูกค้าเป็นกลุ่มย่อย
โดยจัดแบ่งพนักงานให้บริการออกเป็นกลุ่มเพื่อให้บริการและสร้างความสัมพันธ์กับลูกค้าในแต่ละกลุ่มและรองรับความต้องการของลูกค้าได้ตรงจุดมากยิ่งขึ้น
อาทิ ลูกค้าระบบรายเดือน ลูกค้าระบบเติมเงิน ลูกค้าวัยรุ่นที่สนใจบริการเสริมต่าง ๆ ลูกค้า SMEs
และลูกค้าองค์กร นอกจากนี้
บริษัทยังได้มีการจัดทีมงานเฉพาะเพื่อดูแลลูกค้าในกลุ่มลูกค้าระบบรายเดือนที่ใช้บริการในแต่ละแพ็คเกจ
อาทิ ลูกค้าแพ็คเกจ Maximize สามารถติดต่อหมายเลข 1899
เพื่อเรียกใช้บริการช่วยเหลือฉุกเฉิน สำหรับลูกค้าที่ต้องการความช่วยเหลือด้านรถยนต์ เช่น
บริการลากรถ หรือต้องการความช่วยเหลือด้านที่อยู่อาศัย
กรณีระบบสาธารณูปโภคขัดข้อง เช่น บริการซ่อมระบบประปา หรือ ระบบไฟฟ้าหรือบริการอื่น
ๆ ได้โดยตรง

สำหรับการสนับสนุนการให้บริการข้อมูลต่าง ๆ นั้น บริษัทได้พัฒนาระบบให้บริการ Terminal
Management
เพื่อให้พนักงานทราบว่าผู้ใช้บริการใช้โทรศัพท์มือถือรุ่นใดและสามารถช่วยเหลือผู้ใช้บริการในการตั้งค่าโทรศัพท์เพื่อใช้งานบริการ
GPRS หรือ EDGE / MMS ได้อย่างรวดเร็ว และสะดวกมากขึ้น   

นอกจากนั้น บริษัทได้พัฒนาโทรศัพท์อัตโนมัติ (Interactive Voice Response System)
ระบบใหม่ ซึ่งจะทำให้ผู้ใช้บริการที่ติดต่อมายัง Call Center
สามารถทำรายการบางประเภทได้ด้วยตนเองจากระบบอัตโนมัติที่ได้ตั้งไว้โดยไม่ต้องผ่านพนักงาน
เช่น การตั้งค่าโทรศัพท์เพื่อใช้บริการ GPRS หรือ EDGE และการสมัครบริการเสริมต่าง
ๆ ได้ด้วยตนเอง ไม่เพียงเท่านี้ ยังมีบริการสำรวจความพึงพอใจของลูกค้า  (Post Call
Satisfaction Survey) และการแจ้งข้อมูลระหว่างลูกค้ารอสายพนักงาน (Message on
Hold) เพื่อเพิ่มความสะดวกให้กับลูกค้าในการใช้บริการ DTAC Call Center มากยิ่งขึ้น
และบริษัทยังอยู่ระหว่างการพัฒนาบริการใหม่ ๆ เพิ่มขึ้นอีกอย่างต่อเนื่อง
ซึ่งจะเน้นการให้บริการที่ทำให้ลูกค้าใช้บริการได้อย่างสะดวก และมีคุณภาพมากยิ่งขึ้น

(2) สำนักงานบริการ

บริษัทได้ยกระดับมาตรฐานการให้บริการในสำนักงานบริการทั่วประเทศ
รวมทั้งเพิ่มประเภทการให้บริการภายใต้แนวคิด Wow Service
ซึ่งอำนวยความสะดวกแก่ลูกค้าด้วยบริการต่าง ๆ อย่างครบครัน ณ จุดเดียวที่รวดเร็ว เป็นกันเอง
และทันสมัย เพื่อสร้างความประทับใจให้แก่ลูกค้า
รวมทั้งการแนะนำให้ลูกค้าหันมาใช้บริการเสริมใหม่ ๆ ที่นำเสนอมากขึ้น

ณ วันที่ 31 ธันวาคม 2550 บริษัทมีสำนักงานบริการทั้งสิ้น 23 แห่ง โดยตั้งอยู่ในกรุงเทพมหานคร
11 แห่งและในจังหวัดใหญ่ ๆ ทั่วประเทศอีก 12 แห่ง
ตามปกติสำนักงานบริการของบริษัทจะตั้งอยู่ในย่านชุมชน เช่น ศูนย์การค้า เป็นต้น

บริการต่าง ๆ ที่สำนักงานบริการจัดเตรียมไว้สำหรับลูกค้า อาทิ

-   บริการครบครัน ณ จุดเดียวหรือ One-Stop Service ซึ่งลูกค้าสามารถทำรายการต่าง ๆ
    เช่น เปิดใช้บริการ ชำระค่าบริการ เปลี่ยนโปรโมชั่น
    เปิดหรือระงับการโทรทางไกลต่างประเทศ เปลี่ยนชื่อผู้จดทะเบียนใช้บริการ โอนเลขหมาย
    ขอมีซิมการ์ดใหม่ สมัครบริการเสริม และกิจกรรมสร้างความสัมพันธ์กับลูกค้า เป็นต้น

-   มุมให้บริการเสริม เป็นจุดนำเสนอบริการเสริมใหม่ ๆ
    ให้ลูกค้าได้รับทราบและทดลองใช้ด้วยตนเอง รวมทั้งบริการตั้งค่าโทรศัพท์เพื่อใช้บริการ MMS
    และ GPRS หรือ EDGE บริการพิมพ์ภาพ
    ซึ่งลูกค้าสามารถพิมพ์ภาพจากเครื่องโทรศัพท์ได้ด้วยตนเอง

-   มุมบริการตนเองหรือระบบ Self Service Kiosk
    ซึ่งลูกค้าสามารถดูข้อมูลหรือทำรายการต่าง ๆ
    ทางอินเตอร์เน็ตหรือผ่านคอมพิวเตอร์ออนไลน์ได้ด้วยตนเอง นอกจากนี้
    ยังมีกล้องเว็บแคมเพื่อให้บริการโทรศัพท์ติดต่อเจ้าหน้าที่ผู้ให้บริการผ่านวีดีทัศน์

-   บริการ Queue Plus ซึ่งบริษัทจัดทำขึ้นเพื่อสามารถจัดลำดับการให้บริการ
    และให้บริการได้ตรงตามความประสงค์ของลูกค้าแต่ละกลุ่ม

    (3) กลยุทธ์การบริหารงานลูกค้าสัมพันธ์หรือ CRM

ในสภาวะการแข่งขันที่รุนแรงในตลาดและการนำกลยุทธ์ด้านราคามาใช้เพื่อแสวงหาลูกค้า
บริษัทตระหนักดีถึงความสำคัญของการนำกลยุทธ์ CRM
มาใช้เพื่อสร้างความสัมพันธ์ที่ดีกับลูกค้าและเพื่อรักษาฐานลูกค้า
โดยบริษัทได้วิเคราะห์ข้อมูลความต้องการของลูกค้าเพื่อจัดกิจกรรมต่าง ๆ
ที่เหมาะสมกับลูกค้าและช่วยในการรักษาฐานลูกค้า อาทิ เช่นประกันชีวิต Life Care
สำหรับลูกค้าระบบรายเดือน และกิจกรรมบัญชีแฮปปี้สะสมสุขสำหรับลูกค้าระบบเติมเงิน
ซึ่งลูกค้าจะได้รับการเติมเงิน 100 บาท ทุก ๆ 3 เดือน เป็นต้น ทั้งนี้
บริษัทจะยังคงพัฒนานวัตกรรมด้าน CRM
เพื่อรักษาและพัฒนาความสัมพันธ์ที่ดีกับกลุ่มลูกค้าอย่างต่อเนื่อง

(4) การปรับปรุงและพัฒนาบุคลากร

บริษัทมุ่งมั่นในการรักษามาตรฐานการให้บริการไว้โดยได้จัดทำระบบติดตามตรวจสอบและทบทวนเพื่อดูแลมาตรฐานการให้บริการของเจ้าหน้าที่
Call Center อย่างต่อเนื่อง
รวมทั้งกำหนดดัชนีและระดับค่ามาตรฐานเพื่อวัดประเมินประสิทธิภาพของเจ้าหน้าที่บริการ อาทิ
ระยะเวลารอสายเมื่อลูกค้าโทรเข้ามายัง Call Center จำนวนครั้งที่โทรมารับบริการ
จำนวนสายที่รับ ความถูกต้องของข้อมูลที่ให้กับลูกค้า การวัดความพึงพอใจของผู้ใช้บริการจากลูกค้า
เป็นต้น นอกจากนี้
บริษัทยังได้จัดโครงการฝึกอบรมพนักงานอย่างต่อเนื่องเพื่อรักษาระดับมาตรฐานการให้บริการไว้

3.1.2 การจำหน่ายและช่องทางการจำหน่าย

  (ก) กิจกรรมทางการตลาด

บริษัทใช้ชื่อ “ดีแทค” (DTAC) เป็นชื่อทางการค้ามาตั้งแต่ปี 2544
ซึ่งกลายเป็นชื่อที่ได้รับการยอมรับอย่างกว้างขวางในประเทศไทย
บริษัทเป็นผู้ริเริ่มในการนำเสนอนวัตกรรมต่าง ๆ ด้านการตลาด รวมถึงการเปิดตัวผลิตภัณฑ์
การบริการ และรายการส่งเสริมการขายใหม่ ๆ อย่างต่อเนื่อง
กิจกรรมทางการตลาดนับเป็นกลยุทธ์สำคัญที่จะสื่อสารให้ลูกค้ารับทราบและเข้าใจในบริการต่าง ๆ
ที่บริษัทนำเสนอและตระหนักว่าบริษัทเป็นส่วนหนึ่งของธุรกิจและการดำเนินชีวิตของลูกค้า
กิจกรรมทางการตลาดนอกเหนือจากการเปิดตัวผลิตภัณฑ์แล้วยังประกอบด้วยกิจกรรมเพื่อเสริมสร้างฐานะทางการตลาด
ภาพลักษณ์ขององค์กร และกิจกรรมเพื่อสังคม นอกจากนี้
บริษัทยังทำการสำรวจตลาดอย่างต่อเนื่องเพื่อให้เข้าใจความต้องการของลูกค้า
ซึ่งช่วยให้การจัดทำกิจกรรมทางการตลาดมีประสิทธิภาพและสร้างความพึงพอใจสูงสุดให้แก่ลูกค้า

บริษัทยังจัดกิจกรรมทางการตลาดกับร้านค้าตัวแทนจำหน่ายหรือดีลเลอร์เกี่ยวกับผลิตภัณฑ์และบริการเพื่อให้ดีลเลอร์เข้าใจถึงนวัตกรรมต่าง
ๆ ด้านการบริการ บริการเสริม และกลยุทธ์ราคา รวมทั้งการพัฒนาโครงข่ายของบริษัท นอกจากนี้
ยังมีกิจกรรมที่ตัวแทนของบริษัทไปเยี่ยมร้านค้าเพื่อรับฟังข้อคิดเห็นและตรวจสอบการดำเนินงานและการให้บริการกับลูกค้าของร้านค้าแต่ละรายเพื่อให้เป็นไปตามนโยบายและมาตรฐานการให้บริการของบริษัท

  (ข) การจัดจำหน่าย

การจัดจำหน่ายนับเป็นเครื่องมือและช่องทางที่สำคัญในการสนับสนุนการดำเนินธุรกิจของบริษัทและการขยายเครือข่ายการจัดจำหน่ายเพื่อให้ลูกค้าสามารถใช้ผลิตภัณฑ์และบริการของบริษัทได้อย่างแพร่หลายและสะดวกสบายยิ่งขึ้น
ขณะเดียวกันก็เป็นการขยายฐานลูกค้ารายใหม่และรักษากลุ่มลูกค้าปัจจุบันไว้ ทั้งนี้
การจัดจำหน่ายชุดเลขหมายและบัตรเติมเงินของบริษัทมี 2 ช่องทางหลักคือ
การจำหน่ายผ่านร้านดีแทค และการจำหน่ายผ่านตัวแทนจำหน่ายอิสระ ทั้งนี้ การจำหน่ายในทั้ง 2
ช่องทางดังกล่าวจะกระทำผ่านยูดี ซึ่งบริษัทร่วมของบริษัท (โดยบริษัทถือหุ้นร้อยละ 25
ของจำนวนหุ้นที่ได้จำหน่ายแล้วทั้งหมดของยูดี)
ยกเว้นการจัดจำหน่ายผ่านร้านดีแทคที่บริษัทเป็นเจ้าของร้านค้า (ณ ปัจจุบันมีจำนวน 7 แห่ง)
โดยร้านดีแทคที่บริษัทเป็นเจ้าของจะได้รับสินค้าจากบริษัทโดยตรงเพื่อจำหน่ายให้แก่ลูกค้าและผู้ใช้บริการ
นอกจากนี้ ตั้งแต่ปี 2549 เป็นต้นมา
บริษัทได้ให้บริการเติมเงินแบบอิเล็กทรอนิกส์แก่ผู้ใช้บริการโทรศัพท์ในระบบเติมเงินอีกด้วย

ในอดีตก่อนเดือนมิถุนายน 2545
บริษัทซื้อเครื่องโทรศัพท์เคลื่อนที่และอุปกรณ์เสริมโดยตรงจากผู้ผลิตและผู้ค้าส่งเพื่อนำมาจำหน่ายให้แก่ตัวแทนจำหน่ายอิสระและร้านดีแทค
ต่อมาในเดือนมิถุนายน 2545 บริษัทได้โอนสัญญาระหว่างบริษัทและผู้ค้า
รวมทั้งจำหน่ายเครื่องโทรศัพท์คงคลังเกือบทั้งหมดให้ยูดี
ซึ่งยูดีตกลงเป็นผู้จัดจำหน่ายเครื่องโทรศัพท์เคลื่อนที่ ชุด
เลขหมาย และบัตรเติมเงินให้แก่ตัวแทนจำหน่ายอิสระและร้านดีแทค
โดยบริษัทจำหน่ายชุดเลขหมายให้ยูดีในราคาที่มีส่วนลดจากราคาขายปลีก
โดยมีระยะเวลาการชำระหนี้โดยเฉลี่ย 45-50 วัน

ทั้งนี้ การจัดจำหน่ายสินค้าและบริการของบริษัทดังกล่าวอยู่ภายใต้สัญญา Service Level
Agreement ที่ยูดีเข้าทำกับบริษัท
ซึ่งสัญญาดังกล่าวได้กำหนดเงื่อนไขเกี่ยวกับการตั้งราคาและผลการดำเนินงาน
โดยยูดีมีหน้าที่ให้บริการเกี่ยวกับช่องทางการจัดจำหน่ายชุดเลขหมายและบัตรเติมเงิน
ซึ่งรวมถึงการจัดจำหน่าย การเก็บรักษา การเรียกคืนสินค้า
และการประเมินความน่าเชื่อถือของตัวแทนจำหน่าย อย่างไรก็ตาม
บริษัทยังคงบริหารงานการจัดจำหน่ายในส่วนที่เกี่ยวกับการติดต่อกับตัวแทนจำหน่ายเพื่อดูแลให้ตัวแทนจำหน่ายได้รับสินค้าอย่างเพียงพอและได้รับข้อมูลเกี่ยวกับผลิตภัณฑ์และบริการใหม่
ๆ ของบริษัทอยู่ตลอดเวลา

(1) ร้านดีแทค

ร้านดีแทคเป็นช่องทางในการจัดจำหน่ายที่สำคัญและยังเป็นช่องทางในการให้บริการลูกค้าของบริษัทอีกด้วย
ณ วันที่ 17 มีนาคม 2551 ร้านดีแทคมีจำนวนทั้งสิ้น 302 แห่ง ซึ่งบริษัทเป็นผู้ดำเนินการเองจำนวน
7 แห่ง และดำเนินการภายใต้สัญญาแฟรนไชส์กับบริษัทอีก 295 แห่ง

จำนวนร้านดีแทค ณ วันที่ 17 มีนาคม 2551

หน่วย : ร้าน

+-------------------+----------------+----------------+----------------+
| สถานที่             | บ              | ร้านแฟรนไชส์     | รวม            |
|                   | ริษัทดำเนินการเอง |                |                |
+-------------------+----------------+----------------+----------------+
| กรุงเทพมหานคร      | 7              | 116            | 123            |
+-------------------+----------------+----------------+----------------+
| จังหวัดอื่น ๆ         | -              | 179            | 179            |
+-------------------+----------------+----------------+----------------+
| รวม               | 7              | 295            | 302            |
+-------------------+----------------+----------------+----------------+

ร้านดีแทคนับเป็นหนึ่งในเครือข่ายร้านค้าปลีกโทรศัพท์เคลื่อนที่และอุปกรณ์
รวมถึงการให้บริการหลังการขายในด้านอื่น ๆ ที่ใหญ่ที่สุดรายหนึ่งในประเทศ
ซึ่งลูกค้าสามารถเลือกซื้อเครื่องโทรศัพท์ ชุดเลขหมาย บัตรเติมเงิน
และบริการเติมเงินอิเล็กทรอนิกส์ รวมทั้งอุปกรณ์สื่อสารอื่น ๆ
และรับชำระค่าใช้บริการและให้บริการหลังการขายแก่ลูกค้า นอกจากนี้ ร้าน
ดีแทคบางสาขายังให้บริการซ่อมเครื่องโทรศัพท์เคลื่อนที่อีกด้วย

ในปีที่ผ่านมาร้านดีแทคได้มีการพัฒนาให้เป็นสำนักงานบริการดีแทคสาขาย่อย (DTAC Center)
โดยมีการให้บริการโดยเน้นรูปแบบของ One-Stop Service ซึ่งสามารถทำธุรกรรมได้เหมือนกับ
Service Hall และมีการบริการเพิ่มขึ้นอีก 41 รายการจากการบริการที่ร้านดีแทคสามารถทำได้
โดยในจำนวนร้านดีแทคทั้ง 302 ร้าน ณ วันที่ 17 มีนาคม 2551
ร้านดีแทคในกรุงเทพมหานครจำนวน 48 ร้าน และร้านดีแทคในต่างจังหวัดอีก 74
ร้านได้ถูกพัฒนาให้เป็นสำนักงานบริการดีแทคสาขาย่อยแล้ว

ในปัจจุบันบริษัทได้นำเอาระบบตรวจเช็คและตรวจสอบถึงการให้บริการและการดำเนินธุรกิจอย่างเป็นมาตรฐาน
โดยจัดตั้งทีมงานปฏิบัติการ กล่าวคือ ผู้ให้การปรึกษาทางธุรกิจ (Business Consultant)
ของบริษัทเข้าไปให้คำปรึกษาถึงการทำงานอย่างเป็นระบบเพื่อให้เกิดความพึงพอใจสูงสุดแก่ลูกค้าในทุกระดับ
อีกทั้งได้เน้นการฝึกอบรมให้แก่พนักงานของร้านแฟรนไชน์ในทุกระดับเพื่อให้มีความรู้ความสามารถในการให้บริการกับลูกค้าอย่างเป็นมืออาชีพ

(2) ร้านค้าตัวแทนจำหน่ายย่อยที่เป็นร้านจำหน่ายโทรศัพท์ (Telecommunications Dealer)
และร้านค้าทั่วไป (Non-Telecommunications Dealer)

นอกจากร้านดีแทคแล้ว บริษัทยังมีเครือข่ายการจัดจำหน่ายสินค้าทั่วประเทศผ่านตัวแทนจำหน่าย
ซึ่งส่วนใหญ่เป็นร้านค้าปลีกหรือร้านค้าปลีกที่มีเครือข่าย (Chain Stores)
ที่จำหน่ายสินค้าและบริการด้านโทรศัพท์เคลื่อนที่ให้แก่ผู้บริโภคเป็นหลักหรือในบางกรณีอาจจำหน่ายสินค้าต่อให้กับตัวแทนจำหน่ายรายอื่นโดยการจำหน่ายผ่านยูดีทั้งหมด
ยกเว้นร้านดีแทคที่บริษัทเป็นเจ้าของ

ร้านค้าทั่วไป ได้แก่ ร้านค้าปลีกซึ่งจำหน่ายสินค้าต่าง ๆ เช่น ร้านสะดวกซื้อ ซุปเปอร์มาร์เก็ต
ร้านขายหนังสือ และสถานีบริการน้ำมัน เป็นต้น
ซึ่งไม่มีธุรกิจหลักเกี่ยวข้องกับการจำหน่ายเครื่องโทรศัพท์หรืออุปกรณ์โทรคมนาคม
รวมถึงตัวแทนให้บริการเติมเงินแบบอิเล็กทรอนิกส์ “แฮปปี้ออนไลน์”
ซึ่งปัจจุบันบริษัทได้ขยายช่องทางจำหน่ายผ่านร้านค้าทั่วไป และตัวแทนจำหน่ายแฮปปี้ออนไลน์มากกว่า
180,000 รายทั่วประเทศ

3.1.3 การพัฒนาด้านโครงข่าย

ข้อมูลเกี่ยวกับสถานีโครงข่าย GSM มีดังนี้

  ------------------------------------------------------------------------
                                 2548          2549          2550
  ------------------------------ ------------- ------------- -------------
  จำนวนสถานีฐาน (แห่ง)             6,048         7,203         8,166

  ------------------------------------------------------------------------

บริษัทจะยังคงพัฒนาคุณภาพของโครงข่ายทั้งในด้านการครอบคลุมพื้นที่และความสามารถในการรองรับสัญญาณอย่างต่อเนื่อง
โดยในปี 2547
บริษัทได้ริเริ่มโครงการจัดหาอุปกรณ์สถานีรุ่นใหม่ทดแทนอุปกรณ์เดิมในพื้นที่ภาคตะวันออกเฉียงเหนือเพื่อสามารถให้บริการด้านข้อมูลและการรับส่งสัญญาณที่ดีขึ้นกว่าเดิม

ในปี 2550 บริษัทได้ติดตั้งสถานีฐานเพิ่มขึ้นจำนวน 963 สถานี ทำให้มีจำนวนสถานีฐานรวมเท่ากับ
8,166 สถานีทั่วประเทศ
และบริษัทได้ทำการพัฒนาคุณภาพและขีดความสามารถของสถานีฐานเพื่อรองรับการเพิ่มขึ้นอย่างรวดเร็วของปริมาณการใช้งาน
รวมทั้งการเพิ่มขึ้นของฐานลูกค้าอย่างต่อเนื่อง กลยุทธ์หลักในการพัฒนาโครงข่ายของบริษัท คือ
การพัฒนาพื้นที่การให้บริการให้ครอบคลุมและพัฒนาคุณภาพของสัญญาณ คุณภาพของสัญญาณ หมายถึง
เสียงสัญญาณที่ชัดเจน สายไม่หลุด หรือโทรออกไม่ได้
สามารถรองรับความต้องการใช้บริการด้านข้อมูลได้
และสามารถรองรับสัญญาณในช่วงเวลาที่มีการใช้งานสูงได้
บริษัทมุ่งมั่นที่จะริเริ่มนวัตกรรมด้านโครงข่ายเพื่อการบริการที่ดีและเหนือกว่าคู่แข่งเสมอ

ปัจจุบันโครงข่ายของบริษัทสามารถครอบคลุมพื้นที่ที่มีประชากรอาศัยอยู่
โดยเน้นพื้นที่ชุมชนและสถานที่ท่องเที่ยว เป็นต้น
จากการที่ผู้ให้บริการใช้กลยุทธ์ด้านราคาในการแข่งขันอย่างรุนแรงทำให้ปริมาณการใช้บริการเพิ่มขึ้นอย่างรวดเร็วและทำให้ผู้ให้บริการบางรายประสบปัญหาช่องสัญญาณเต็ม
บริษัทได้ตระหนักถึงปัญหานี้และเร่งลงทุนเพื่อขยายความสามารถในการรองรับสัญญาณของโครงข่ายของบริษัท

นอกจากนี้ บริษัทยังได้พัฒนาเทคโนโลยีด้านโครงข่ายเพื่อให้ลูกค้าสามารถใช้บริการเสริมต่าง ๆ ได้
บริษัทได้เปิดให้บริการโครงข่าย GPRS และบริการ MMS
ทั่วประเทศเป็นครั้งแรกเมื่อเดือนพฤศจิกายน 2544 และเดือนกุมภาพันธ์ 2546 ตามลำดับ
และบริษัทได้พัฒนาโครงข่าย EDGE
ซึ่งครอบคลุมพื้นที่ส่วนใหญ่ของกรุงเทพมหานครและพื้นที่ในเขตนิคมอุตสาหกรรมภาคตะวันออกแล้ว
ในระยะต่อไปบริษัทมีแผนจะขยายโครงข่าย EDGE ให้ครอบคลุมทั่วประเทศภายในครึ่งปีแรกของปี
2550 เพื่อรองรับการใช้บริการด้านข้อมูลที่ต้องการการส่งข้อมูลความเร็วสูง
โดยเฉพาะในลูกค้าองค์กรเนื่องจากโครงข่าย EDGE สามารถรับส่งข้อมูลด้วยความเร็วสูงกว่า
GPRS ในอัตรา 3-4 เท่า (ขึ้นกับตัวแปรต่าง ๆ) การพัฒนาโครงข่าย EDGE
ยังสอดคล้องกับตลาดเครื่องโทรศัพท์ซึ่งสามารถรองรับฟังก์ชั่น EDGE เพิ่มมากขึ้น

3.2 ภาวะอุตสาหกรรมและการแข่งขัน

3.2.1 ตลาดการให้บริการโทรศัพท์เคลื่อนที่

ในปัจจุบันตลาดการให้บริการโทรศัพท์เคลื่อนที่มีผู้ประกอบการหลัก 3 ราย ได้แก่ เอไอเอส
(รวมดีพีซี ซึ่งเป็นบริษัทย่อยของเอไอเอส) ทรูมูฟ และบริษัท
โดยบริษัทให้บริการโทรศัพท์เคลื่อนที่ภายใต้ชื่อทางการค้า “ดีแทค” นับตั้งแต่ปี 2544
ด้วยนโยบายที่จะนำเสนอนวัตกรรมด้านผลิตภัณฑ์และบริการที่ตอบสนองความต้องการของผู้ใช้บริการ
โดย ณ วันที่ 31 ธันวาคม 2550
บริษัทมีส่วนแบ่งทางการตลาดของจำนวนผู้ใช้บริการโทรศัพท์เคลื่อนที่และส่วนแบ่งทางการตลาดด้านรายได้ประมาณร้อยละ
29.7 และร้อยละ 31.2 ตามลำดับ

การให้บริการทางด้านโทรคมนาคมในประเทศไทย
ผู้ประกอบการเอกชนมีส่วนร่วมในการให้บริการด้านการสื่อสาร
โดยเป็นการให้บริการภายใต้สัญญาร่วมการงานจากรัฐวิสาหกิจสองแห่งซึ่งปัจจุบันได้แปลงสภาพเป็นบริษัทมหาชนจำกัดแล้ว
ได้แก่
ทีโอที (เดิมคือ องค์การโทรศัพท์แห่งประเทศไทย) และ กสท. (เดิมคือ
การสื่อสารแห่งประเทศไทย) ทั้งนี้ ได้มีการเข้าทำสัญญาร่วมการงานในช่วงทศวรรษหลังปี 2533
เพื่อให้รัฐวิสาหกิจทั้งสองแห่งนั้นตอบสนองต่อความต้องการที่เพิ่มขึ้นในด้านโทรคมนาคมและการให้บริการด้านการสื่อสารไร้สายที่เพิ่มขึ้นในประเทศ

ในลักษณะการดำเนินการแบบ “สร้าง-โอน-ดำเนินการ” (Build-Transfer-Operate) นั้น
ผู้ประกอบการเอกชนในฐานะผู้รับสัมปทานจะเป็นผู้ลงทุนสร้างโครงข่ายพร้อมกับโอนกรรมสิทธิ์ในอุปกรณ์โครงข่ายเหล่านั้นให้แก่หน่วยงานเจ้าของสัมปทาน
โดยหน่วยงานเจ้าของสัมปทานให้สิทธิแก่ผู้ประกอบการเอกชนในการใช้อุปกรณ์โครงข่ายเหล่านั้นตลอดอายุสัญญาร่วมการงานแต่เพียงผู้เดียว
และมีสิทธิดำเนินกิจการให้บริการการโทรศัพท์แก่ประชาชนโดยต้องแบ่งส่วนรายได้ให้กับหน่วยงานเจ้าของสัมปทานเพื่อแลกเปลี่ยนกับสิทธิในการใช้คลื่นความถี่ที่ได้รับการจัดสรร

บริษัทให้บริการโทรศัพท์เคลื่อนที่ภายใต้ชื่อทางการค้า “ดีแทค”
ซึ่งให้บริการโทรศัพท์เคลื่อนที่ในประเทศไทยในระบบความถี่ 800 เมกะเฮิรตซ์ และในระบบความถี่
1800 เมกะเฮิรตซ์ โดยบริษัทได้รับสัมปทานจาก กสท.
ในการให้บริการโทรศัพท์เคลื่อนที่เป็นระยะเวลา 27 ปีภายใต้สัญญาร่วมการงานในรูปแบบของสัญญา
“สร้าง-โอน-ดำเนินการ” (Build-Transfer-Operate)
ซึ่งสัญญาร่วมการงานดังกล่าวจะสิ้นสุดในปี 2561 และบริษัทต้องชำระส่วนแบ่งรายได้ให้แก่ กสท.
ตั้งแต่ปี 2534 (โปรดพิจารณารายละเอียดเพิ่มเติมในส่วนที่ 2 ข้อ 13.1.1 -
รายละเอียดสัญญาร่วมการงานและสัญญาแก้ไขเพิ่มเติม) นอกจากนี้
บริษัทได้ลงนามรับทราบและตกลงที่จะปฏิบัติตามข้อตกลงการคิดค่าเชื่อมโยงโครงข่าย (Access
Charge) ระหว่าง กสท. และทีโอทีเพื่อสิทธิในการใช้โครงข่ายของทีโอที
(โปรดพิจารณารายละเอียดเพิ่มเติมในส่วนที่ 2 ข้อ 13.1.2 - ข้อตกลงการเชื่อมโยงโครงข่าย
พ.ศ. 2537 และบันทึกข้อตกลงระหว่างบริษัทและ กสท. ลงวันที่ 22 กุมภาพันธ์ 2537 และข้อ
13.1.3 - ข้อตกลงการเชื่อมโยงโครงข่าย พ.ศ. 2544)

บริษัทบรรลุเป้าหมายจำนวนผู้ใช้บริการเพิ่มขึ้นสุทธิ (Net Additional Subscribers) โดยในปี
2550 มีจำนวนผู้ใช้บริการเพิ่มขึ้นสุทธิอยู่ที่ประมาณ 3.9 ล้านเลขหมายเมื่อเทียบกับสิ้นปี 2549
บริษัทมียอดผู้ใช้บริการ ณ สิ้นปี 2550 ทั้งสิ้น 15,772,026 ราย
และมีส่วนแบ่งทางการตลาดของจำนวนผู้ใช้บริการโทรศัพท์เคลื่อนที่ร้อยละ 29.7 โดยประมาณ
ซึ่งลดลงเล็กน้อยจากสิ้นปี 2549 เล็กน้อยที่มีส่วนแบ่งทางการตลาดของจำนวนผู้ใช้บริการร้อยละ
30.4
เนื่องจากการบริษัทได้เปลี่ยนวิธีนับจำนวนผู้ใช้บริการระบบเติมเงินเพื่อให้สอดคล้องกับมาตรฐานสากล
จากรวมทุกเลขหมายที่ยังอยู่ในระยะเวลา 45 วันหลังจากสิ้นสุด Validity
ตามอายุที่กำหนดไว้ของซิมการ์ด เป็นรวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
ตามอายุที่กำหนดไว้ของซิมการ์ดก็ตาม

ในส่วนของส่วนแบ่งทางการตลาดของรายได้ของบริษัทเติบโตอย่างต่อเนื่องตั้งแต่ปี 2547
โดยมีส่วนแบ่งตลาดรายได้เท่ากับร้อยละ 28.1 ณ สิ้นปี 2548 เพิ่มเป็นร้อยละ 31.2 ณ สิ้นปี
2550 โดยแนวโน้มการเพิ่มขึ้นของส่วนแบ่งตลาดรายได้
เป็นผลจากแนวโน้มการเพิ่มขึ้นของส่วนแบ่งตลาดของจำนวนผู้ใช้บริการและความสำเร็จในการดำเนินนโยบายราคาที่มีประสิทธิภาพมากขึ้น

ส่วนแบ่งทางการตลาดของจำนวนผู้ใช้บริการโทรศัพท์เคลื่อนที่และรายได้ของบริษัท

[]

ที่มา แหล่งข้อมูลของเอไอเอส ดีพีซี ทรูมูฟ และฮัทชิสัน
ได้มาจากข้อมูลที่เปิดเผยอยู่ในเว็บไซต์และข้อมูลจากการประมาณการของบริษัท

หมายเหตุ ในเดือนเมษายน 2548
บริษัทได้เปลี่ยนแปลงนโยบายการตัดเลขหมายออกจากระบบจึงทำให้จำนวนเลขหมายที่ถูกตัดออกจากระบบสูงกว่าปกติและส่งผลต่อการคำนวณส่วนแบ่งทางการตลาดในปี
2548 ปี 2549 และปี 2550

ในไตรมาส 1/2550
บริษัทได้เปลี่ยนวิธีนับจำนวนผู้ใช้บริการระบบเติมเงินเพื่อให้สอดคล้องกับมาตรฐานสากล
จากรวมทุกเลขหมายที่ยังอยู่ในระยะเวลา 45 วันหลังจากสิ้นสุด Validity
ตามอายุที่กำหนดไว้ของซิมการ์ด เป็นรวมทุกเลขหมายที่ยัง Active อยู่
โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
ตามอายุที่กำหนดไว้ของซิมการ์ดก็ตาม ซึ่งส่งผลต่อการคำนวณส่วนแบ่งทางการตลาดในปี 2550
เป็นต้นไป

บริษัทมีจำนวนผู้ใช้บริการเพิ่มขึ้นสุทธิ (Net Additional Subscribers) ในปี 2550 ถึง 3.9
ล้านรายจาก ซึ่งเป็นจำนวนผู้ใช้บริการเพิ่มขึ้นสุทธิสูงที่สุดนับแต่บริษัทได้เปิดให้บริการ
โดยมีสาเหตุหลักคือบริษัทมีรายการส่งเสริมการขายที่ดึงดูดใจลูกค้าหลายรายการ เช่น ซิมม่วนซื่น
ซิมราคาประหยัด ซิมฝาแฝด และซิมม่วนอ๊กม่วนใจ๋ของระบบเติมเงิน
โปรโมชั่นบุฟเฟ่ต์ของทั้งระบบรายเดือนและระบบเติมเงิน รวมทั้งโปรโมชั่น ZAD Maximize Zero
และ Feel Free ของระบบรายเดือน โดย ณ วันที่ 31 ธันวาคม 2550
บริษัทมีฐานลูกค้าในระบบรายเดือนและระบบเติมเงินคิดเป็นร้อยละ 13.1 และร้อยละ 86.9
ของจำนวนฐานลูกค้าทั้งหมดของบริษัทตามลำดับ
บริษัทคาดว่าฐานลูกค้าระบบเติมเงินยังมีแนวโน้มเติบโตในอัตราสูงกว่าฐานลูกค้าระบบรายเดือนอยู่ต่อไป
ซึ่งจะทำให้สัดส่วนฐานลูกค้าระบบเติมเงินเพิ่มสูงขึ้นเรื่อย ๆ
บริษัทคาดว่าผู้ใช้บริการรายใหม่ของตลาดจะมาจากพื้นที่ในต่างจังหวัดเป็นหลัก

สัดส่วนฐานลูกค้าระบบเติมเงินและระบบรายเดือน

[]

หมายเหตุ

คำจำกัดความของจำนวนผู้ใช้บริการที่บริษัทใช้เป็นคำจำกัดความที่อ้างอิงกับหลักปฏิบัติที่ใช้ในต่างประเทศ
อนึ่ง ตั้งแต่ไตรมาสแรกของปี 2550
บริษัทได้เปลี่ยนคำจำกัดความของจำนวนผู้ใช้บริการของระบบเติมเงินใหม่เพื่อให้สะท้อนตัวเลขจำนวนผู้ใช้บริการที่มีการใช้งานจริง

  • จำนวนผู้ใช้บริการตามคำจำกัดความเดิม คือ รวมทุกเลขหมายที่ยังอยู่ในระยะเวลา 45
  วันหลังจากสิ้นสุด Validity ตามอายุที่กำหนดไว้ของซิมการ์ด

  • จำนวนผู้ใช้บริการตามคำจำกัดความใหม่ คือ รวมทุกเลขหมายที่ยัง Active อยู่
  โดยไม่รวมเลขหมายที่ไม่ได้ใช้งานเกิน 90 วัน แม้ว่ายังคงมี Validity
  ตามอายุที่กำหนดไว้ของซิมการ์ดก็ตาม

ตลาดโทรศัพท์เคลื่อนที่ของประเทศไทยนับว่ามีการเติบโตอย่างต่อเนื่องเป็นอย่างมากในช่วง 3-4
ปีที่ผ่านมา โดยมีอัตราผู้ใช้บริการโทรศัพท์เคลื่อนที่ต่อจำนวนประชากร (Penetration Rate)
ขยายตัวขึ้นจากประมาณร้อยละ 48 ในปี 2548 เป็นประมาณร้อยละ 82 ณ วันที่ 31 ธันวาคม
2550
บริษัทเชื่อว่าตลาดโทรศัพท์เคลื่อนที่จะยังคงขยายตัวต่อไปทั้งในด้านรายได้และจำนวนผู้ใช้บริการแต่ในอัตราที่ลดลงจากอดีตที่ผ่านมา

Penetration Rate ในประเทศไทย

[]

ที่มา ประมาณการของบริษัท

ณ วันที่ 31 ธันวาคม 2550 บริษัทมียอดผู้ใช้บริการโทรศัพท์เคลื่อนที่ประมาณ 15.8 ล้านราย
เพิ่มขึ้นจากจำนวน 12.2 ล้านรายจากระยะเวลาเดียวกันของปี 2549
หรือคิดเป็นอัตราเติบโตร้อยละ 29.0 โดยมียอดผู้ใช้บริการระบบเติมเงินประมาณ 13.7 ล้านราย
หรือคิดเป็นร้อยละ 86.9 ของจำนวนผู้ใช้บริการของบริษัททั้งหมด

บริษัทคาดว่า Penetration Rate จะเพิ่มจนครอบคลุมเท่ากับจำนวนประชากรได้ภายใน 2-3
ปีข้างหน้า เนื่องจากมีการขยายเครือข่ายในพื้นที่ต่างจังหวัดและซิมการ์ดมีราคาถูก
ประกอบกับราคาโทรศัพท์เคลื่อนที่ที่ลดต่ำลงอย่างต่อเนื่อง ผู้ให้บริการทั้งสามราย ได้แก่ เอไอเอส
(รวมดีพีซี ซึ่งเป็นบริษัทย่อยของเอไอเอส) ทรูมูฟ
และบริษัทมีส่วนแบ่งทางการตลาดรวมกันอยู่ประมาณร้อยละ 98

ตั้งแต่ปี 2548
ธุรกิจการให้บริการโทรศัพท์เคลื่อนที่มีการแข่งขันด้านราคาเพิ่มขึ้นเพื่อดึงดูดลูกค้าในรูปแบบของผลิตภัณฑ์ใหม่ที่ออกสู่ตลาดและปริมาณของรายการส่งเสริมการขายที่ผู้ให้บริการแต่ละรายนำเสนอ
ส่งผลให้บริษัทต้องปรับปรุงกลยุทธ์โดยเน้นการจัดอัตราค่าบริการสำหรับลูกค้าทั้งระบบเติมเงินและระบบรายเดือนให้เหมาะสมกับการใช้งานของลูกค้าในแต่ละกลุ่ม
นอกจากนี้ ในเดือนกุมภาพันธ์ 2550
ได้มีการคิดค่าเชื่อมต่อโครงข่ายระหว่างผู้ให้บริการโทรคมนาคมเป็นครั้งแรก
ซึ่งส่งผลกระทบต่อการแข่งขันอย่างมีนัยสำคัญ รายได้เฉลี่ยต่อเลขหมายต่อเดือนของลูกค้า (ARPU)
ในระบบเติมเงินลดลงจาก 298 บาทในปี 2548 เป็น 269 บาทในปี 2549
แต่จากการที่นำค่าเชื่อมต่อโครงข่ายเข้ามารวมในการคำนวณ
ทำให้รายได้เฉลี่ยต่อเลขหมายต่อเดือนของลูกค้าในระบบเติมเงินเพิ่มขึ้นเป็น 297 บาทในปี 2550
สำหรับรายได้เฉลี่ยต่อเลขหมายต่อเดือนของลูกค้าระบบรายเดือนได้ลดลงจาก 953 บาทในปี 2548
เป็น 809 บาทในปี 2549 จากการนำค่าเชื่อมต่อโครงข่ายเข้ามารวมด้วย
จึงทำให้รายได้เฉลี่ยต่อเลขหมายต่อเดือนของลูกค้าระบบรายเดือนเพิ่มขึ้นเป็น 823 บาท ดังนั้น
รายได้เฉลี่ยต่อเลขหมายต่อเดือนของทั้งสองระบบ (Blended ARPU) ในปี 2549 จึงได้ลดลงจาก
406 บาทในปี 2548 เป็น 356 บาทในปี 2549 และเพิ่มขึ้นเป็น 374 บาทในปี 2550 ซึ่งเหตุที่
ARPU ลดลงจากภาพรวมปี 2548
เนื่องมาจากรายการส่งเสริมการขายรูปแบบใหม่ในรูปแบบบุฟเฟ่ต์หรือแบบ Per Call
โดยรายการส่งเสริมการขายในรูปแบบนี้ได้จำกัดค่าใช้จ่ายที่ลูกค้าชำระต่อเดือนทำให้ไม่เกิดความสัมพันธ์ระหว่างปริมาณการใช้งานโทรศัพท์ของลูกค้าและรายได้ที่บริษัทได้รับจากลูกค้ารายนั้น
ๆ และเหตุที่ ARPU เพิ่มขึ้นในปี 2550
เนื่องมาจากการรวมค่าเชื่อมต่อโครงข่ายเข้าไปในการคำนวณ
ถ้าหากไม่รวมค่าเชื่อมต่อโครงข่ายแล้ว ARPU ยังคงลดลงอย่างต่อเนื่อง
โดยมีสาเหตุหลักมาจากการเพิ่มขึ้นของจำนวนผู้ใช้บริการที่ใช้บริการโทรศัพท์เคลื่อนที่มากกว่าหนึ่งเลขหมาย
และสภาวะเศรษฐกิจที่ไม่เอื้ออำนวย

ในภาวการณ์แข่งขันดังกล่าวข้างต้น รวมถึงสภาวะเศรษฐกิจที่ไม่เอื้ออำนวย
บริษัทต้องเผชิญกับความท้าทายเพื่อดำรงความแข็งแกร่งในการรักษาส่วนแบ่งทางการตลาด
โดยเน้นความคุ้มค่าในการใช้บริการด้านเสียง ด้านข้อมูล การพัฒนาคุณภาพโครงข่าย
และการขยายช่องทางการจัดจำหน่าย

บริษัทมีความมุ่งมั่นที่จะเป็นผู้นำทางนวัตกรรม
ซึ่งรวมถึงความหลากหลายและคุณภาพของสินค้าและการบริการในด้านต่าง ๆ
และการพัฒนาศักยภาพของเครือข่ายให้มีคุณภาพและครอบคลุมทั่วประเทศ

3.2.2 กลยุทธ์หลักของบริษัท

ตลอดระยะเวลา 3 ปีที่ผ่านมา
บริษัทสามารถรักษาส่วนแบ่งทางการตลาดของจำนวนผู้ใช้บริการโทรศัพท์เคลื่อนที่ (Market Share
of Subscribers) ไว้ที่ระดับร้อยละ 29 ถึงร้อยละ 30
พร้อมทั้งสามารถเพิ่มส่วนแบ่งทางการตลาดในด้านรายได้ (Market Share of Revenues)
ได้อย่างต่อเนื่องตลอดระยะเวลา 4 ปีที่ผ่านมา
โดยบริษัทให้ความสำคัญกับการเติบโตของรายได้และสัดส่วนการขยายตัวของตลาด
และบรรลุผลตามที่ได้ตั้งเป้าหมายไว้ด้วยกลยุทธ์หลักดังต่อไปนี้

-   การนำเสนอนวัตกรรมด้านบริการ

แนวคิดการนำเสนอนวัตกรรมที่บริษัทนำมาใช้มิได้เกี่ยวข้องกับเรื่องเทคโนโลยีเท่านั้น
แต่รวมถึงนวัตกรรมด้านบริการรูปแบบใหม่ ๆ
ที่สามารถตอบสนองความต้องการและวิถีชีวิตของลูกค้าได้เป็นอย่างดี
นวัตกรรมด้านการจัดจำหน่ายและนำเสนอบริการต่อลูกค้า
รวมทั้งการพัฒนานวัตกรรมด้านช่องทางการจัดจำหน่ายเพื่อให้บริการลูกค้าได้ดียิ่งขึ้น

บริษัทเป็นผู้นำที่ริเริ่มรูปแบบใหม่ ๆ ในการประกอบธุรกิจด้านโทรคมนาคมของประเทศ
โดยลูกค้าต่างให้การยอมรับว่า ”ดีแทค” คือ ผู้ให้บริการซึ่งเป็นผู้นำด้านนวัตกรรมต่าง ๆ
(โปรดพิจารณารายละเอียดเพิ่มเติมในส่วนที่ 2 ข้อ 3.1 - ลักษณะการให้บริการ)

-   การเสริมสร้างฐานะทางการตลาดให้แข็งแกร่ง

บริษัทได้สร้างฐานะทางการตลาดของบริษัทให้แข็งแกร่งโดยมุ่งเน้นกลยุทธ์ใน 3
ด้านเพื่อสร้างความแตกต่างจากคู่แข่ง ดังนี้

(1) การวางตำแหน่งทางการตลาด

บริษัทได้วางตำแหน่งทางการตลาดให้เป็นทางเลือกหนึ่งที่ถูกใจลูกค้า
ไม่ว่าจะเป็นด้านคุณภาพของการให้บริการ การคิดค้นผลิตภัณฑ์และบริการใหม่ ๆ
ให้เหมาะสมกับความต้องการของลูกค้า

(2) ช่องทางการจัดจำหน่าย

บริษัทได้ขยายช่องทางการจัดจำหน่ายไปสู่ร้านค้าประเภทอื่นนอกเหนือจากร้านค้าโทรศัพท์มากขึ้น
เพื่อให้สามารถเข้าถึงและการกระจายการจัดจำหน่ายไปสู่ลูกค้าได้มากขึ้น
รวมถึงการเพิ่มจำนวนผู้ให้บริการเติมเงินแบบอิเล็กทรอนิกส์
โดยเฉพาะการขยายช่องการการจัดจำหน่ายไปพร้อมกับการขยายสัญญาณโทรศัพท์เคลื่อนที่ไปยังพื้นที่ห่างไกลในชนบท
เพื่อรองรับจำนวนลูกค้าที่เพิ่มขึ้นในพื้นที่เหล่านั้น

(3) การบริการลูกค้า

“ไม่มีอะไรเล็กเกินไปสำหรับเรา” บริษัทตระหนักดีถึงความสำคัญในคุณภาพการให้บริการลูกค้า
โดยบริษัทใส่ใจในทุกรายละเอียดและมุ่งมั่นที่จะช่วยเหลือดูแลลูกค้าอย่างรวดเร็วและมีประสิทธิภาพในทุก
ๆ ด้านที่มีการให้บริการลูกค้า นอกจากนี้ บริษัทได้ทำการออกแคมเปญ “feel 54ood”
เมื่อประมาณปลายปี 2550 เพื่อที่จะสร้างประสบการณ์ในการใช้บริการที่ดีให้กับลูกค้า
และยังเป็นการเสริมสร้างแบรนด์ของบริษัทให้แข็งแกร่งยิ่งขึ้น

-   โครงสร้างองค์กรที่มีประสิทธิภาพ

บริษัทเชื่อมั่นและตระหนักถึงความสำคัญของการมีโครงสร้างองค์กรที่มีประสิทธิภาพ
อันจะช่วยส่งเสริมและสนับสนุนการดำเนินธุรกิจให้บรรลุเป้าหมายทางธุรกิจที่บริษัทได้ตั้งไว้
จุดเด่นประการหนึ่งขององค์กรของบริษัทคือความพร้อมที่จะเปลี่ยนแปลงและมีทัศนคติในเชิงบวกเพื่อให้สามารถรับมือกับการเปลี่ยนแปลงที่เป็นไปอย่างรวดเร็วและการแข่งขันที่รุนแรงในตลาด
ในปี 2550 บริษัทได้ทำการปรับโครงสร้างองค์กรเพื่อเพิ่มประสิทธิภาพในการบริหารจัดการ
การพัฒนาปรับปรุง
และการประสานงานระหว่างหน่วยงานให้สอดคล้องกับตลาดและสภาวะการแข่งขันที่มีการเปลี่ยนแปลงอยู่ตลอดเวลา
โดยแบ่งฝ่ายงานหลักออกเป็น 5 กลุ่มรายงานตรงต่อประธานเจ้าหน้าที่บริหาร ดังนี้

(1) กลุ่มพาณิชย์ รับผิดชอบการจำหน่ายและการจัดจำหน่าย
รวมทั้งการแนะนำผลิตภัณฑ์ใหม่และรายการส่งเสริมการขาย บริการเสริมต่าง ๆ
และกิจกรรมที่เกี่ยวข้องกับการให้บริการในระบบเติมเงิน และระบบรายเดือน

(2) กลุ่มลูกค้า รับผิดชอบการบริการหลังการขาย ซึ่งประกอบด้วยการบริการลูกค้า ดีแทคช็อป
และศูนย์บริการลูกค้า และ Call Center

(3) กลุ่มเทคโนโลยี
รับผิดชอบการพัฒนาเทคโนโลยีทั้งหมดเพื่อสนับสนุนธุรกิจและการประกอบการของบริษัท
รวมถึงงานพัฒนาโครงข่ายและระบบสารสนเทศ

(4) กลุ่มการเงินและบัญชี รับผิดชอบการบริหารงานด้านการเงิน การบัญชี งบประมาณทั้งหมด
รวมทั้งตรวจสอบและควบคุมการใช้จ่ายของทุกหน่วยงานในบริษัท การลงทุน และการระดมทุน

(5) กลุ่ม People รับผิดชอบการบริหารงานด้านบุคลากร การพัฒนาองค์กร
และกระบวนการทำงาน

นอกจากนี้ ยังมีสายงาน Legal สายงานส่งเสริมภาพลักษณ์องค์กร สายงาน Regulatory
สายงาน Media Relations สายงานลูกค้าองค์กรและบริการข้ามแดนอัตโนมัติ และสายงาน
Next dtac ซึ่งรายงานตรงต่อประธานเจ้าหน้าที่บริหาร

3.2.3 แนวโน้มภาวะอุตสาหกรรม

บริษัทคาดว่าธุรกิจโทรคมนาคมนี้จะยังคงมีการเติบโตอย่างต่อเนื่องและยังไม่ถึงจุดอิ่มตัวของตลาดและคาดว่าอัตราส่วนจำนวนเลขหมายโทรศัพท์เคลื่อนที่ต่อประชากร
(Penetration Rate) จะเพิ่มขึ้นจนครอบคลุมเท่ากับจำนวนประชากรได้ภายใน 2-3 ปีข้างหน้า
อย่างไรก็ดี การเติบโตดังกล่าวขึ้นอยู่กับปัจจัยหลายประการ อาทิเช่น การเปลี่ยนแปลงของกฎหมาย
การขยายพื้นที่ให้บริการ และสภาพเศรษฐกิจ

การขยายตัวของลูกค้าระบบเติมเงินจะเป็นตัวผลักดันตลาดโดยรวม
ฐานผู้ใช้บริการรายใหม่มีแนวโน้มที่จะขยายตัวสู่ต่างจังหวัดมากขึ้นแม้ว่าลูกค้าในระบบรายเดือนจะมีสัดส่วนอยู่ประมาณร้อยละ
13.1 ของฐานลูกค้าทั้งหมดและยังคงเป็นฐานลูกค้าที่สร้างรายได้ที่สำคัญก็ตาม
อีกทั้งกลุ่มลูกค้าองค์กรก็เป็นกลุ่มลูกค้าที่มีศักยภาพในการสร้างรายได้ในอนาคต

ตลาดให้บริการโทรศัพท์เคลื่อนที่เป็นตลาดที่เน้นกลยุทธ์ในด้านการส่งเสริมการขายเป็นหลัก
บริษัทมีแผนที่จะนำเสนอกิจกรรมทางการตลาดรูปแบบใหม่ ๆ
ในอนาคตซึ่งคาดว่าจะส่งผลให้จำนวนผู้ใช้บริการเพิ่มขึ้น นอกจากนี้
บริษัทจะเน้นการนำเสนอรูปแบบการคิดอัตราค่าบริการที่สร้างสรรค์เพื่อกระตุ้นปริมาณการใช้บริการและป้องกันความเสี่ยงที่อาจเกิดขึ้น
อนึ่ง
เนื่องจากผู้ใช้บริการโทรศัพท์เคลื่อนที่มีความต้องการที่ซับซ้อนมากขึ้นจึงจำเป็นที่จะต้องมีการนำเสนอบริการรูปแบบใหม่
ๆ ที่สอดคล้องกับความต้องการของลูกค้าแต่ละกลุ่ม การแบ่งกลุ่มประเภทของลูกค้า
(Segmentation)
รวมทั้งการให้บริการที่มีคุณภาพเป็นกลยุทธ์ที่สำคัญในการรักษาฐานลูกค้าปัจจุบันไว้
แม้ว่าบริการด้านเสียงจะยังคงเป็นฐานรายได้หลักของบริษัท
แต่รายได้จากบริการเสริมโดยเฉพาะอย่างยิ่งบริการทางข้อมูลจะเป็นตัวกระตุ้นการเติบโตของรายได้ในอนาคตอันใกล้
ซึ่งการให้บริการเสริมที่ดีต้องมีโครงข่ายที่มีคุณภาพรองรับ
บริษัทจะยังคงเน้นในเรื่องการสร้างสรรค์นวัตกรรมด้านผลิตภัณฑ์
การพัฒนาคุณภาพโครงข่ายและบริการ และการบริการลูกค้าอย่างต่อเนื่องต่อไป

4.  การกำกับดูแลการประกอบกิจการโทรคมนาคมในประเทศไทย

ประเทศไทยในฐานะประเทศสมาชิกองค์การการค้าโลก (World Trade Organization :
WTO) ได้บรรลุข้อตกลงร่วมกับประเทศสมาชิกองค์การการค้าโลก
ซึ่งหนึ่งในข้อตกลงนั้นได้แก่ความตกลงทั่วไปว่าด้วยการค้าบริการ (General Agreement on
Trade in Service : GATS)
โดยประเทศไทยมีพันธกรณีที่จะต้องเปิดเสรีกิจการสื่อสารโทรคมนาคมขั้นพื้นฐานภายในประเทศในปี
2542 และเปิดเสรีกิจการสื่อสารโทรคมนาคมกับต่างประเทศภายในปี 2549
และเพื่อให้สอดคล้องกับแผนพัฒนาเศรษฐกิจและสังคมแห่งชาติ ฉบับที่ 7
คณะรัฐมนตรีจึงได้เห็นชอบและอนุมัติแผนแม่บทการพัฒนากิจการโทรคมนาคมขึ้นในเดือนพฤศจิกายน
2540 ซึ่งมีสาระสำคัญรวมถึงแผนการดำเนินงานดังต่อไปนี้

-   เปิดเสรีธุรกิจโทรคมนาคมโดยการยกเลิกการผูกขาดของรัฐ

-   ส่งเสริมบทบาทของภาคเอกชนในกิจการโทรคมนาคม

-   กำหนดบทบาทและหน้าที่ความรับผิดชอบขององค์กรด้านโทรคมนาคมให้ชัดเจน

-   แยกส่วนผู้ให้บริการโทรคมนาคมที่ทำหน้าที่กำกับดูแลการประกอบกิจการโทรคมนาคม

-   ปรับปรุงกฎหมายที่เกี่ยวกับกิจการโทรคมนาคม

-   แปรรูปทีโอทีและ กสท.

    1.  การกำกับดูแลการประกอบกิจการโทรคมนาคมภายใต้กฎหมายเดิม

ก่อนการประกาศใช้ พรบ. องค์กรจัดสรรคลื่นความถี่ และการจัดตั้ง กทช.
การประกอบกิจการโทรคมนาคมในประเทศไทยอยู่ภายใต้การกำกับดูแลของหน่วยงานราชการหลายหน่วยงานและรัฐวิสาหกิจซึ่งประกอบกิจการโทรคมนาคมด้วย

องค์กรกำกับดูแลดังกล่าวประกอบด้วยกระทรวงคมนาคม กรมไปรษณีย์โทรเลข
องค์การโทรศัพท์แห่งประเทศไทย (ซึ่งปัจจุบันคือ ทีโอที) และการสื่อสารแห่งประเทศไทย
(ซึ่งปัจจุบันคือ กสท.) ต่อมาในเดือนตุลาคม 2545 ได้มีการปฏิรูประบบราชการไทย
โดยรัฐบาลได้จัดตั้งกระทรวงเทคโนโลยีสารสนเทศและการสื่อสารขึ้นเพื่อรับผิดชอบในการดูแลกิจการที่เกี่ยวกับเทคโนโลยีสารสนเทศและการสื่อสารแทนกระทรวงคมนาคม
ดังนั้น
ในปัจจุบันกิจการโทรคมนาคมจึงอยู่ภายใต้ความรับผิดชอบของกระทรวงเทคโนโลยีสารสนเทศและการสื่อสาร

ในช่วงระยะเวลาก่อนการประกาศใช้ พรบ. องค์กรจัดสรรคลื่นความถี่ และการจัดตั้ง กทช. กสท.
และทีโอทีมีสิทธิผูกขาดในการให้บริการด้านโทรคมนาคม
บุคคลอื่นที่ประสงค์จะให้บริการด้านโทรคมนาคมจะต้องได้รับอนุญาตจาก กสท. หรือทีโอทีแล้วแต่กรณี
โดยทั่วไป กสท.
และ/หรือทีโอทีจะอนุญาตให้เอกชนให้บริการด้านโทรคมนาคมโดยวิธีการเข้าทำสัญญากับเอกชนโดยมีข้อผูกพันที่เรียกว่า
การ “สร้าง-โอน-ดำเนินการ” (Build-Transfer-Operate) กล่าวคือ
เอกชนผู้รับดำเนินการภายใต้สัญญาจะเป็นผู้ลงทุนในการจัดหาเครื่องและอุปกรณ์ที่ใช้ในการประกอบกิจการโทรคมนาคมและจะต้องโอนเครื่องและอุปกรณ์เหล่านี้ให้แก่ทีโอทีหรือ
กสท. (แล้วแต่หน่วยงานใดจะเป็นคู่สัญญากับบริษัทเอกชน) ทั้งนี้
ตามที่กำหนดไว้ในสัญญาเพื่อแลกกับสิทธิในการให้บริการโทรคมนาคม
โดยเอกชนยังคงมีสิทธิในการใช้ประโยชน์เครื่องมือและอุปกรณ์ที่โอนให้แก่ กสท.
และทีโอทีตลอดอายุของสัญญา

บริษัทได้รับอนุญาตให้ประกอบกิจการโทรคมนาคมในประเทศไทยจาก กสท.
โดยเข้าทำสัญญาร่วมการงานกับ กสท. ภายใต้เงื่อนไขและภาระผูกพันหลายประการ
ซึ่งรวมถึงเงื่อนไขการ ”สร้าง-โอน-ดำเนินการ” ดังกล่าวข้างต้น แต่อย่างไรก็ดี
ตามสัญญาร่วมการงานดังกล่าว บริษัทมีสิทธิแต่เพียงผู้เดียวในการครอบครองและดำเนินการต่าง ๆ
เกี่ยวกับโครงข่าย อุปกรณ์
และทรัพย์สินที่ใช้ในการประกอบกิจการโทรคมนาคมตลอดระยะเวลาของสัญญา

2.  การกำกับดูแลการประกอบกิจการโทรคมนาคมภายใต้กฎหมายใหม่

    (1) การแข่งขันโดยเสรีและเป็นธรรม

จุดเปลี่ยนแปลงที่สำคัญต่อการกำกับดูแลการประกอบกิจการโทรคมนาคมในประเทศไทย ได้แก่
การตรากฎหมาย 2 ฉบับ กล่าวคือ พรบ. องค์กรจัดสรรคลื่นความถี่ และ พรบ.
การประกอบกิจการโทรคมนาคม
ซึ่งเปลี่ยนแปลงสิทธิและหน้าที่ของผู้ประกอบการกิจการโทรคมนาคมในประเทศไทยโดยสิ้นเชิง ทั้งนี้
เนื่องจากโดยผลของกฎหมายทั้ง 2 ฉบับดังกล่าว สิทธิและอำนาจผูกขาดของ กสท.
และทีโอทีที่เคยมีอยู่ตามกฎหมายเดิม (กล่าวคือ พรบ. การสื่อสารแห่งประเทศไทย พ.ศ. 2519
และ พรบ. องค์การโทรศัพท์แห่งประเทศไทย พ.ศ. 2497 ตามลำดับ)
ได้ถูกยกเลิกและกฎหมายใหม่ทั้ง 2
ฉบับได้บัญญัติให้ผู้ประกอบกิจการโทรคมนาคมทุกรายต้องแข่งขันกันโดยเสรีและเป็นธรรม

พรบ. องค์กรจัดสรรคลื่นความถี่ ซึ่งตราขึ้นโดยอาศัยอำนาจตามมาตรา 40
แห่งรัฐธรรมนูญแห่งราชอาณาจักรไทย พ.ศ. 2540 (ซึ่งปัจจุบันได้ถูกยกเลิกไปแล้ว)
กำหนดให้คลื่นความถี่วิทยุเป็นทรัพยากรสื่อสารของชาติเพื่อประโยชน์สาธารณะและกำหนดให้มีองค์กรอิสระของรัฐทำหน้าที่จัดสรรคลื่นความถี่และกำกับดูแลการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคมตามที่กฎหมายบัญญัติ
โดยในการดำเนินการดังกล่าวให้คำนึงถึงประโยชน์สูงสุดของประชาชน
รวมทั้งการแข่งขันโดยเสรีและเป็นธรรม นอกจากนี้ พรบ. องค์กรจัดสรรคลื่นความถี่
ยังกำหนดให้มีการจัดตั้งหน่วยงานอิสระขึ้น 2 หน่วยงานเพื่อการกำกับดูแลกิจการโทรคมนาคม
กล่าวคือ กทช. และ กสช. โดย กทช.
เป็นองค์กรที่ทำหน้าที่ในการกำกับดูแลการประกอบกิจการโทรคมนาคม ในขณะที่ กสช.
ทำหน้าที่ในการกำกับดูแลการประกอบกิจการวิทยุกระจายเสียงและวิทยุโทรทัศน์ กทช. และ กสช.
มีอำนาจหน้าที่ร่วมกันในการบริหารและจัดสรรคลื่นความถี่ด้วย นอกจากนี้ กทช.
ยังมีอำนาจกำหนดกฎเกณฑ์และระเบียบเกี่ยวกับการประกอบกิจการโทรคมนาคม เช่น
กำหนดลักษณะและประเภทของกิจการโทรคมนาคม ออกใบอนุญาตประกอบกิจการโทรคมนาคม
กำหนดประเภทและอัตราขั้นสูงของค่าบริการโทรคมนาคม
กำหนดหลักเกณฑ์และวิธีการใช้และเชื่อมต่อโครงข่ายโทรคมนาคม
รวมถึงการเรียกเก็บค่าตอบแทนการใช้หรือเชื่อมต่อโครงข่ายโทรคมนาคม
และการคุ้มครองผู้ใช้บริการ

ส่วน พรบ. การประกอบกิจการโทรคมนาคม เป็นกฎหมายอีกฉบับหนึ่งที่กำหนดกรอบเงื่อนไขต่าง ๆ
ในการประกอบกิจการโทรคมนาคม
ซึ่งรวมถึงเงื่อนไขการประกอบกิจการโทรคมนาคมของผู้ประกอบการที่ให้บริการอยู่ก่อนแล้วก่อนการประกาศใช้
พรบ. การประกอบกิจการโทรคมนาคม เงื่อนไขในการออกใบอนุญาตประกอบกิจการโทรคมนาคม
หลักเกณฑ์เกี่ยวกับการใช้และเชื่อมต่อโครงข่ายโทรคมนาคม และการคุ้มครองผู้ใช้บริการ โดย
กทช. จะเป็นองค์กรที่มีอำนาจหน้าที่รับผิดชอบในการบังคับใช้ พรบ.
การประกอบกิจการโทรคมนาคม รวมทั้งกำหนดกฎระเบียบที่ออกภายใต้ พรบ.
การประกอบกิจการโทรคมนาคม เพื่อประโยชน์สาธารณะ ปัจจุบัน กทช.
ได้ออกประกาศและกฎระเบียบต่าง ๆ หลายฉบับ
รวมถึงกฎระเบียบเกี่ยวกับการใช้และเชื่อมต่อโครงข่ายโทรคมนาคมและเงื่อนไขในการออกใบอนุญาตประกอบกิจการโทรคมนาคม
ทั้งนี้ กทช. ได้ออกใบอนุญาตประกอบกิจการโทรคมนาคมให้แก่ผู้ประกอบการแล้วหลายราย รวมถึง
กสท. และทีโอทีซึ่งได้รับใบอนุญาตประกอบกิจการโทรคมนาคมแบบที่หนึ่งและแบบที่สามเมื่อวันที่ 4
สิงหาคม 2549

(2) รัฐธรรมนูญแห่งราชอาณาจักรไทย

เมื่อวันที่ 19 กันยายน 2549
คณะปฏิรูปการปกครองตามระบอบประชาธิปไตยอันมีพระมหากษัตริย์ทรงเป็นประมุข (“คปค.”)
ได้เข้ายึดอำนาจการปกครองประเทศ และในวันเดียวกันได้ออกประกาศ คปค. ฉบับที่ 3
ยกเลิกรัฐธรรมนูญแห่งราชอาณาจักรไทย พ.ศ. 2540 อย่างไรก็ดี
การยกเลิกรัฐธรรมนูญดังกล่าวไม่มีผลต่อ พรบ. องค์กรจัดสรรคลื่นความถี่ และ พรบ.
การประกอบกิจการโทรคมนาคม ซึ่งยังคงมีผลใช้บังคับต่อไป กทช.
จึงยังคงมีอำนาจในการกำกับดูแลและปฏิบัติตามอำนาจและหน้าที่ภายใต้ พรบ.
องค์กรจัดสรรคลื่นความถี่ และ พรบ. การประกอบกิจการโทรคมนาคม ต่อไป ต่อมาในวันที่ 24
สิงหาคม พ.ศ.2550 ได้มีการประกาศใช้รัฐธรรมนูญแห่งราช อาณาจักรไทย พ.ศ.2550 ซึ่งมาตรา
47 ยังได้ย้ำหลักการเดิมคือให้คลื่นความถี่วิทยุเป็นทรัพยากรสื่อสารของชาติเพื่อประโยชน์สาธารณะ
และได้กำหนดให้ตรากฎหมายใหม่
จัดตั้งองค์กรอิสระองค์กรหนึ่งเพื่อทำหน้าที่จัดสรรคลื่นความถี่และกำกับดูแลการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม โดยกฎหมายดังกล่าวจะต้องตราขึ้นภายใน 180
วันนับตั้งแต่วันที่แถลงนโยบายต่อรัฐสภา
ในปัจจุบันกฎหมายดังกล่าวยังไม่ได้ตราขึ้นและยังคงอยู่ภายใต้การพิจารณาของหน่วยงานที่เกี่ยวข้อง
ดังนั้นในปัจจุบัน กทช ยังคงมีอำนาจตามกฎหมายในการกำกับดูแลกิจการโทรคมนาคมต่อไป

3.  กทช.

กทช. มีหน้าที่ควบคุมดูแลการประกอบกิจการโทรคมนาคม โดยมีหน้าที่ที่สำคัญดังต่อไปนี้

-   กำหนดนโยบายและจัดทำแผนแม่บทกิจการโทรคมนาคมและแผนความถี่วิทยุ

-   พิจารณาอนุญาตและกำกับดูแลการใช้คลื่นความถี่เพื่อกิจการโทรคมนาคม

-   พิจารณาอนุญาตและกำกับดูแลการประกอบกิจการโทรคมนาคม

-   กำหนดหลักเกณฑ์และวิธีการเกี่ยวกับการขอรับใบอนุญาตการประกอบกิจการโทรคมนาคม
    เงื่อนไข และค่าธรรมเนียมใบอนุญาต

-   กำหนดมาตรฐานและลักษณะพึงประสงค์ด้านเทคนิคของกิจการโทรคมนาคม

-   กำหนดหลักเกณฑ์และวิธีการเชื่อมต่อระหว่างโครงข่ายโทรคมนาคม

-   กำหนดโครงสร้างและอัตราขั้นสูงของค่าธรรมเนียมและค่าบริการในกิจการโทรคมนาคม
    รวมถึงหลักเกณฑ์และวิธีการเรียกเก็บค่าตอบแทนการใช้หรือเชื่อมต่อโครงข่าย

-   จัดทำแผนเลขหมายโทรคมนาคมและจัดสรรเลขหมายให้แก่ผู้ให้บริการ

-   กำหนดมาตรการให้มีการแข่งขันโดยเสรีอย่างเป็นธรรมในกิจการโทรคมนาคม

-   กำหนดหลักเกณฑ์และวิธีการในการคุ้มครองสิทธิของผู้ใช้บริการโทรคมนาคม

    1.  ใบอนุญาตประกอบกิจการโทรคมนาคม

        (1) ผู้ประกอบการรายปัจจุบัน

แม้ พรบ. การประกอบกิจการโทรคมนาคม
จะกำหนดให้ผู้ประสงค์จะประกอบกิจการโทรคมนาคมต้องได้รับใบอนุญาตจาก กทช.
แต่ผู้ประกอบกิจการโทรคมนาคมตามมาตรา 80 แห่ง พรบ. การประกอบกิจการโทรคมนาคม
สามารถประกอบกิจการโทรคมนาคมต่อไปได้โดยไม่ต้องขอรับใบอนุญาตจาก กทช.

มาตรา 80 แห่ง พรบ. การประกอบกิจการโทรคมนาคม กำหนดให้บุคคลที่เป็นคู่สัญญากับ กสท.
หรือทีโอทีซึ่งให้บริการโทรคมนาคมอยู่ก่อนวันที่ พรบ. การประกอบกิจการโทรคมนาคม มีผลใช้บังคับ
ยังคงมีสิทธิประกอบกิจการโทรคมนาคมตามขอบเขตและสิทธิที่มีอยู่เดิมตามสัญญาจนกว่าการอนุญาตหรือสัญญาดังกล่าวจะสิ้นสุดลง
ดังนั้น
บริษัทในฐานะคู่สัญญาร่วมการงานจึงมีสิทธิในการประกอบกิจการโทรคมนาคมตามสัญญาร่วมการงานได้โดยไม่ต้องได้รับใบอนุญาตประกอบกิจการโทรคมนาคมจาก
กทช. ทั้งนี้ จนกว่าสัญญาร่วมการงานจะสิ้นสุดลง นอกจากนี้ มาตรา 80 แห่ง พรบ.
การประกอบกิจการโทรคมนาคม ยังกำหนดเพิ่มเติมว่า ผู้ประกอบการอาจเข้าทำความตกลงกับ
กสท.
หรือทีโอทีเพื่อแก้ไขหรือแปรสัญญาร่วมการงานดังกล่าวเพื่อขอรับใบอนุญาตประกอบกิจการโทรคมนาคมจาก
กทช. ตาม พรบ. การประกอบกิจการโทรคมนาคม
และในกรณีที่มีการแปรสัญญาร่วมการงานและมีการขอใบอนุญาตดังกล่าว กทช.
ก็จะต้องดำเนินการออกใบอนุญาตให้กับผู้ประกอบการรายนั้น ๆ
โดยให้สิทธิในการประกอบกิจการโทรคมนาคมภายใต้ขอบเขตการให้บริการเดิมที่ผู้ประกอบการและ
กสท. หรือทีโอทีได้ตกลงกันไว้ตามสัญญาร่วมการงาน
ตลอดจนให้อายุของใบอนุญาตประกอบกิจการโทรคมนาคมมีระยะเวลาตามอายุของสัญญาร่วมการงานที่เหลืออยู่
ทั้งนี้เท่าที่ไม่ขัดหรือแย้งกับบทบัญญัติแห่ง พรบ. การประกอบกิจการโทรคมนาคม

(2) ผู้ประกอบการรายใหม่

ภายใต้ พรบ. การประกอบกิจการโทรคมนาคม
บุคคลใดที่ประสงค์จะประกอบกิจการโทรคมนาคมนอกเหนือจากการให้บริการโทรคมนาคมที่มีอยู่ดังกล่าวแล้วตามมาตรา
80 แห่ง พรบ. การประกอบกิจการโทรคมนาคม จะต้องขอรับใบอนุญาตจาก กทช.

พรบ. การประกอบกิจการโทรคมนาคม กำหนดให้มีใบอนุญาตประกอบกิจการโทรคมนาคม 3
แบบด้วยกัน ดังนี้

-   ใบอนุญาตแบบที่หนึ่ง ได้แก่
    ใบอนุญาตสำหรับผู้ประกอบกิจการโทรคมนาคมที่ประสงค์จะประกอบกิจการโทรคมนาคมในประเทศไทยแต่ไม่มีโครงข่ายเป็นของตนเอง
    และเป็นกิจการที่ กทช. เห็นว่ามีลักษณะสมควรให้มีการบริการได้โดยเสรี โดย กทช.
    จะต้องออกใบอนุญาตให้ผู้ขอรับใบอนุญาตทุกรายที่มีคุณสมบัติครบถ้วนในการประกอบกิจการโทรคมนาคมที่จัดอยู่ในประเภทนี้

-   ใบอนุญาตแบบที่สอง ได้แก่
    ใบอนุญาตสำหรับผู้ประกอบกิจการโทรคมนาคมที่ประสงค์จะให้บริการด้านโทรคมนาคมจำกัดเฉพาะกลุ่มบุคคล
    หรือเป็นการประกอบกิจการโทรคมนาคมที่ไม่มีผลกระทบโดยนัยสำคัญต่อการแข่งขันโดยเสรีอย่างเป็นธรรมหรือต่อประโยชน์สาธารณะและผู้บริโภค
    กทช.
    จะต้องออกใบอนุญาตให้กับผู้ขอรับใบอนุญาตที่จัดอยู่ในประเภทนี้หากผู้ขอรับใบอนุญาตนั้นได้ปฏิบัติถูกต้องครบถ้วนตามหลักเกณฑ์มาตรฐานที่
    กทช. กำหนด

-   ใบอนุญาตแบบที่สาม ได้แก่
    ใบอนุญาตสำหรับผู้ประกอบกิจการโทรคมนาคมที่มีโครงข่ายเป็นของตนเองและเป็นกิจการโทรคมนาคมที่มีวัตถุประสงค์ในการให้บริการแก่บุคคลทั่วไปจำนวนมาก
    หรือเป็นการให้บริการที่อาจมีผลกระทบโดยนัยสำคัญต่อการแข่งขันโดยเสรีอย่างเป็นธรรม
    หรืออาจกระทบต่อประโยชน์สาธารณะ หรือมีเหตุจำเป็นต่อการคุ้มครองผู้บริโภคเป็นพิเศษ
    กทช. มีดุลพินิจในการพิจารณาออกใบอนุญาตนี้ให้กับผู้ขอรับใบอนุญาต

เพื่อความโปร่งใสในการออกใบอนุญาตประกอบกิจการโทรคมนาคม มาตรา 8 แห่ง พรบ.
การประกอบกิจการโทรคมนาคม กำหนดให้ กทช.
ประกาศกำหนดหลักเกณฑ์การอนุญาตโดยเปิดเผยเป็นการทั่วไปไว้ล่วงหน้าเพื่อให้ผู้ที่ประสงค์จะประกอบกิจการได้ทราบล่วงหน้าเกี่ยวกับคุณสมบัติของผู้ขอรับใบอนุญาต
รวมทั้งทราบถึงขอบเขตการประกอบกิจการโทรคมนาคมในแต่ละประเภท
และวิธีการขอรับและการพิจารณาในการออกใบอนุญาต

1.  การจัดสรรคลื่นความถี่

ก่อนที่ พรบ. องค์กรจัดสรรคลื่นความถี่จะมีผลใช้บังคับ
กรมไปรษณีย์โทรเลขเป็นหน่วยงานของรัฐที่มีอำนาจในการจัดสรรและบริหารคลื่นความถี่ แต่ภายหลัง
พรบ. องค์กรจัดสรรคลื่นความถี่ มีผลใช้บังคับแล้ว
บรรดาอำนาจหน้าที่ของกรมไปรษณีย์โทรเลขในการจัดสรรและบริหารคลื่นความถี่ดังกล่าวเป็นอันสิ้นสุดลงโดยสำหรับกิจการโทรคมนาคมนั้น
พรบ. องค์กรจัดสรรคลื่นความถี่ ได้กำหนดให้กทช.และคณะกรรมการร่วม (ซึ่งประกอบด้วย กทช.
และ กสช.) เป็นผู้จัดสรรและบริหารคลื่นความถี่แทน
สำหรับคณะกรรมการร่วมนั้นหน้าที่ที่สำคัญประการหนึ่งก็คือ
การกำหนดนโยบายและจัดทำแผนแม่บทสำหรับการบริหารคลื่นความถี่
การกำหนดการจัดสรรคลื่นความถี่ระหว่างคลื่นความถี่ที่ใช้ในกิจการวิทยุโทรคมนาคมและกิจการวิทยุกระจายเสียงและวิทยุโทรทัศน์
และการกำหนดหลักเกณฑ์การใช้คลื่นความถี่ให้เป็นไปอย่างมีประสิทธิภาพและปราศจากการรบกวนซึ่งกันและกันทั้งในกิจการประเภทเดียวกันและต่างประเภท
อย่างไรก็ดีการจัดตั้งคณะกรรมการร่วมระหว่าง กทช. และ กสช.
นั้นไม่กระทบต่อสิทธิของบริษัทในการประกอบกิจการโทรคมนาคมตามสัญญาร่วมการงานโดยตรง
เนื่องจากสิทธิของบริษัทในการประกอบกิจการโทรคมนาคมตามสัญญาร่วมการงานได้รับการคุ้มครองตามมาตรา
80 แห่ง พรบ. การประกอบกิจการโทรคมนาคม

อย่างไรก็ดีปัจจุบัน แม้คณะกรรมการร่วมระหว่าง กทช. และ กสช.จะยังไม่ได้จัดตั้งขึ้นและ
แม้ว่าจะยังไม่มีแผนแม่บทการบริหารคลื่นความถี่ ตารางกำหนดคลื่นความถี่แห่งชาติ
อีกทั้งกทชก็ยังไม่ได้ประกาศใช้แผนแม่บทกิจการโทรคมนาคมฉบับที่ 2 สำหรับปีพ.ศ.2551-2553
หรือแผนความถี่วิทยุตามที่กฎหมายกำหนด แต่ กทช.ก็ได้ประกาศใช้ประกาศกทช
ว่าด้วยการโอนใบอนุญาตให้ใช้คลื่นความถี่ และการให้ผู้อื่นร่วมใช้คลื่นความถี่ในกิจการโทรคมนาคม
พ.ศ.2550 แล้ว และในปัจจุบันก็มีผู้ประกอบการบางรายได้ร้องขอให้
กทช.อนุญาตให้ตนเองเข้าใช้คลื่นความถี่แทนที่บริษัทในบางคลื่นความถี่ และในขณะเดียวกัน
บริษัทก็ได้สงวนสิทธิขอใช้คลื่นความถี่แทนที่ผู้ประกอบการรายอื่นเช่นกัน
ซึ่งขณะนี้เรื่องการขอใช้คลื่นความถี่แทนทีระหว่างผู้ประกอบการดังกล่าวยังอยู่ในระหว่างการพิจารณาของ
กทช.

2.  การกำหนดอัตราค่าบริการและการควบคุมราคา

ตาม พรบ. การประกอบกิจการโทรคมนาคม และ พรบ. องค์กรจัดสรรคลื่นความถี่ กำหนดให้
กทช. รับผิดชอบการกำหนดโครงสร้างอัตราค่าบริการสำหรับกิจการโทรคมนาคม
รวมทั้งให้มีอำนาจในการกำหนดมาตรการต่าง ๆ
เพื่อป้องกันการผูกขาดหรือการแข่งขันที่ไม่เป็นธรรมในการประกอบกิจการโทรคมนาคม นอกจากนี้
กทช.
ยังมีอำนาจในการกำหนดอัตราขั้นสูงของค่าบริการสำหรับกิจการโทรคมนาคมตามลักษณะและประเภทของกิจการโทรคมนาคมที่ได้รับอนุญาตให้ประกอบกิจการแต่ละประเภท
ซึ่งผู้รับใบอนุญาตประกอบกิจการโทรคมนาคมจะเรียกเก็บค่าบริการนอกเหนือหรือเกินกว่าอัตราขั้นสูงของค่าบริการที่
กทช. กำหนดไม่ได้
และจะต้องไม่เป็นการกำหนดอัตราค่าบริการในลักษณะที่เป็นการกีดกันทางการค้าซึ่งจะมีผลเป็นการจำกัดการแข่งขันอย่างเป็นธรรม
โดยต้องเรียกเก็บค่าบริการดังกล่าวจากผู้ใช้บริการของตนในอัตราเดียวกันสำหรับบริการโทรคมนาคมลักษณะหรือประเภทเดียวกัน

เมื่อวันที่ 28 กันยายน 2549 กทช. ได้ออกประกาศ กทช. เรื่อง
อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม พ.ศ.
2549 แต่ในปัจจุบัน กทช. ยังไม่ได้มีการกำหนดอัตราขั้นสูงดังกล่าว ทั้งนี้
ประกาศดังกล่าวกำหนดให้ค่าบริการที่ผู้ประกอบกิจการโทรคมนาคมเรียกเก็บจริงจากผู้ใช้บริการ ณ
วันที่ประกาศดังกล่าวมีผลใช้บังคับเป็นอัตราขั้นสูงจนกว่า กทช.
จะประกาศกำหนดอัตราขั้นสูงใหม่ต่อไป ทั้งนี้
อัตราขั้นสูงของค่าบริการที่บริษัทได้เรียกเก็บจากผู้ใช้บริการ ณ
ปัจจุบันเป็นอัตราที่เป็นไปตามโครงสร้างที่ทีโอทีเป็นผู้กำหนด และ กสท.
ได้พิจารณาให้ความเห็นชอบให้บริษัทใช้อัตราดังกล่าวในการเรียกเก็บจากผู้ใช้บริการ ดังนี้

(1) การเรียกภายในรหัสพื้นที่บริการเดียวกัน
คิดอัตราค่าใช้บริการตามระยะเวลาที่ใช้บริการในอัตรานาทีละ 3 บาท

(2) การเรียกภายในรหัสพื้นที่บริการติดกัน
คิดอัตราค่าใช้บริการตามระยะเวลาที่ใช้บริการในอัตรานาทีละ 8 บาท

(3) การเรียกภายในรหัสพื้นที่บริการที่ไม่ติดกัน
คิดอัตราค่าใช้บริการตามระยะเวลาที่ใช้บริการในอัตรานาทีละ 12 บาท

นอกจากอัตราค่าบริการจะต้องไม่สูงเกินกว่าอัตราขั้นสูงดังกล่าวแล้ว
อัตราค่าบริการจะต้องไม่มีลักษณะเป็นการกีดกันทางการค้าซึ่งมีผลเป็นการจำกัดการแข่งขัน
และจะต้องเรียกเก็บจากผู้ใช้บริการของผู้ให้บริการในอัตราเดียวกันสำหรับการให้บริการในลักษณะหรือประเภทเดียวกัน

ตามสัญญาร่วมการงาน บริษัทมีสิทธิในการกำหนดอัตราค่าบริการของบริษัท
ทั้งนี้จะต้องได้รับความเห็นชอบจาก กสท. ซึ่งในอดีต กสท.
ได้ให้ความเห็นชอบในเรื่องดังกล่าวเสมอมา อย่างไรก็ดี
ตามสัญญาร่วมการงานนี้บริษัทมีสิทธิหรือจะจัดรายการส่งเสริมการขายโดยการลดหรือยกเว้นการเรียกเก็บค่าใช้บริการหรือค่าธรรมเนียมได้ตามความเหมาะสมกับสภาวะตลาด

ภายใต้ พรบ. การประกอบกิจการโทรคมนาคม กสท.
ไม่มีสิทธิผูกขาดในกิจการโทรคมนาคมอีกต่อไป ดังนั้น
การเปลี่ยนแปลงโครงสร้างอัตราค่าธรรมเนียมที่จะเกิดขึ้นในอนาคตของบริษัทจะต้องแจ้งให้ กทช.
ทราบก่อนที่จะมีการเปลี่ยนแปลง
(ในกรณีการเปลี่ยนแปลงอัตราไม่เกินกว่าอัตราขั้นสูงที่กำหนดในประเทศ) หรือได้รับอนุมัติโดย
กทช. ก่อน (ในกรณีการเปลี่ยนแปลงเกินกว่าอัตราขั้นสูงที่ กทช. กำหนดไว้)

3.  ข้อกำหนดเกี่ยวกับการใช้และเชื่อมต่อโครงข่าย (Interconnection)

กทช.
มีอำนาจในการกำหนดหลักเกณฑ์และวิธีการเกี่ยวกับการใช้และเชื่อมต่อโครงข่ายโทรคมนาคมในประเทศไทย

การเชื่อมต่อโครงข่าย คือ การเชื่อมต่อระหว่างโครงข่ายอย่างน้อย 2 โครงข่าย
อันจะทำให้ผู้ใช้บริการสามารถเชื่อมสัญญาณโทรคมนาคมจากโครงข่ายหนึ่งไปยังอีกโครงข่ายหนึ่งได้
ส่วนการใช้โครงข่าย คือ
การที่ผู้ให้บริการรายหนึ่งใช้โครงข่ายของผู้ให้บริการอีกรายหนึ่งสำหรับการให้บริการของตน

พรบ. การประกอบกิจการโทรคมนาคม
กำหนดให้ผู้ประกอบการกำหนดอัตราค่าตอบแทนหรือค่าบริการในการใช้และเชื่อมต่อโครงข่ายอย่างสมเหตุสมผลและเป็นธรรมต่อผู้ขอเชื่อมต่อโครงข่ายโทรคมนาคมทุกราย

นอกจากนี้ พรบ. การประกอบกิจการโทรคมนาคม
ยังได้กำหนดให้ผู้รับใบอนุญาตประกอบกิจการโทรคมนาคมที่มีโครงข่ายเป็นของตนเองต้องยินยอมให้ผู้รับใบอนุญาตรายอื่น
ๆ ใช้หรือเชื่อมต่อโครงข่ายโทรคมนาคมของตนตามหลักเกณฑ์และวิธีการที่ กทช. กำหนด
ซึ่งผู้รับใบอนุญาตที่มีโครงข่ายเป็นของตนเองจะปฏิเสธไม่ให้ใช้โครงข่ายได้ก็ต่อเมื่อพิสูจน์ได้ว่า
โครงข่ายที่ตนมีอยู่ไม่เพียงพอแก่การให้ผู้รับใบอนุญาตรายอื่นใช้โครงข่ายได้
การให้ใช้โครงข่ายดังกล่าวอาจเป็นผลให้เกิดปัญหาด้านเทคนิคที่ก่อให้เกิดการรบกวนหรือเป็นเหตุขัดขวางการโทรคมนาคมได้
หรือกรณีอื่นที่ กทช. ประกาศกำหนด

เมื่อวันที่ 17 พฤษภาคม 2549 ประกาศ กทช. ว่าด้วยการใช้และเชื่อมต่อโครงข่ายโทรคมนาคม
มีผลใช้บังคับ
ประกาศดังกล่าวได้กำหนดหลักเกณฑ์และวิธีการในการใช้และเชื่อมต่อโครงข่ายโทรคมนาคม
โดยกำหนดให้ (1)
ผู้ประกอบการกิจการโทรคมนาคมมีหน้าที่ต้องจัดทำข้อเสนอการใช้และเชื่อมต่อโครงข่ายโทรคมนาคม
ซึ่งประกอบด้วยข้อกำหนดและเงื่อนไขหลักในการให้ผู้ประกอบการรายอื่นใช้หรือเชื่อมต่อโครงข่ายโทรคมนาคมของตน
อาทิ อัตราค่าตอบแทนในการใช้หรือเชื่อมต่อโครงข่าย (2)
ผู้ประกอบการกิจการโทรคมนาคมมีอิสระในการเจรจาต่อรองข้อกำหนดและเงื่อนไขในการใช้และเชื่อมต่อโครงข่ายโทรคมนาคม
ทั้งนี้ โดยที่เงื่อนไขดังกล่าวต้องไม่ขัดหรือแย้งกับหลักเกณฑ์ เงื่อนไข และวิธีการที่ กทช.
ประกาศกำหนด และไม่เป็นการเลือกปฏิบัติ และ (3)
ภายหลังจากที่ผู้ประกอบการกิจการโทรคมนาคมเข้าทำสัญญาเชื่อมต่อโครงข่ายกับคู่สัญญาเรียบร้อยแล้ว
ผู้ประกอบการจะต้องนำส่งสำเนาสัญญาดังกล่าวให้แก่ กทช. ภายใน 10
วันนับแต่วันที่คู่สัญญาทุกฝ่ายได้ลงนามในสัญญา
พร้อมแจ้งรายละเอียดของเงื่อนไขในสัญญาที่แตกต่างจากข้อเสนอการใช้และเชื่อมต่อโครงข่ายโทรคมนาคม
ทั้งนี้ หาก กทช. เห็นว่าสัญญาเชื่อมต่อโครงข่ายโทรคมนาคมดังกล่าวไม่เป็นไปตาม พรบ.
การประกอบกิจการโทรคมนาคม หรือขัดต่อกฎหมายอื่น กทช.
อาจสั่งให้ดำเนินการแก้ไขสัญญาเชื่อมต่อโครงข่ายโทรคมนาคมภายในระยะเวลาที่กำหนด
หากผู้ประกอบการที่เป็นเจ้าของโครงข่ายโทรคมนาคมไม่ดำเนินการแก้ไขสัญญาภายในระยะเวลาที่กำหนด
เลขาธิการ กทช.
มีอำนาจในการสั่งและออกมาตรการบังคับทางปกครองเพื่อให้มีการแก้ไขปรับปรุงหรือปฏิบัติให้ถูกต้องภายในระยะเวลาที่กำหนด
และเมื่อมีการแก้ไขสัญญาแล้วจะต้องนำส่งสำเนาสัญญาที่แก้ไขให้แก่ กทช. ภายในระยะเวลาที่
กทช. กำหนด
แต่หากผู้ประกอบการที่เป็นผู้ขอใช้หรือเชื่อมต่อโครงข่ายโทรคมนาคมไม่ยอมแก้ไขสัญญาให้เป็นไปตามกฎหมาย
สัญญาดังกล่าวจะตกเป็นโมฆะ

เมื่อวันที่ 24 สิงหาคม 2549 กทช.
ได้ให้ความเห็นชอบในหลักการต่อข้อเสนอการเชื่อมต่อโครงข่ายโทรคมนาคมของบริษัท
ซึ่งกำหนดให้บริษัทสามารถนำข้อเสนอการเชื่อมต่อโครงข่ายโทรคมนาคมไปใช้ในการเจรจาเข้าทำสัญญาเชื่อมต่อโครงข่ายกับผู้ประกอบการรายอื่นได้
อย่างไรก็ดี กทช.
อาจกำหนดให้บริษัทแก้ไขปรับปรุงข้อเสนอการเชื่อมต่อโครงข่ายโทรคมนาคมของบริษัทเป็นการเพิ่มเติมได้
หาก กทช. เห็นว่าข้อเสนอดังกล่าวขัดหรือแย้งกับประกาศ กทช.
ว่าด้วยการใช้และเชื่อมต่อโครงข่ายโทรคมนาคม
ต่อมาบริษัทได้ทำการปรับปรุงข้อเสนอการเชื่อมต่อโครงข่ายตามคำสั่งของ กทช.และในวันที่ 14
กุมภาพันธ์ พ.ศ.2551 กทช.
ก็ได้มีมติเห็นชอบต่อข้อเสนอการเชื่อมต่อโครงข่ายของบริษัทที่ได้มีการแก้ไขปรับปรุงดังกล่าวอีกครั้งหนึ่ง
บทบัญญัติแห่ง พรบ. การประกอบกิจการโทรคมนาคม
เกี่ยวกับการใช้และการเชื่อมต่อโครงข่ายโทรคมนาคมและประกาศ กทช.
ว่าด้วยการใช้และเชื่อมต่อโครงข่ายโทรคมนาคม
มีวัตถุประสงค์ในการเสริมสร้างความโปร่งใสและการแข่งขันที่เสรีและเป็นธรรมในกิจการโทรคมนาคม
ซึ่งต่างจากการกำกับดูแลภายใต้กฎหมายเดิมที่คู่สัญญาสามารถเข้าทำสัญญาการเชื่อมต่อโครงข่ายโดยไม่ต้องอยู่ภายใต้บทบัญญัติและการกำกับดูแลของกฎหมายและองค์กรอิสระใด
ๆ

ในการกำกับดูแลภายใต้กฎหมายเดิม บริษัทและผู้ประกอบการรายอื่น (ได้แก่ ทรูมูฟ ดีพีซี
รวมทั้งฮัทชิสัน) ต้องประกอบกิจการโทรคมนาคมภายใต้การกำกับดูแลของ กสท.
และต้องชำระค่าเชื่อมโยงโครงข่ายโทรคมนาคมของทีโอที (Access Charge)
ให้แก่ทีโอทีแต่เพียงฝ่ายเดียวโดยไม่มีสิทธิเรียกร้องเก็บค่าเชื่อมโยงโครงข่ายจากทีโอทีแต่อย่างใด
ปัจจุบันผู้ประกอบกิจการโทรคมนาคมทุกรายมีสิทธิเท่าเทียมกันในการประกอบกิจการภายใต้หลักการแห่งการแข่งขันโดยเสรีและเป็นธรรม
โดยการใช้และเชื่อมต่อโครงข่ายระหว่างผู้ประกอบการต้องดำเนินไปโดยสอดคล้องกับ พรบ.
การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคม
ซึ่งกำหนดให้ผู้ประกอบการที่มีโครงข่ายเป็นของตนเองจะต้องอนุญาตให้ผู้ประกอบการรายอื่นเข้าเชื่อมต่อโครงข่ายของตนได้
โดยกำหนดอัตราค่าตอบแทนหรือค่าบริการที่อิงต้นทุนและไม่เลือกปฏิบัติ
บริษัทเชื่อว่าการเปลี่ยนแปลงกฎหมายการประกอบกิจการโทรคมนาคมมีผลให้ทั้ง กสท.
และทีโอทีมีหน้าที่ต้องปฏิบัติตามบทบัญญัติและกฎระเบียบที่เกี่ยวข้อง ซึ่งรวมถึงมาตรา 25 แห่ง พรบ.
การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคม
และบริษัทยังมีสิทธิในการเข้าทำสัญญาเชื่อมต่อโครงข่ายเพื่อเรียกเก็บค่าบริการจากผู้ประกอบการรายอื่นที่เชื่อมต่อโครงข่ายกับโครงข่ายของบริษัท
บริษัทเชื่อว่าอัตราค่าเชื่อมโยงโครงข่ายของทีโอทีตามสัญญาเชื่อมโยงโครงข่ายที่จัดทำขึ้นในช่วงเวลาของกฎหมายเดิมนั้นไม่สอดคล้องกับหลักการการแข่งขันโดยเสรีและเป็นธรรมตาม
พรบ. การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคม และไม่ควรใช้บังคับได้อีกต่อไป
เว้นแต่คู่สัญญาจะได้ตกลงแก้ไขข้อกำหนดต่าง ๆ
ให้สอดคล้องกับการเปลี่ยนแปลงของกฎหมายและกฎระเบียบที่เกี่ยวข้อง

ดังนั้น ในวันที่ 17 พฤศจิกายน 2549 บริษัทได้ทำหนังสือแจ้งให้ ทีโอที และ กสท.
ทราบว่าอัตราและการจัดเก็บค่าเชื่อมโยงภายใต้สัญญาเชื่อมโยงโครงข่ายเป็นการกระทำที่ขัดและแย้งต่อกฎหมายในปัจจุบัน
ทั้งนี้ เนื่องจากภายใต้สัญญาเชื่อมโยงโครงข่ายดังกล่าว
ทีโอทีเป็นผู้มีอำนาจแต่เพียงฝ่ายเดียวในการเรียกเก็บค่าตอบแทนการเชื่อมต่อโครงข่ายโทรคมนาคม
ทั้งที่ตาม พรบ. การประกอบกิจการโทรคมนาคม
ผู้ประกอบกิจการโทรคมนาคมที่มีโครงข่ายทุกรายย่อมมีสิทธิในการเรียกเก็บค่าเชื่อมต่อโครงข่ายได้
นอกจากนี้ อัตราการเรียกเก็บค่าเชื่อมโยงโครงข่ายโทรคมนาคมของทีโอที
ตามสัญญาเชื่อมโยงโครงข่ายก็ไม่ได้สะท้อนถึงต้นทุนที่แท้จริง
อีกทั้งยังก่อให้เกิดความไม่เท่าเทียมกันระหว่างผู้ประกอบการ ยิ่งไปกว่านั้น ในวันที่ 17 พฤศจิกายน
2549 บริษัทได้เข้าทำสัญญาเชื่อมต่อโครงข่ายกับทรูมูฟเป็นที่เรียบร้อยแล้ว ดังนั้น
บริษัทจึงไม่อาจชำระค่าเชื่อมโยงโครงข่ายให้แก่ทีโอทีในอัตราเดิมได้อีกต่อไปเพราะการกระทำดังกล่าวเท่ากับเป็นการเลือกปฏิบัติอันจะเป็นผลเสียต่อทรูมูฟ
อย่างไรก็ดี
บริษัทยินดีที่จะชำระค่าตอบแทนให้แก่ทีโอทีในอัตราใหม่ที่สอดคล้องกับหลักเกณฑ์ที่กฎหมายกำหนด
กล่าวคือ ในอัตราที่บริษัทและทีโอทีจะได้ตกลงร่วมกันโดยสุจริตหรือในอัตราที่ กทช. กำหนด
นอกจากนี้ บริษัทยังได้แจ้งให้ทีโอทีดำเนินการเข้าทำสัญญากับบริษัทในเรื่องนี้โดยเร็ว อย่างไรก็ดี
ปัจจุบันทีโอทียังไม่ได้เข้าทำสัญญากับบริษัทในเรื่องดังกล่าว อนึ่ง เมื่อวันที่ 31 มกราคม 2550
และวันที่ 1 กุมภาพันธ์ 2550 บริษัทได้นำส่งค่าเชื่อมต่อโครงข่ายโทรคมนาคมงวดแรกให้แก่ทีโอที
โดยอาศัยอัตราค่าเชื่อมต่อโครงข่ายโทรคมนาคมตามที่ระบุไว้ในข้อเสนอการเชื่อมต่อโครงข่ายโทรคมนาคมของทีโอทีและข้อเสนอการเชื่อมต่อโครงข่ายโทรคมนาคมของบริษัท
ซึ่งได้รับความเห็นชอบในหลักการจาก กทช.
โดยบริษัทได้คำนวณค่าตอบแทนการเชื่อมต่อโครงข่ายโทรคมนาคมที่บริษัทจะต้องชำระให้แก่ ทีโอที
และค่าตอบแทนการเชื่อมต่อโครงข่ายโทรคมนาคมที่ทีโอทีจะต้องชำระให้แก่บริษัทในรอบระยะเวลาการเชื่อมต่อโครงข่ายเดียวกันและนำส่งยอดค่าตอบแทนสุทธิให้แก่ทีโอที
แต่ทีโอทีได้โต้แย้งว่าบริษัทยังคงมีหน้าที่ต้องชำระค่าตอบแทนการเชื่อมโยงโครงข่ายในอัตราเดิม
และต่อมาปฏิเสธไม่รับชำระเงินดังกล่าวจากบริษัท

เนื่องจากว่าทีโอทีไม่เข้าทำสัญญาเชื่อมต่อโครงข่ายกับบริษัทให้แล้วเสร็จภายในเวลาที่ประกาศ
กทช. ที่เกี่ยวข้องกำหนดจึงถือว่าได้ว่ามีข้อพิพาทเกิดขึ้น
บริษัทจึงได้ใช้สิทธินำเรื่องดังกล่าวเข้าสู่กระบวนการระงับข้อพิพาทตามหลักเกณฑ์และวิธีการที่กำหนดโดยประกาศ
กทช. ซึ่ง

ต่อมาเมื่อวันที่ 18 มิถุนายน 2550 กทช.ก็ได้มีคำชี้ขาดข้อพิพาทดังกล่าว (คำชี้ขาดที่ 1/2550)
โดย ชี้ขาดให้ทีโอทีเข้าทำการเจรจาสัญญาเชื่อมต่อโครงข่ายโทรคมนาคมกับบริษัทภายใน 7 วัน
และต้องทำสัญญาเชื่อมต่อโครงข่ายโทรคมนาคมให้แล้วเสร็จภายใน 30 วัน นับตั้งแต่วันที่เริ่มเจรจา
และเลขาธิการกทช ก็ได้มีคำสั่งให้ทีโอทีปฏิบัติตามคำชี้ขาดของกทช ดังกล่าว
แต่ทีโอทีได้อุทธรร์คำสั่ง จนเมื่อวันที่ 9 ตุลาคม 2550
กทช.ก็ได้มีคำวินิจฉัยเป็นเอกฉันท์ยืนตามคำสั่งของเลขาธิการกทช.ดังกล่าว

เนื่องจากทีโอทียังคงปฏิเสธไม่เข้าทำสัญญาเชื่อมต่อโครงข่ายโทรคมนาคมกับบริษัท ดังนั้นเมื่อวันที่ 8
พฤศจิกายน 2550 บริษัทจึงได้ส่งจดหมายเรื่องการเชื่อมต่อโครงข่ายโทรคมนาคม
ไปยังทีโอทีเพื่อแจ้งยกเลิกข้อเสนอของบริษัทในเรื่องที่บริษัทได้แสดงความประสงค์ที่จะชำระค่าเชื่อมต่อโครงข่ายโทรคมนาคมในอัตราที่สอดคล้องกับกฎหมายตามที่ทั้งสองฝ่ายจะได้มีการเจรจาตกลงกันโดยสุจริต
และบริษัทได้เสนอที่จะนำส่งค่าตอบแทนการเชื่อมต่อโครงข่ายโทรคมนาคมให้แก่ทีโอทีในอัตราที่ทีโอทีได้กำหนดในข้อเสนอการเชื่อมต่อโครงข่ายของทีโอทีที่ได้รับความเห็นชอบจากกทช
(“RIO”) รวมถึงได้แจ้งย้ำการยกเลิกข้อตกลงการเชื่อมโยงโครงข่ายโทรคมนาคมเดิมทั้งสองฉบับ

ในปัจจุบันทีโอทีก็ยังคงไม่เข้าทำสัญญาเชื่อมต่อโครงข่ายตามคำชี้ขาดของกทชดังกล่าวข้างต้น
ในขณะนี้ กทชและเลขาธิการกทช.อยู่ในระหว่างการพิจารณาบังคับให้ทีโอทีปฏิบัติตามกฎหมายต่อไป
ซึ่งในเรื่องนี้
ทีโอทีก็ได้ฟ้องร้องต่อศาลปกครองกลางเพื่อขอให้ศาลเพิกถอนคำชี้ขาดของกทชดังกล่าวและในขณะนี้เรื่องก็ยังอยู่ในการพิจารณาของศาล

นอกจากนี้ เมื่อวันที่ 16 พฤศจิกายน 2550 ทีโอทีก็ยังได้ยื่นฟ้องต่อศาลแพ่ง
เรียกร้องให้บริษัทและกสท.ร่วมกันชำระค่าเชื่อมโยงโครงข่าย (Access Charge)
ช่วงระหว่างวันที่ 17 พฤศจิกายน 2549 ถึงวันที่ 31 ตุลาคม 2550
พร้อมดอกเบี้ยและภาษีมูลค่าเพิ่ม รวมเป็นเงินทั้งหมด 11,705 ล้านบาท
และขอให้ชำระค่าเชื่อมโยงโครงข่าย (Access Charge) นับตั้งแต่วันที่ 1 พฤศจิกายน 2550
เป็นต้นไปต่อไป จนกว่าข้อตกลงระหว่าง ทีโอที กสท. และ บริษัทจะสิ้นสุดลง
และให้ชำระดอกเบี้ยในอัตราร้อยละ 1.25
ต่อเดือนนับแต่วันผิดนัดชำระของแต่ละงวดจนกว่าจะชำระให้แก่ทีโอทีครบถ้วน
ขณะนี้คดีดังกล่าวก็ยังอยู่ในระหว่างการพิจารณาของศาล
โดยอยู่ในขั้นตอนที่บริษัทและกสท.เตรียมยื่นคำให้การต่อสู้คดี อย่างไรก็ตาม
คดีดังกล่าวอาจใช้กระบวนการพิจารณาของศาลเป็นระยะเวลาหลายปี

ฝ่ายบริหารของบริษัทยังไม่สามารถประเมินผลเสียหายของบริษัทจากคดีดังกล่าวได้ อย่างไรก็ตาม
จากความเห็นของที่ปรึกษากฎหมายของบริษัทผู้บริหารของบริษัทมีความเชื่อมั่นว่าบริษัทไม่มีภาระที่จะต้องชำระค่าเชื่อมโยงโครงข่าย
(Access Charge) ตามสัญญาในจำนวนที่ทีโอทีฟ้องร้อง
เนื่องจากสัญญาดังกล่าวไม่เป็นไปตามหลักกฎหมายในปัจจุบัน
และผู้บริหารของบริษัทเชื่อว่าคำตัดสินของศาลไม่น่าจะส่งผลกระทบอย่างมีสาระสำคัญต่อฐานะการเงินและผลการดำเนินงานของบริษัท

4.  กฎเกณฑ์เกี่ยวกับการใช้เลขหมายโทรคมนาคม

เมื่อวันที่ 29 สิงหาคม 2549 กทช. ได้ออกประกาศ กทช. เรื่อง
หลักเกณฑ์เพิ่มเติมในการจัดสรรเลขหมายโทรคมนาคมชั่วคราว (ฉบับที่ 2)
และการเปลี่ยนแปลงเลขหมายโทรคมนาคมสำหรับบริการโทรศัพท์เคลื่อนที่จาก 9 หลักเป็น 10 หลัก
โดยประกาศดังกล่าวได้กำหนดให้เปลี่ยนแปลงเลขหมายโทรคมนาคมสำหรับโทรศัพท์เคลื่อนที่จากจำนวน
9 หลักเป็น 10 หลักในหมวดที่ขึ้นต้นด้วย 08 ทั้งหมดตั้งแต่วันที่ 1 กันยายน 2549 เป็นต้นไป
นอกจากนี้ ประกาศดังกล่าวยังได้กำหนดหลักเกณฑ์ วิธีการ
และเงื่อนไขเกี่ยวกับการจัดสรรเลขหมายโทรคมนาคมสำหรับบริการโทรศัพท์เคลื่อนที่ทั้งกรณีของผู้ประกอบการรายใหม่และกรณีของผู้ที่ประสงค์จะขอรับการจัดสรรเลขหมายเพิ่มเติมด้วย

5.  พันธะในการให้บริการโทรคมนาคมพื้นฐานโดยทั่วถึง (Universal Service
    Obligations)

กทช.
มีอำนาจในการกำหนดให้ผู้รับใบอนุญาตประกอบกิจการโทรคมนาคมจัดให้มีบริการโทรคมนาคมพื้นฐานดังต่อไปนี้
คือ
บริการโทรคมนาคมในพื้นที่ชนบทหรือพื้นที่ห่างไกลซึ่งมีการให้บริการโทรคมนาคมไม่ทั่วถึงหรือเพียงพอ
รวมถึง บริการโทรคมนาคมสาธารณะสำหรับกลุ่มผู้มีรายได้น้อย
ตลอดจนบริการโทรคมนาคมสำหรับคนชรา คนพิการ เด็ก หรือผู้ด้อยโอกาสในสังคม
การกำหนดให้ผู้รับใบอนุญาตจัดให้มีบริการโทรคมนาคมดังกล่าวจะต้องไม่ทำให้เกิดภาระแก่การลงทุนของผู้รับใบอนุญาตเกินสมควรและต้องให้มีการปฏิบัติโดยเท่าเทียมกันระหว่างผู้รับใบอนุญาตที่ประกอบกิจการโทรคมนาคมในลักษณะและประเภทเดียวกัน
โดยในกรณีที่ผู้รับใบอนุญาตรายใดไม่สามารถจัดให้มีบริการโทรคมนาคมตามที่ กทช. กำหนดข้างต้น
กทช.
มีอำนาจที่จะกำหนดให้ผู้รับใบอนุญาตรายดังกล่าวต้องจัดสรรรายได้ของตนให้แก่กองทุนพัฒนากิจการโทรคมนาคมเพื่อประโยชน์สาธารณะที่จัดตั้งขึ้นตาม
พรบ. องค์กรจัดสรรคลื่นความถี่ (“กองทุนพัฒนากิจการโทรคมนาคม”)
โดยเงินของกองทุนดังกล่าวจะนำไปดำเนินการจัดให้มีการบริการโทรคมนาคมพื้นฐานโดยทั่วถึงหรือนำไปใช้สนับสนุนผู้รับใบอนุญาตรายอื่นซึ่งได้จัดให้มีการบริการโทรคมนาคมพื้นฐานโดยทั่วถึง
ทั้งนี้
ตามแนวทางการจัดสรรเงินกองทุนให้แก่ผู้ขอรับการจัดสรรเงินกองทุนตามที่กำหนดไว้ในระเบียบ
กทช. ว่าด้วยการบริหารและการจัดสรรเงินกองทุนพัฒนากิจการโทรคมนาคมเพื่อประโยชน์สาธารณะ
พ.ศ. 2549 อย่างไรก็ดี ตามประกาศ กทช. เรื่อง หลักเกณฑ์ วิธีการ
และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม ลงวันที่ 2
สิงหาคม 2548 ผู้ขอรับใบอนุญาตประกอบกิจการโทรคมนาคมแบบที่สองและแบบที่สามที่ กทช.
มอบหมายให้ดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมต้องรับผิดชอบค่าใช้จ่ายในการจัดให้มีบริการดังกล่าวด้วยเงินลงทุนของผู้รับใบอนุญาตประกอบกิจการโทรคมนาคมเอง
ไม่สามารถขอรับเงินสนับสนุนจากกองทุนพัฒนากิจการโทรคมนาคม
โดยหากผู้รับใบอนุญาตประกอบกิจการโทรคมนาคมแบบที่สองหรือแบบที่สามรายใดไม่สามารถจัดให้มีบริการดังกล่าวได้
ผู้รับใบอนุญาตประกอบกิจการโทรคมนาคมรายนั้นจะต้องจัดสรรเงินรายได้ก่อนหักค่าใช้จ่ายจากการประกอบกิจการโทรคมนาคมให้แก่กองทุนพัฒนากิจการโทรคมนาคมตามอัตราที่
กทช. กำหนดในประกาศ กทช. เรื่อง หลักเกณฑ์ วิธีการ
และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม ซึ่งในปัจจุบัน
คือ อัตราร้อยละ 4 ต่อปี

ทั้งนี้ กฎเกณฑ์ดังกล่าวของ กทช ก็ใช้บังคับกับ บจ. ดีแทค เนทเวอร์ค
ซึ่งเป็นบริษัทย่อยของบริษัทโดยการถือหุ้นในอัตราส่วนร้อยละ 99.99
ของทุนจดทะเบียนที่เรียกชำระแล้วทั้งหมดเช่นกันเพราะ บจ. ดีแทค เนทเวอร์ค
ได้รับใบอนุญาตในการประกอบธุรกิจให้บริการโทรศัพท์ทางไกลระหว่างประเทศจาก กทช.
เมื่อเดือนกุมภาพันธ์ 2550 และได้เริ่มประกอบการแล้วตั้งแต่วันที่ 4 ธันวาคม 2550 ที่ผ่านมานี้

6.  ข้อจำกัดการถือหุ้นของผู้ถือหุ้นต่างด้าวในบริษัทผู้ขอรับใบอนุญาต

ข้อจำกัดการถือหุ้นของคนต่างด้าวที่กำหนดโดยบทบัญญัติแห่งกฎหมายและสัญญาแต่ละฉบับจะแตกต่างกัน
การละเมิดข้อจำกัดการถือหุ้นของคนต่างด้าวตามที่กำหนดโดยกฎหมายหรือสัญญาดังกล่าวอาจทำให้มีการยกเลิกใบอนุญาตที่บริษัทได้รับหรือบอกเลิกสัญญาที่บริษัทเป็นคู่สัญญาอยู่และ/หรืออาจเป็นผลให้บริษัทไม่สามารถประกอบกิจการได้อีกต่อไป

ข้อจำกัดเกี่ยวกับการถือหุ้นของคนต่างด้าวที่กำหนดโดยกฎหมายซึ่งเกี่ยวข้องกับบริษัท สรุปได้ดังนี้

(1) ประมวลกฎหมายที่ดิน ได้มีบทบัญญัติห้ามมิให้คนต่างด้าวถือครองที่ดิน
เว้นแต่จะได้รับอนุญาตตามกฎหมายเป็นการเฉพาะ ดังนั้น
คนต่างด้าวที่ถือครองที่ดินโดยไม่ได้รับอนุญาตจะต้องจำหน่ายที่ดินดังกล่าวภายในระยะเวลาที่อธิบดีกรมที่ดินกำหนดซึ่งไม่น้อยกว่า
180 วันแต่ไม่เกิน 1 ปี

“คนต่างด้าว” ตามประมวลกฎหมายที่ดิน
หมายรวมถึงบริษัทมหาชนจำกัดหรือบริษัทจำกัดที่มีบุคคลที่ไม่มีสัญชาติไทยถือหุ้นอยู่มากกว่าร้อยละ 49
ของทุนจดทะเบียนหรือมีจำนวนผู้ถือหุ้นที่เป็นบุคคลที่ไม่มีสัญชาติไทยเกินกว่ากึ่งหนึ่งของจำนวนผู้ถือหุ้นทั้งหมด

(2) พรบ. การประกอบธุรกิจของคนต่างด้าว ได้กำหนดห้ามมิให้ “คนต่างด้าว”
(ตามคำนิยามที่กำหนดไว้ใน พรบ. การประกอบธุรกิจของคนต่างด้าว) ประกอบธุรกิจบางประเภท
รวมถึงการให้บริการโทรคมนาคมซึ่งถือเป็นธุรกิจบริการที่คนต่างด้าวไม่สามารถประกอบธุรกิจได้
เว้นแต่จะได้รับอนุญาตจากอธิบดีกรมพัฒนาธุรกิจการค้า กระทรวงพาณิชย์ก่อน
เท่าที่บริษัททราบยังไม่เคยมีผู้ใดได้รับใบอนุญาตดังกล่าวเพื่อการประกอบธุรกิจให้บริการโทรคมนาคมแต่อย่างใด

เมื่อวันที่ 10 เมษายน 2550 คณะรัฐมนตรีได้มีมติอนุมัติร่าง พรบ.
การประกอบธุรกิจของคนต่างด้าวโดยมีวัตถุประสงค์หลัก ๆ ในการแก้ไขคำนิยามของ “คนต่างด้าว”
ให้ครอบคลุมถึงบริษัทที่มีผู้ถือหุ้นต่างด้าวที่มีสิทธิออกเสียงลงคะแนนรวมกันตั้งแต่กึ่งหนึ่งของจำนวนคะแนนเสียงที่มีสิทธิออกเสียงทั้งหมดของบริษัทนั้น
ไม่ว่าโดยตรงหรือโดยอ้อม อย่างไรก็ดี หลังจากที่มีการเลือกตั้งทั่วไปและมีการปรับเปลี่ยนรัฐบาล
ยังไม่เป็นที่แน่ชัดว่า พรบ.
การประกอบธุรกิจของคนต่างด้าวจะมีการแก้ไขตามรายละเอียดเช่นเดียวกันกับร่าง พรบ.
การประกอบธุรกิจของคนต่างด้าวดังกล่าวหรือไม่ และหากมีการแก้ไข พรบ.
การประกอบธุรกิจของคนต่างด้าว ฉบับแก้ไขจะประกาศใช้บังคับเมื่อใด

บทบัญญัติที่เกี่ยวกับการถือหุ้นแทนหรือการถือหุ้นแบบ “nominee” เป็นไปตามมาตรา 36 แห่ง พรบ.
การประกอบธุรกิจของคนต่างด้าว
ซึ่งมีข้อกำหนดห้ามมิให้ผู้ลงทุนชาวไทยถือหุ้นแทนหรือกระทำการแทนผู้ถือหุ้นต่างด้าว
โดยมีวัตถุประสงค์ในการเลี่ยงข้อจำกัดการถือหุ้นของคนต่างด้าวตาม พรบ.
การประกอบธุรกิจของคนต่างด้าว นอกจากนี้ การฝ่าฝืนมาตรา 36 แห่ง พรบ.
การประกอบธุรกิจของคนต่างด้าว เป็นการกระทำความผิดทางอาญา
ซึ่งองค์กรที่จะเป็นผู้ตัดสินชี้ขาดว่าบุคคลใดกระทำความผิดตามมาตรา 36 ในส่วนที่เกี่ยวข้องกับบริษัท
หรือโครงสร้างการถือหุ้นของบริษัทเข้าข่ายเป็นการถือหุ้นแบบ “nominee” อันเป็นการฝ่าฝืนมาตรา
36 ดังกล่าวหรือไม่นั้น คือศาลเท่านั้น
ซึ่งตามปกติขั้นตอนทางกฎหมายในการที่ศาลจะมีคำวินิจฉัยชี้ขาดเป็นที่สุดว่าบุคคลใดกระทำความผิดตามมาตรา
36 แห่ง พรบ. การประกอบธุรกิจของคนต่างด้าว หรือไม่นั้น อาจใช้เวลาถึง 3-5
ปีหลังจากมีการร้องเรียนต่อกระทรวงพาณิชย์เกี่ยวกับการกระทำความผิดดังกล่าว

นอกจากนี้ ถึงแม้ว่า พรบ. การประกอบธุรกิจของคนต่างด้าว จะมีการใช้บังคับมามากกว่า 7 ปี
แต่การนำกรณีพิพาทที่เกี่ยวกับบทบัญญัติของ พรบ. การประกอบธุรกิจของคนต่างด้าว
ขึ้นสู่การพิจารณาของศาลยังคงมีไม่มากนัก
(รวมทั้งข้อพิพาทเกี่ยวกับการพิจารณาลักษณะของการถือหุ้นที่จะถือว่าเป็น “การถือหุ้นแทน” หรือ
“nominee” ตามมาตรา 36 ของ พรบ. การประกอบธุรกิจของคนต่างด้าว ด้วย)
และยังไม่มีหน่วยงานซึ่งมีอำนาจทางด้านตุลาการใด ๆ
กำหนดแนวปฏิบัติที่ชัดเจนที่บริษัทสามารถนำมาใช้ในการประเมินหรือคาดการณ์ผลกระทบที่จะมีต่อบริษัทจากข้อจำกัดดังกล่าวได้

(3) พรบ. การประกอบกิจการโทรคมนาคม
ได้กำหนดให้ผู้ขอรับใบอนุญาตแบบที่สองและแบบที่สามต้องมิใช่เป็นคนต่างด้าวตาม พรบ.
การประกอบธุรกิจของคนต่างด้าว

อนึ่ง ในเดือนกุมภาพันธ์ 2550 บจ. ดีแทค เนทเวอร์ค ได้รับใบอนุญาตจาก กทช. ตาม พรบ.
การประกอบกิจการโทรคมนาคม ให้ประกอบกิจการโทรคมนาคมแบบที่สาม ซึ่งได้แก่
การให้บริการโทรศัพท์ทางไกลระหว่างประเทศ
ซึ่งเป็นธุรกิจใหม่ของบริษัทและจะเป็นแหล่งรายได้ที่สำคัญของบริษัทในอนาคต

นอกจากข้อกำหนดเกี่ยวกับการถือหุ้นหรือลงทุนโดยคนต่างด้าวข้างต้นแล้ว มาตรา 8 ของ พรบ.
การประกอบกิจการโทรคมนาคม ยังได้บัญญัติให้ กทช.
มีอำนาจในการกำหนดให้ผู้ขอรับใบอนุญาตสำหรับการประกอบกิจการบางประเภทที่เป็นนิติบุคคลจะต้องกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว
อย่างไรก็ตาม ในขณะนี้ กทช. ยังมิได้กำหนดความหมายของคำว่า
“การกระทำที่มีลักษณะเป็นการครอบงำกิจการโดยคนต่างด้าว”
หรือแนวทางการตีความคำดังกล่าวแต่อย่างใด และ กทช.
ยังอยู่ในระหว่างการจัดทำร่างประกาศซึ่งกำหนดการกระทำที่ถือเป็นการครอบงำกิจการโดยคนต่างด้าว

ข้อจำกัดการถือหุ้นของคนต่างด้าวดังกล่าวข้างต้นนี้
ก่อให้เกิดความเสี่ยงอย่างมีนัยสำคัญบางประการต่อบริษัท

อนึ่ง เพื่อเป็นการป้องกันหรือลดความเสี่ยงดังกล่าว บจ. ไทย เทลโค โฮลดิ้งส์ ได้ให้คำรับรอง
(Undertaking) ต่อบริษัทในส่วนที่เกี่ยวกับการถือหุ้นของบริษัทโดย บจ. ไทย เทลโค โฮลดิ้งส์
ตามหนังสือฉบับลงวันที่ 12 เมษายน 2550 ว่า หาก บจ. ไทย เทลโค โฮลดิ้งส์
ถูกศาลไทยพิจารณาว่ามีสถานะเป็นบริษัทต่างด้าวตาม พรบ. การประกอบธุรกิจของคนต่างด้าว
ที่ใช้บังคับอยู่ในปัจจุบัน หรือหากมีการแก้ไข พรบ. การประกอบธุรกิจของคนต่างด้าว และ บจ.
ไทย เทลโค โฮลดิ้งส์ ถูกพิจารณาว่ามีสถานะเป็นบริษัทต่างด้าวตาม พรบ.
การประกอบธุรกิจของคนต่างด้าว ซึ่งมีการแก้ไขดังกล่าว
และในกรณีแต่ละกรณีดังกล่าวนี้ส่งผลกระทบในทางลบอย่างมีนัยสำคัญต่อความสามารถของบริษัทในการประกอบกิจการโทรคมนาคมซึ่งเป็นธุรกิจหลักของบริษัทในปัจจุบัน
บจ. ไทย เทลโค โฮลดิ้งส์ จะโอนหุ้นของบริษัทที่ บจ. ไทย เทลโค โฮลดิ้งส์
ถืออยู่หรือจะดำเนินการปรับโครงสร้างในการถือหุ้นดังกล่าว
ทั้งนี้เพื่อช่วยให้บริษัทมีสถานภาพและคุณสมบัติในการประกอบธุรกิจโทรคมนาคมซึ่งเป็นธุรกิจหลักของบริษัทในปัจจุบันได้ต่อไป

7.  การให้ความเห็นชอบสัญญาหรือความตกลงระหว่างบริษัทกับนิติบุคคลต่างประเทศ
    หรือรัฐบาลต่างประเทศ หรือองค์การระหว่างประเทศ

มาตรา 54 แห่ง พรบ. การประกอบกิจการโทรคมนาคม ได้บัญญัติให้สัญญาหรือความตกลงใด ๆ
เกี่ยวกับการประกอบกิจการและการให้บริการโทรคมนาคมตามที่ กทช.
ประกาศกำหนดระหว่างผู้รับใบอนุญาตและรัฐบาลต่างประเทศ องค์กรระหว่างประเทศ
และบุคคลหรือนิติบุคคลที่อยู่ในต่างประเทศ
รวมทั้งการแก้ไขเปลี่ยนแปลงหรือยกเลิกสัญญาหรือความตกลงดังกล่าวจะต้องได้รับความเห็นชอบจาก
กทช. ก่อน ทั้งนี้เว้นแต่เป็นการจัดซื้อจัดจ้างตามปกติ

ในปัจจุบัน กทช. ได้ออกประกาศ กทช. ว่าด้วยสัญญาต่างประเทศ
เพื่อใช้เป็นกฎเกณฑ์ในการกำกับดูแลสัญญาประเภทนี้เรียบร้อยแล้ว
โดยประกาศดังกล่าวได้กำหนดให้ผู้รับใบอนุญาตจะต้องส่งสำเนาสัญญาที่จะทำกับต่างประเทศให้
กทช. เห็นชอบก่อนที่จะเข้าทำสัญญาดังกล่าว
ทั้งนี้เว้นแต่สัญญาที่เกี่ยวกับการจัดซื้อจัดจ้างตามปกติหรือสัญญาที่ กทช. ประกาศยกเว้นไว้ นอกจากนี้
กทช. ยังมีอำนาจสั่งให้ผู้รับใบอนุญาตดำเนินการแก้ไขยกเลิกสัญญาใด ๆ
ก็ตามที่ได้เข้าทำกับต่างประเทศที่มีลักษณะและเงื่อนไขขัดแย้งกับกฎหมายหรืออาจก่อให้เกิดการผูกขาดหรือจำกัดการแข่งขันอย่างไม่เป็นธรรมต่อผู้ใช้บริการ
ดังนั้น อำนาจการทำสัญญาของบริษัทอาจถูกจำกัดโดยกฎเกณฑ์ดังกล่าว อย่างไรก็ดี ตามประกาศ
กทช. ว่าด้วยสัญญาต่างประเทศ
สัญญาที่บริษัทได้เข้าทำกับต่างประเทศก่อนการประกาศใช้ประกาศดังกล่าวจะยังคงมีผลบังคับใช้ได้ต่อไป
โดยจะต้องส่งสำเนาสัญญาที่เข้าทำกับต่างประเทศทุกฉบับที่ยังมีผลใช้บังคับอยู่ให้แก่สำนักงาน กทช.
ภายใน 60 วันนับแต่วันที่ประกาศ กทช. ว่าด้วยสัญญาต่างประเทศ มีผลใช้บังคับ คือ ในวันที่ 3
พฤศจิกายน 2549 ทั้งนี้เว้นแต่สัญญาดังกล่าวจะขัดหรือแย้งต่อกฎหมายหรือประกาศดังกล่าว
หรือก่อให้เกิดการผูกขาด หรือจำกัดการแข่งขันอย่างไม่เป็นธรรมต่อผู้ใช้บริการ ซึ่ง กทช.
มีอำนาจในการสั่งให้ผู้ได้รับใบอนุญาตดำเนินการอย่างใดอย่างหนึ่งเพื่อแก้ไขหรือยกเลิกสัญญาดังกล่าวตามหลักเกณฑ์และระยะเวลาที่
กทช. กำหนด

8.  การคุ้มครองผู้บริโภค

ตาม พรบ. องค์กรจัดสรรคลื่นความถี่ กทช. มีอำนาจในการกำหนดหลักเกณฑ์
ตลอดจนมาตรการและวิธีการเกี่ยวกับการคุ้มครองผู้บริโภค
กระบวนการรับคำร้องเรียนจากผู้บริโภคและการคุ้มครองสิทธิในความเป็นส่วนตัวและเสรีภาพของบุคคลในการสื่อสารถึงกันโดยทางโทรคมนาคม
โดย กทช. ได้มีการประกาศกำหนดกฎเกณฑ์ที่เกี่ยวกับการคุ้มครองผู้บริโภคไว้ดังนี้

(1) มาตรฐานของสัญญาให้บริการโทรคมนาคม

สัญญาให้บริการโทรคมนาคม ซึ่งผู้ให้บริการจะนำไปใช้กับผู้ใช้บริการ
จะต้องเป็นสัญญาที่ได้รับความเห็นชอบจาก กทช. ก่อน
โดยอย่างน้อยจะต้องมีข้อกำหนดเกี่ยวกับหน้าที่และความรับผิดชอบของผู้ให้บริการและผู้ใช้บริการ
ค่าใช้จ่ายในการให้บริการ มาตรฐานในการให้บริการ
โดยข้อสัญญาจะต้องอยู่บนพื้นฐานที่เป็นธรรมและมีความชัดเจน ซึ่งจะต้องเป็นไปตามประกาศ กทช.
เรื่อง มาตรฐานของสัญญาให้บริการโทรคมนาคม ซึ่งมีผลใช้บังคับเมื่อวันที่ 25 กันยายน 2549

(2) การร้องเรียน

ผู้ใช้บริการหรือผู้ที่ได้รับความเดือดร้อนเสียหาย (ผู้ร้องเรียน)
จากการให้บริการโทรคมนาคมของผู้ให้บริการ ซึ่งเป็นผู้รับใบอนุญาตตาม พรบ.
การประกอบกิจการโทรคมนาคม มีสิทธิยื่นข้อร้องเรียนต่อผู้ให้บริการได้
โดยผู้ให้บริการมีหน้าที่แจ้งการรับเรื่องร้องเรียนให้แก่ผู้ร้องเรียนภายใน 7
วันนับแต่วันถัดจากวันที่ได้รับเรื่องร้องเรียน
โดยผู้ให้บริการจะต้องแก้ปัญหาข้อร้องเรียนให้แล้วเสร็จภายใน 30
วันนับแต่วันที่ได้รับเรื่องร้องเรียน
และหากผลการเจรจาระหว่างผู้ให้บริการและผู้ร้องเรียนไม่ได้ข้อยุติ
ผู้ให้บริการจะต้องเสนอรายงานให้แก่สำนักงาน กทช. เพื่อการพิจารณาและหาข้อยุติในลำดับต่อไป
โดยกระบวนการรับเรื่องร้องเรียนและการพิจารณาเรื่องร้องเรียนเป็นไปตามประกาศ กทช. เรื่อง
กระบวนการรับเรื่องร้องเรียนและพิจารณาเรื่องร้องเรียนของผู้ใช้บริการ ซึ่งประกาศไว้เมื่อวันที่
27 กรกฎาคม 2549

(3) ข้อมูลส่วนบุคคล

ผู้ให้บริการซึ่งเป็นผู้รับใบอนุญาตตาม พรบ. การประกอบกิจการโทรคมนาคม
มีหน้าที่ต้องจัดให้มีมาตรการการป้องกันและรักษาความมั่นคงปลอดภัยของข้อมูลส่วนบุคคลในรูปแบบที่เหมาะสม
ตลอดจนจัดทำหลักเกณฑ์การคุ้มครองสิทธิของผู้ใช้บริการเกี่ยวกับข้อมูลส่วนบุคคล
สิทธิในความเป็นส่วนตัว และเสรีภาพในการสื่อสารของผู้ใช้บริการ ให้สอดคล้องกับกฎเกณฑ์ที่ กทช.
ประกาศกำหนด โดยต้องส่งหลักเกณฑ์ดังกล่าวให้ กทช. เห็นชอบและจัดให้ผู้ใช้บริการรับทราบ
รวมถึงจัดให้มีการเผยแพร่เป็นการทั่วไป ทั้งนี้
การดำเนินการที่เกี่ยวกับข้อมูลส่วนบุคคลนี้จะต้องเป็นไปตามประกาศ กทช. เรื่อง
มาตรการคุ้มครองสิทธิของผู้ใช้บริการโทรคมนาคมเกี่ยวกับข้อมูลส่วนบุคคล
สิทธิในการความเป็นส่วนตัว และเสรีภาพในการสื่อสารถึงกันโดยทางโทรคมนาคม
ซึ่งประกาศไว้เมื่อวันที่ 18 พฤษภาคม 2549

9.  สัญญาร่วมการงาน

ดังที่กล่าวมาข้างต้น พรบ. การประกอบกิจการโทรคมนาคม
กำหนดให้บุคคลใดที่ประสงค์จะประกอบกิจการโทรคมนาคมจะต้องขอรับใบอนุญาตจาก กทช.
เว้นแต่เป็นการให้บริการโทรคมนาคมที่มีอยู่แล้วตามมาตรา 80 แห่ง พรบ.
การประกอบกิจการโทรคมนาคม

มาตรา 80 แห่ง พรบ. การประกอบกิจการโทรคมนาคม กำหนดว่า บุคคลที่เป็นคู่สัญญากับ กสท.
หรือทีโอทีในการให้บริการโทรคมนาคมอยู่ก่อนวันที่ พรบ. การประกอบกิจการโทรคมนาคม
จะมีผลใช้บังคับ
ให้ผู้นั้นยังคงมีสิทธิประกอบกิจการโทรคมนาคมตามข้อกำหนดที่มีอยู่เดิมตามสัญญาจนกว่าสัญญาดังกล่าวจะสิ้นสุดลง

ดังนั้น ตามมาตรา 80 แห่ง พรบ. การประกอบกิจการโทรคมนาคม
บริษัทในฐานะคู่สัญญาร่วมการงานจึงมีสิทธิในการประกอบกิจการโทรคมนาคมจนกว่าสัญญาร่วมการงานจะสิ้นสุดลงโดยเท่าเทียมและเสมอภาคกับผู้ประกอบการรายอื่นตามหลักการแห่งการแข่งขันโดยเสรีและยุติธรรม

นอกจากนี้ มาตรา 80 วรรคสาม แห่ง พรบ. การประกอบกิจการโทรคมนาคม
ยังกำหนดว่าการทำความตกลงเปลี่ยนแปลงใด ๆ
ในสัญญาร่วมการงานโดยมิใช่เป็นการลดหรือจำกัดสิทธิในการประกอบการกิจการโทรคมนาคมของบริษัทตามระยะเวลาที่เหลืออยู่ของสัญญาร่วมการงาน
มิให้ถือว่าเป็นการกระทำที่มีผลกระทบกระเทือนต่อความสมบูรณ์ของสัญญาร่วมการงาน

มาตรา 80 วรรคสี่ แห่ง พรบ. การประกอบกิจการโทรคมนาคม ได้กำหนดว่า ในกรณีที่ กสท.
และ/หรือทีโอทีได้ทำสัญญากับบริษัทใดอยู่ก่อนการประกาศใช้ พรบ. การประกอบกิจการโทรคมนาคม
เพื่ออนุญาตให้บริษัทนั้นประกอบกิจการโทรคมนาคมและได้ทำความตกลงกับคู่สัญญาเพื่อเปลี่ยนสัญญาดังกล่าวให้เป็นการได้รับใบอนุญาตตาม
พรบ. การประกอบกิจการโทรคมนาคม ให้ กทช. ดำเนินการออกใบอนุญาตให้กับบริษัทรายนั้น
โดยให้ได้รับสิทธิประกอบกิจการโทรคมนาคมตามขอบเขตการให้บริการเดิมที่ได้ตกลงกันตามสัญญานั้น

ดังนั้น บริษัทจึงมีสิทธิที่จะคงสัญญาร่วมการงานไว้ตามเดิมและ/หรือเข้าทำความตกลงกับ กสท.
เพื่อแก้ไขสัญญาร่วมการงานและ/หรือเปลี่ยนสัญญาร่วมการงานให้เป็นใบอนุญาตประกอบกิจการ

หากบริษัทเลือกที่จะคงสัญญาร่วมการงานไว้ตามเดิม
บริษัทมีสิทธิในการประกอบกิจการโทรคมนาคมตามขอบเขตและสิทธิที่มีอยู่ตามสัญญาร่วมการงาน หาก
กสท.
ต้องการแก้ไขสัญญาร่วมการงานหรือเปลี่ยนสัญญาเป็นใบอนุญาตประกอบกิจการโทรคมนาคมจะต้องเข้าทำความตกลงกับบริษัทก่อน
แต่ทั้งนี้ไม่ว่าจะเป็นกรณีใด
การประกอบกิจการโทรคมนาคมของบริษัทต้องไม่ขัดหรือแย้งกับบทบัญญัติแห่ง พรบ.
การประกอบกิจการโทรคมนาคม

10. การจัดเก็บภาษีสรรพสามิตจากบริการโทรคมนาคม

ในวันที่ 28 มกราคม 2546
ได้มีการประกาศใช้พระราชกำหนดแก้ไขเพิ่มเติมพระราชบัญญัติพิกัดอัตราภาษีสรรพสามิต พ.ศ.2527
(ฉบับที่ 4) พ.ศ.2546
ได้กำหนดให้ผู้ให้บริการกิจการโทรคมนาคมที่ได้รับอนุญาตหรือสัมปทานจากรัฐซึ่งรวมถึงบริษัทด้วย
มีหน้าที่ต้องชำระภาษีสรรพสามิตจากรายรับที่ได้จากการให้บริการโทรคมนาคมในอัตราร้อยละ 50
สำหรับการให้บริการโทรศัพท์เคลื่อนที่และโทรศัพท์พื้นฐาน
ต่อมาได้มีการประกาศใช้ประกาศกระทรวงการคลัง เรื่อง ลดอัตราและยกเว้นภาษีสรรพสามิต
(ฉบับที่ 68) ลงวันที่ 28 มกราคม 2546
ซึ่งกำหนดให้การจัดเก็บภาษีสรรพสามิตจากกิจการโทรศัพท์พื้นฐานลดลงจากอัตราร้อยละ 50
เหลืออัตราร้อยละ 2
และจากกิจการโทรศัพท์เคลื่อนที่หรือวิทยุคมนาคมระบบเซลลูล่าลดลงจากอัตราร้อยละ 50
เหลืออัตราร้อยละ 10
ของรายรับจากการให้บริการโทรศัพท์ภายในประเทศและรายรับจากการให้บริการโทรศัพท์ระหว่างประเทศเฉพาะส่วนที่เป็นรายรับในประเทศ
ส่วนรายรับอื่น ๆ จากการประกอบกิจการโทรคมนาคมให้ได้รับการยกเว้นภาษีสรรพสามิต อนึ่ง
บริษัทต้องชำระภาษีสรรพสามิตดังกล่าวเป็นรายเดือนในทุกวันที่ 15 ของเดือนถัดไป
โดยบริษัทได้ชำระภาษีสรรพสามิตครั้งแรกเมื่อวันที่ 18 กุมภาพันธ์ 2546
สำหรับรายรับจากการที่บริษัทได้ให้บริการตั้งแต่วันที่ 28 มกราคม 2546 ถึงวันที่ 31 มกราคม
2546

เมื่อวันที่ 11 กุมภาพันธ์ 2546
คณะรัฐมนตรีได้มีมติเห็นชอบให้ผู้ให้บริการนำค่าภาษีสรรพสามิตที่ผู้ให้บริการได้ชำระ
(ไม่รวมดอกเบี้ย ค่าปรับ หรือเงินเพิ่มใด ๆ)
มาหักออกจากส่วนแบ่งรายได้ที่ผู้ให้บริการต้องนำส่งแก่ กสท. หรือทีโอทีตามสัญญาร่วมการงาน
ซึ่งต่อมาบริษัทได้รับหนังสือจาก กสท. ลงวันที่ 27 มีนาคม 2546
แจ้งให้บริษัทดำเนินการตามมติคณะรัฐมนตรีวันที่ 28 มกราคม 2546 ได้ ดังนั้น
บริษัทจึงมีนโยบายที่จะดำเนินการตามมติคณะรัฐมนตรีและหนังสือจาก กสท. ดังกล่าว
โดยจะชำระภาษีสรรพสามิตให้แก่กรมสรรพสามิตตามอัตราที่กำหนด
และจะดำเนินการหักค่าภาษีสรรพสามิตที่ได้ชำระไปออกจากส่วนแบ่งรายได้ที่ต้องนำส่งแก่ กสท.
เพิ่มเติมในทุกวันที่ 15 กันยายนของทุกปี

อย่างไรก็ตาม เมื่อวันที่ 23 มกราคม 2550 คณะรัฐมนตรีได้มีมติยกเลิกมติคณะรัฐมนตรีวันที่ 28
มกราคม 2546 และวันที่ 11 กุมภาพันธ์ 2546 บางส่วน โดยมติคณะรัฐมนตรีเมื่อวันที่ 23 มกราคม
2550
ได้ยกเลิกสิทธิของผู้ให้บริการโทรคมนาคมในการนำค่าภาษีสรรพสามิตที่จะต้องชำระให้แก่รัฐบาลไปหักออกจากส่วนแบ่งรายได้ที่ผู้ให้บริการโทรคมนาคมจะต้องนำส่งให้แก่ทีโอทีและ
กสท. ตามสัญญา อย่างไรก็ดี
คณะรัฐมนตรีได้มีมติให้กระทรวงการคลังกำหนดอัตราภาษีสรรพสามิตที่จะจัดเก็บจากการให้บริการโทรคมนาคมเสียใหม่จากอัตราร้อยละ
10 เป็นอัตราร้อยละ 0 ทั้งนี้เพื่อไม่ให้ผู้ให้บริการโทรคมนาคมมีภาระทางการเงินเกินสมควร อนึ่ง
เมื่อวันที่ 26 กุมภาพันธ์ 2550
กระทรวงการคลังได้ออกประกาศลดอัตราภาษีสรรพสามิตจากอัตราร้อยละ 10 เป็นอัตราร้อยละ 0
ตามที่คณะรัฐมนตรีกำหนด โดยมีผลใช้บังคับในวันถัดจากวันประกาศเป็นต้นไป

นอกจากนี้ ผู้ประกอบกิจการโทรคมนาคมมีหน้าที่ต้องเสียภาษีสรรพสามิตตาม พรบ.
การจัดสรรภาษีสรรพสามิต พ.ศ. 2527 ในอัตราเพิ่มร้อยละ 10 ของภาษีสรรพสามิตตาม พรบ.
พิกัดอัตราภาษีสรรพสามิต พ.ศ. 2527 ด้วย อย่างไรก็ดี
เนื่องจากปัจจุบันกระทรวงการคลังได้ประกาศลดอัตราภาษีสรรพสามิตเหลือร้อยละ 0 ดังนั้น
ผู้ประกอบกิจการโทรคมนาคมจึงไม่มีหน้าที่ต้องเสียภาษีตาม พรบ. การจัดสรรภาษีสรรพสามิต พ.ศ.
2527 แต่ประการใด

เมื่อวันที่ 11 มกราคม 2551 กสท ได้เสนอข้อพิพาท ต่อสถาบันอนุญาโตตุลาการ เรียกร้องให้บริษัท
ชำระค่าส่วนแบ่งรายได้สำหรับปีสัมปทานที่ 12 ถึงปีสัมปทานที่ 16 (ระหว่าง 16 ก.ย.45 – 15
ก.ย.50) เพิ่มเติม พร้อมกับชำระเบี้ยปรับเงินเพิ่ม รวมเป็นเงินจำนวนทั้งหมด
21,981,871,851.04 บาท โดยอ้างว่าทางบริษัทได้ชำระค่าส่วนแบ่งรายได้ให้แก่กสท.ไม่ครบถ้วน
ใน ปัจจุบันข้อพิพาทระหว่าง
กสท.และบริษัทในเรื่องนี้ยังคงอยู่ระหว่างการพิจารณาของคณะอนุญาโตตุลาการ

3.3 การจัดหาผลิตภัณฑ์หรือบริการ

3.3.1 การจัดหาอุปกรณ์โครงข่าย

  -----------------------------------------------------------------------
  Supplier                            ลักษณะของบริการที่ให้
  ----------------------------------- -----------------------------------
  บจ. โนเกีย ซีเมนส์ เน็ตเวิร์ก (ประเทศไทย) ผู้ขายอุปกรณ์โครงข่าย

  บจ. เทลแล็บส์ (ประเทศไทย)             ผู้ขายอุปกรณ์โครงข่าย

  Lucent Technologies Inc.            ผู้ขายอุปกรณ์โครงข่าย

  ยูเทล                                ผู้ให้บริการติดตั้งโครงข่าย

  บจ. เบญจจินดา โฮลดิ้ง                  ผู้ให้บริการติดตั้งโครงข่าย
  -----------------------------------------------------------------------

หมายเหตุ

บริษัทได้ชำระค่าใช้จ่ายข้างต้นนี้เป็นเงินสกุลบาท สกุลดอลลาร์สหรัฐฯ และสกุลยูโร

โนเกียเป็นผู้จัดหาอุปกรณ์ (Supplier)
โครงข่ายหลักของบริษัทและโครงสร้างพื้นฐานของสถานีฐานที่จำเป็นสำหรับการเพิ่มขีดความสามารถของโครงข่าย

ภายใต้สัญญา Framework Agreement ที่บริษัทเข้าทำกับโนเกีย
บริษัทมีสิทธิทยอยสั่งซื้อและติดตั้งโครงสร้างพื้นฐานของโครงข่ายตามแผนการขยายงานของบริษัท
บริษัทเชื่อว่าสัญญาที่ทำกับโนเกียจะช่วยให้บริษัทมีความคล่องตัวในการพัฒนาโครงข่ายของบริษัทเพื่อรองรับกับพัฒนาการต่าง
ๆ ในตลาดและแผนการดำเนินการเกี่ยวกับพื้นที่ให้บริการของโครงข่ายของบริษัท

จากการที่โครงข่ายของบริษัทใช้อุปกรณ์โนเกียในสัดส่วนที่สูงคิดเป็นสัดส่วนร้อยละ 61 และร้อยละ
45 และร้อยละ 42 ของยอดการสั่งซื้อทั้งหมดในปี 2548 ปี 2549 และปี 2550
ตามลำดับประกอบกับความสัมพันธ์ระหว่างเทเลนอร์กับโนเกียในต่างประเทศ
บริษัทจึงมีความสัมพันธ์อันดีกับโนเกีย
โดยโนเกียได้จัดให้มีทีมงานเฉพาะสำหรับการให้บริการแก่บริษัท

3.3.2 ผู้ให้บริการ Content

ในปัจจุบันบริษัทมีผู้ให้บริการ Content รวมทั้งสิ้นประมาณ 139 ราย อาทิเช่น บจ. สามารถ
มัลติมีเดีย บจ. ไอ.เอ็น.เอ็น. เรดิโอ บมจ. จีเอ็มเอ็ม แกรมมี่
โดยข้อมูลที่ได้รับจากผู้ให้บริการส่วนใหญ่ (มากกว่าร้อยละ 50)
จะนำมาเพื่อสนับสนุนการให้บริการดาวน์โหลดเสียงเพลงรอสาย เสียงเรียกเข้า ข่าวด่วนรายวัน
ดวงชะตาพยากรณ์ และผลกีฬา โดยบริษัทจะเป็นผู้เก็บรายได้จากผู้ใช้และนำมาแบ่งให้กับผู้ให้บริการ
Content ตามที่ได้ตกลงกันไว้

3.3.3 ผู้รับเหมา

บจ. เบญจจินดา โฮลดิ้ง โดยบริษัทได้จ้าง บจ. เบญจจินดา โฮลดิ้ง
ในการออกแบบติดตั้งและการบำรุงรักษาโครงข่าย

ยูเทล โดยบริษัทจ้างยูเทลในการก่อสร้างสถานีฐาน รวมถึงการติดตั้งอุปกรณ์สื่อสารโทรคมนาคม

ยูไอเอช โดยบริษัทได้เช่าวงจรความเร็วสูงจากยูไอเอชเพื่อใช้ในการสื่อสารข้อมูลของร้านดีแทค

3.3.4 การจัดหาเลขหมายโทรคมนาคม

ในการจัดหาเลขหมายโทรคมนาคม บริษัทจะต้องยื่นคำขอรับการจัดสรรเลขหมายโทรคมนาคมต่อ
กทช. ตามประกาศ กทช. เรื่อง หลักเกณฑ์ในการจัดสรรเลขหมายโทรคมนาคมชั่วคราว ลงวันที่ 2
สิงหาคม 2548
ซึ่งมีหลักเกณฑ์ในการพิจารณาจัดสรรเลขหมายโทรคมนาคมสำหรับบริการโทรศัพท์เคลื่อนที่ ดังนี้

(1)
จำนวนเลขหมายโทรคมนาคมสำหรับบริการโทรศัพท์เคลื่อนที่ที่มีการใช้งานจริงและอยู่ในตลาดรวมกันต้องไม่น้อยกว่าร้อยละ
80 ของจำนวนเลขหมายที่ได้รับการจัดสรร

(2)
การพิจารณาจัดสรรเลขหมายโทรคมนาคมจะพิจารณาจัดสรรให้ตามความจำเป็นโดยมีจำนวนเลขหมายโทรคมนาคมที่จัดสรรเป็นจำนวนเท่าของกลุ่มเลขหมาย
ทั้งนี้กำหนดให้ขนาดของกลุ่มเลขหมายสำหรับโทรศัพท์เคลื่อนที่เป็น 10,000 เลขหมาย

(3) กลุ่มเลขหมายโทรคมนาคมที่จัดสรรจะเป็นเลขหมายโทรคมนาคมภายในกลุ่มเดียวกัน
หรือเลขหมายโทรคมนาคมในกลุ่มใด ๆ และมีความเป็นไปได้ทางเทคนิค
ผู้ขอรับการจัดสรรไม่สามารถเลือกเลขหมายโทรคมนาคมหรือกลุ่มเลขหมายได้

ภายหลังจากที่ได้รับการจัดสรรเลขหมายโทรคมนาคมจาก กทช.
ผู้รับใบอนุญาตทุกรายที่มีเลขหมายโทรคมนาคมต้องแจ้งให้ผู้รับใบอนุญาตรายอื่นทราบถึงเลขหมายโทรคมนาคมที่ได้รับการจัดสรรจาก
กทช. เพื่อให้ผู้รับใบอนุญาตรายอื่นดำเนินการให้
เลขหมายโทรคมนาคมสามารถติดต่อกันได้ในทุกโครงข่าย
ในทำนองเดียวกันผู้รับใบอนุญาตทุกรายต้องดำเนินการให้เลขหมายโทรคมนาคมของผู้รับใบอนุญาตรายอื่นสามารถติดต่อกันได้ในทุกโครงข่าย

นอกจากนี้
ผู้ได้รับการจัดสรรเลขหมายโทรคมนาคมมีหน้าที่ต้องชำระค่าธรรมเนียมเลขหมายโทรคมนาคมเป็นรายเดือนในอัตรา
1 บาทต่อเลขหมาย สำหรับเลขหมายเดิม และในอัตรา 2 บาทต่อเลขหมาย
สำหรับเลขหมายที่ขอเพิ่มเติม โดย กทช.
มีสิทธิเรียกคืนเลขหมายโทรคมนาคมในกรณีที่ไม่มีการนำเลขหมายโทรคมนาคมไปใช้ประโยชน์หรือไม่ได้ชำระค่าธรรมเนียมเลขหมายโทรคมนาคมภายในระยะเวลาที่กำหนด

3.3.5 การจัดหาซิมการ์ด

การจัดซื้อซิมการ์ดมิได้เป็นต้นทุนหลักของบริษัท
ในปัจจุบันบริษัทได้จัดซื้อซิมการ์ดจากผู้จัดจำหน่ายทั้งสิ้นจำนวน 3 ราย
ซึ่งเพียงพอและเหมาะสมกับการปฏิบัติงานของบริษัท

3.3.6 การจัดหาบัตรเติมเงิน

การจัดซื้อบัตรเติมเงินมิได้เป็นต้นทุนหลักของบริษัท
ในปัจจุบันบริษัทได้จัดซื้อบัตรเติมเงินจากผู้จัดจำหน่ายทั้งสิ้นจำนวน 3 ราย
ซึ่งเพียงพอและเหมาะสมกับการปฏิบัติงานของบริษัท

3.3.7 การจัดหาโทรศัพท์เคลื่อนที่

การจัดจำหน่ายโทรศัพท์เคลื่อนที่ไม่ได้เป็นรายได้หลักของบริษัท
โดยส่วนใหญ่การจัดจำหน่ายโทรศัพท์เคลื่อนที่เป็นเพียงเพื่อการอำนวยความสะดวกให้แก่ผู้ใช้บริการรายใหม่ที่ซื้อเลขหมายพร้อมโทรศัพท์เคลื่อนที่
(Starter Kits) ณ ร้านดีแทคที่บริษัทเป็นเจ้าของ ทั้งนี้
บริษัททำการจัดหาโทรศัพท์เคลื่อนที่ที่นำมาจำหน่ายในร้านดีแทคที่บริษัทเป็นเจ้าของจากยูดีแต่เพียงผู้เดียว

3.3.8 ความสามารถของโครงข่ายในการให้บริการลูกค้า

บริษัทให้ความสำคัญกับคุณภาพของการบริการโดยเฉพาะความสามารถในการรองรับจำนวนลูกค้าของระบบโครงข่ายโทรศัพท์เคลื่อนที่
ซึ่งขึ้นอยู่กับความสามารถและความชำนาญในการบริหารระบบโครงข่ายให้สามารถให้บริการได้อย่างเต็มประสิทธิภาพ
โดยบริษัทมีหน่วยงานที่จะดำเนินการวางแผน จัดหา
และติดตั้งอุปกรณ์โครงข่ายโทรศัพท์เคลื่อนที่ของบริษัทเพื่อขยายความสามารถในการรองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

3.4 งานที่ยังไม่ส่งมอบ

- ไม่มี -

3.5 ผลกระทบต่อสิ่งแวดล้อม

- ไม่มี -